NCPEDP Logo GENDER DISABILITY RESOURCE CENTRE Logo

# વિકલાંગતા ધરાવતી વ્યક્તિઓના અધિકારો માટેનો અધિનિયમ ૨૦૧૬

નેશનલ સેન્ટર ફોર પ્રમોશન ઑફ એમ્પ્લોયમેન્ટ

ફોર ડિસેબલ્ડ પીપલ**(NCPEDP)**

માટે

જેન્ડર ડિસેબિલિટી રિસોર્સ સેન્ટર **(G.D.R.C.)**

દ્વારા ગુજરાતીમાં અનુવાદ

Supported by ANZ Logo

## આ અધિનિયમનું મુખ્ય તમામ ભારતીય ભાષાઓમાં અનુવાદ

વિકલાંગતા ધરાવતી વ્યક્તિઓના અધિકારો માટેનો અધિનિયમ, ૨૦૧૬ એ વાસ્તવિકતા બને તે સુનિશ્ચિત કરવા નેશનલ સેન્ટર ફોર પ્રમોશન ઑફ એમ્પ્લોયમેન્ટ ફોર ડિસેબલ્ડ પીપલ (એન.સી.પી.ઈ.સી.પી.) ઘણા વર્ષોથી કાર્યરત છે.

આમ તો જો કે સમાવેશી સમાજ ની રચવા તરફની અમારી યાત્રામાં આ એક બહુ મોટી હરણફાળ છે વળી અમે એ પણ જાણતા હતા કે ભારત જેવા સંસ્કૃતિક અને ભાષાકીય વિવિધતાઓ વાળા રાષ્ટ્રમાં કોઈપણ કાયદાને દેશના તમામ લોકો દ્વારા સમજવામાં આવે, સ્વીકારવામાં આવે અને તેનો અમલ કરવામાં આવે તે માટે ઘણા બધા પ્રયત્નો કરવા જરૂરી બનશે.

આ પરિપ્રેક્ષ્યમાં આ કાયદાનું વિવિધ ભાષાઓમાં અનુવાદ કરવા માટે શ્રી જાવેદ અબિદી અને તેમની ટીમ દ્વારા કરવામાં આવેલ પ્રયાસોને હું ખરેખર બિરદાવું છું. આ પ્રયાસથી સમાજના શહેરી જનસમુદાયની અંદર ન કેવળ સકારાત્મક અને ગહન સમજણ સાથેના સંવાદોનું નિર્માણ થશે પરંતુ તેનાથી દેશના છેક છેવાડાના પ્રદેશના લોકો સુધી આ કાયદાનો જે મૂળ આશય છે તે પરિપુર્ણ થશે.

સૌથી વધુ અગત્યની બાબત છે તે એ કે આ અધિનિયમથી આપણા બધા માટે એક બાબત સ્પષ્ટ કરવામાં મદદ કરે છે કે કાયદો એ આપણા પર કરવામાં આવેલ કોઈ ઉપકાર નથી પણ સમાજની મુખ્યધારાનો એક ભાગ બની રહેવા તે વિકલાંગતા ધરાવતી વ્યક્તિઓનો અધિકાર છે. લાંબાગાળે તે આપણી જીવન જીવવાની એક શૈલિ તરીકે સર્વનો સમાવેશ કરીને સાથે ચાલવાના ખ્યાલને સ્વીકારવા આપણે સૌને પ્રેરિત કરશે અને જૂની માનસિકતા ને તોડવામાં આપણી મદદ કરશે.

* **પંકજમ શ્રીદેવી**

ગૃપ જનરલ મેનેજર – ઑપરેશન્સ એન્ડ સર્વિસીઝ –એ.એન.ઝેડ

મેનેજીંગ ડિરેક્ટર - બેંગલુરૂ સર્વિસ સેન્ટર

## પ્રસ્તાવના

૬, ડિસેમ્બર, ૨૦૧૬ના દિવસે ભારતીય સંસદ દ્વારા વિકલાંગતા ધરાવતી વ્યક્તિઓના અધિકારો માટેનો અધિનિયમ, ૨૦૧૬ પસાર કરવામાં આવ્યો હતો. ભારતીય વિકલાંગતા ચળવળના ઈતિહાસમાં વધતી જતી પરિપક્વતા, દ્રઢ્તા અને પરિવર્તનને પ્રભાવિત કરવાની જે ક્ષમતા છે તેના એક દ્રષ્ટાંત તરીકે ચાલી રહેલ ૭ વર્ષ લાંબી પ્રક્રિયાની આ એક પરાકાષ્ટા હતી. આ અધિનિયમનો સૌ પ્રથમ વિચાર જૂન ૨૦૦૯ માં દિલ્હીમાં ચાલી રહેલ વિકલાંગતા ધરાવતી વ્યક્તિઓના અધિકારો પરની રાષ્ટ્રિય કમિટી (નેશનલ કમીટી ફોર ધ રાઈટ્સ ઓફ પીપલ વીથ સીસેબિલીટીઝ – એન.સી.આર.પી.ડી) ની બેઠકમાં એક નાનકડા રૂમની અંદર ઉદભવ્યો હતો. ભારતની સંસદે વિકલાંગતા ધરાવતી વ્યક્તિઓના અધિકારો માટેના અધિવેશનને બહાલી આપ્યા પછી ભારત સરકાર વિકલાંગતા ધરાવતી વ્યક્તિઓના અધિનિયમ, ૧૯૯૫માં જરૂરી સુધારો કરવાની પ્રક્રિયાને ગુંચવી રહી હતી. તે સમયની સરકાર દ્વારા ૧૦૦ ઉપરાંતના સુધારાઓનું વિષ્લેષણ કરતી વખતે એન.સી.આર.પી.ડી ને લાગ્યું કે યુનાઈટેડ નેશન્સ અધિવેશનનો મૂળ ભાવાર્થ જળવાઈ રહે અને તે કાયદાને લક્ષમાં રાખીને હવે વિકલાંગતા ધરાવતી વ્યક્તિઓના અધિકારો માટે ધર-મૂળ થી નવો કાયદો ઘડવાનો સમય આવી ગયો છે. આ વિચાર સાથે સરકારને સંમત કરવા ખૂબ જ આકરી હિમાયત કરીને સમજાવતા લગભગ ૭ માસ લાગ્યા હતા અને આ કાયદો ઘડવાની પ્રક્રિયામાં વિકલાંગતા ધરાવતી વ્યક્તિઓને સામેલ કરવામાં બીજા કેટલાક મહિના લાગ્યા હતા અને મુસદ્દો તૈયાર થઈને આખરે સંસદ સુધી પહોંચતા બીજા ચાર વર્ષ લાગ્યા હતા.

આટલી પૂર્વભૂમિકા સાથે પ્રસ્તાવના શરૂ કરવાનો આશય ઈતિહાસની જાણકારી આપવાનો નથી. તે તો આ નાનકડી પુસ્તિકાની અંદર જ હશે. આશય છે આ કાયદાને લોકો સમક્ષ લાવવામાં વિકલાંગતા ધરાવતી વ્યક્તિઓ અને તેઓની સંસ્થાઓનો ફાળો કેટલો અગત્યનો છે તેને ઉજાગર કરવાનો. વળી એ જરૂરી નથી કે આ કાર્યકરો અને આગેવાનો જેમણે આ વસ્તુ શક્ય બનાવી છે તેઓ બધા દિલ્હી અને રાજ્યોની રાજધાનીમાં જ બેસતા હોય. તે બધા તો જિલ્લાઓમાં અને ભારતના દૂર-દૂરના ગામોમાં રહેતા હતા. હવે એ આપણા બધાની – ખાસ કરીને આપણા આગળ પડતા નેતાઓની ફરજ છે કે આ અધિનિયમ શહેરો સુધી અને આપણા બધા લોકો સુધી અને તેનાથી પણ આગળ પહોંચે તે સુનિશ્ચિત કરે. આ કાયદો તેની જરૂરિયાતવાળા જનસમુદાય સુધી પહોંચે તેની ખાતરી કરવા તેનો સ્થાનિક ભાષામાં અનુવાદ કરવો અનિવાર્ય છે અને કાયદાના વાસ્તવિક અમલીકરણ માટે પણ તે અતિઆવશ્યક છે. આ અધિનિયમનું અનુવાદ એ કોઈ પણ જાતની પ્રસિદ્ધિ વિના કાર્ય કરી રહેલ આપણા ઘણા બધા વીરલાઓના કાર્યો અને તેમની પ્રતિબદ્ધતાને સન્માનિત કરવાનો અને બિરદાવવાનો એક પ્રયાસ છે જે એ.એન.ઝેડ ના સહયોગ વડે નેશનલ સેન્ટર ફોર પ્રમોશન ઑફ એમ્પ્લોયમેન્ટ ફોર ડિસેબલ્ડ પીપલ (એન.સી.આર.પી.ડી) અને આપણા નેશનલ ડિસેબિલિટી નેટવર્ક (એન.ડી.એન.) ના સાથી કાર્યકરો દ્વારા કરવામાં આવેલ એક સહિયારો તથા વિનમ્ર પ્રયાસ છે. આપણે બધા તેમના જુસ્સા અને ધૈર્યને વંદન કરીએ અને આશા રાખીએ કે આ અનુવાદિત અધિનિયમનો લાભ છેવાડાના એ તમામ લોકોને મળે જેઓને તેની આવશ્યકતા છે.

* **જાવેદ આબિદી**

માનદ નિયામક,

નેશનલ સેન્ટર ફોર પ્રમોશન ઑફ એમ્પ્લોયમેન્ટ ફોર ડિસેબલ્ડ પીપલ – એન.સી.પી.ઈ.ડી.પી.

## વિકલાંગતા અધિનિયમ અંગે

વર્ષ ૨૦૧૬માં સંસદ વિક્ષેપ અને મોકૂફી ના ગરમાગરમ શિયાળુ સત્ર દરમિયાન સાંસદોનું સમર્થન મેળવવા અને તેમની સમક્ષ હિમાયત કરી ધૈર્ય પૂર્વક ૬ વર્ષ લાંબી પ્રતિક્ષા બાદ આખરે ૧૪મી ડિસેમ્બર, ૨૦૧૬ના ઐતિહાસિક દિવસે જેની લાંબા સમયથી જેની રાહ જોવાઈ રહી હતી એવા વિકલાંગતા ધરાવતી વ્યક્તિઓના અધિકારો માટેના વિધેયક, ૨૦૧૬ રાજ્યસભામાં અને ત્યારબાદ લોકસભામાં પસાર કરવામાં આવ્યું ત્યારે સંસદની પરસાળમાં સાંસદોની સાથે અમે પણ તેના સાક્ષી બન્યા હતા. વર્ષ પૂરું થાય તે પહેલા આ વિધેયક તેની આગળની મંજૂરી અને હસ્તાક્ષર માટે મહામહિમ રાષ્ટ્રપતિ સમક્ષ મોકલવામાં આવ્યું અને તા. ૨૮મી ડિસેમ્બર, ૨૦૧૬ના રોજ સરકારશ્રી દ્વારા તેના અધિકૃત ગેઝેટ માં તેને અધિસૂચિત કરવામાં આવ્યું. આમ વિકલાંગતા ધરાવતી વ્યક્તિઓના વિધેયક, ૨૦૧૬ અમલી બન્યો અને વિકલાંગતા ધરાવતી વ્યક્તિઓના અધિકારો માટેના અધિનિયમ, ૨૦૧૬ના નામથી તેને કાયદાનું સ્વરૂપ પ્રાપ્ત થયું. વિકલાંગતા પરનો આ કાયદો વિકલાંગતા ધરાવતી વ્યક્તિઓની બહુ પ્રતિક્ષિત આશા-અપેક્ષાઓને મૂર્તિમંત કરશે અને તેમના જીવનમાં એક નવો બદલાવ લાવશે.

આ નવો કાયદો ૧૯૯૫ના કાયદામાં આવરી લેવાયેલ અગાઉની ૭ કેટેગરીઓ ઉપરાંત અન્ય ૨૧ કેટેગરીઓને આવરી લે છે સાથે સાથે વ્યક્તિના અન્ય અધિકારો જેવા કે સમાનતા અને સમાન અવસરનો અધિકાર, વારસાઈ સંપત્તિ અને સંપત્તિના માલિકી હકનો અધિકાર, ઘર વસાવવાનો અને સંતાનો પેદા કરવાનો અધિકારો આપે છે. ૧૯૯૫ના કાયદામાં જેનો સમાવેશ થયો નથી એવા સેવા-સુવિધાઓની સુલભતાની વાત નવા કાયદામાં કરવામાં આવી છે અને વિકલાંગતા ધરાવતી વ્યક્તિઓ વિના વિઘ્ને ભૌતિક સુવિધાઓ અને વાહનવ્યવહારની સુવિધાઓ પ્રાપ્ત કરી શકે તે સુનિશ્ચિત કરવા સરકારને બે વર્ષની સમયમર્યાદા નક્કી કરવામાં આવી છે. તે ઉપરાંત તેમાં ખાનગી ક્ષેત્રની જવાબદારી પણ નક્કી કરવામાં આવી છે. આમાં સરકાર દ્વારા માન્યતા પ્રાપ્ત શૈક્ષણિક સંસ્થાનો જેવી કે ખાનગી યુનિવર્સિટીઓઅને કૉલેજોનો સમાવેશ થાય છે. નવા કાયદાનું સૌથી મહત્ત્વનું લક્ષણ જો કોઈ હોય તો તે છે સરકારી નોકરીઓમાં વિકલાંગતા ધરાવતી વ્યક્તિઓ માટે અનામત ૩% થી વધારીને ૪% કરવામાં આવી છે.

વિકલાંગતા ધરાવતી વ્યક્તિઓના અધિકારો માટેનો અધિનિયમ, ૨૦૧૬માં કુલ ૧૭ પ્રકરણો અને ૧૦૨ ખંડોનો સમાવેશ કરવામાં આવ્યો છે. આ કાયદો ભેદભાવ નાબૂદી, સમાજમાં સંપૂર્ણ અને અસરકારક ભાગીદારી, મતભેદોને સન્માન અને માનવ વૈવિધ્ય અને માનવતાના એક ભાગ તરીકે વિકલાંગતાનો સ્વીકાર, તક કે અવસરની સમાનતા, સુવિધાઓની ઉપલબ્ધતા અને સુલભતા, સ્ત્રી અને પુરૂષ વચ્ચે સમાનતા, વિકલાંગતા ધરાવતા બાળકોની ઉભરતી ક્ષમતાઓને આદર અને વિકલાંગતા ધરાવતી મહિલાઓના અધિકારોને સન્માન તેમજ વિકલાંગતા ધરાવતા બાળકોની ઓળખનું જતન પર ભાર મૂકે છે. આ કાયદાનો સિધ્ધાંત વિકલાંગતાને સામાજીક કલ્યાણના સંદર્ભમાં નહિ પણ માનવીય અધિકારના સંદર્ભમાં વિચારવા પર ભાર આપે છે.

વિકલાંગતા ધરાવતી વ્યક્તિઓના અધિકારો માટેના અધિનિયમ, ૨૦૧૬માં એક મહત્ત્વપૂર્ણ બાબત કહેવામાં આવી છે કે “યથાયોગ્ય સરકાર એ બાબત સુનિશ્ચિત કરશે કે વિકલાંગતા ધરાવતી વ્યક્તિઓ સમાનતાનો અધિકાર, તેની કે તેણીની સત્યનિષ્ઠા માટે અન્યો સાથે સમાન રીતે ગૌરવપૂર્વક અને સન્માન સાથે જીવનનો અધિકાર ભોગવે”. સરકારે વિકલાંગતા ધરાવતી વ્યક્તિઓ તેમની ક્ષમતાઓનો ઉપયોગ કરી શકે તે માટે તેમને યોગ્ય વાતાવરણ પૂરું પાડીને જરૂરી પગલાં ભરવાના રહેશે.

નેશનલ ડિસેબિલિટી નેટવર્કના સહયોગી તરીકે વિકલાંગતા ધરાવતી વ્યક્તિઓના અધિકારો માટેના અધિનિયમ, ૨૦૧૬ના ગુજરાતી ભાષામાં અનુવાદને સરળ બનાવવાનો આશય એ છે કે વિકલાંગતા ધરાવતી તમામ વ્યક્તિઓ તેમના અધિકારો, સમાજમાં તેમની સંપૂર્ણ ભાગીદારી સાથે ગૌરવપૂર્ણ રીતે તેમનું જીવન જીવી શકે તેમજ શહેરી વિસ્તારો અને ગ્રામીણ વિસ્તારના છેક છેવાડામાં રહેતા બીજા લોકોને પણ સ્વાવલંબી બનાવી શકે.

* **નીતા પંચાલ**

સ્ટેટ કો-ઓર્ડિનેટર

જેન્ડર ડિસેબિલિટી રિસોર્સ સેન્ટર

## રજીસ્ટર્ડ ક્રમાંક : ડીએલ-(એન)૦૪/૦૦૭/૨૦૦૩-૧૬

**ભારતનું રાજપત્ર**

**અસાધારણ**

ભાગ-૨ ખંડ-૧

સત્તાધિકારી દ્વારા પ્રકાશિત

ક્રમાંક : ૫૯) નવી દિલ્હી, બુધવાર, ડિસેમ્બર ૨૮, ૨૦૧૬/પોષ ૦૭, ૧૯૩૮ (શક)

આ ભાગને અલગ પાના નંબર આપવામાં આવેલ છે જેથી તેને અલગ રીતે સંકલિત કરીને રાખી શકાય.

કાયદો અને ન્યાય મંત્રાલય

(વૈધાનિક વિભાગ)

નવી દિલ્હી, બુધવાર, ૨૮મી ડિસેમ્બર, ૨૦૧૬/પોષ ૦૭, ૧૯૩૮ (શક)

સંસદના નિમ્ન લિખિત કાયદાને ૨૭મી ડિસેમ્બર ૨૦૧૬ના રોજ રાષ્ટ્રપતિની મંજૂરી મળી છે અને તે સામાન્ય જાણકારી માટે આથી પ્રકાશિત કરવામાં આવે છે.

**વિકલાંગતા ધરાવતી વ્યક્તિઓના અધિકારો માટેનો કાયદો, ૨૦૧૬**

**(૨૦૧૬ પૈકી ૪૯)**

**(૨૭મી ડિસેમ્બર, ૨૦૧૬)**

આ અધિનિયમ વિકલાંગતા ધરાવતી વ્યક્તિઓના અધિકારો પરના યુનાઇટેડ નેશન્સ કન્વેન્શન અને તેની સાથે સંકળાયેલ અથવા તેને આનુષંગિક બાબતોને અમલમાં મૂકે છે.

અને તેથી યુનાઇટેડ નેશન્સ જનરલ એસેમ્બ્લી (સંયુક્ત રાષ્ટ્રસંઘની સામાન્ય મહાસભા)એ વિકલાંગતા ધરાવતી વયક્તિઓ પરના અધિવેશનનો ૧૩મી ડિસેમ્બર ૨૦૦૬ના રોજ સ્વીકાર કરેલ છે;

અને ઉપર જણાવેલ અધિવેશન વિકલાંગતા ધરાવતી વ્યક્તિઓના સશક્તિકરણ માટે નીચે દર્શાવેલ સિધ્ધાંતો સ્થાપિત કરે છે,—

(એ) સ્વાભાવિક આત્મગૌરવ માટે આદર, વ્યક્તિની પોતાની અંગત પસંદગીઓ કરવાની સ્વતંત્રતા સહિત વ્યક્તિગત સ્વાયત્તતા અને વ્યક્તિની સ્વતંત્રતા;

(બી) ભેદભાવ કરવો નહિ;

(સી) સમાજમાં સંપૂર્ણ તથા અસરકારક ભાગીદારી અને સમાવેશ;

(ડી) મતભેદોનો આદર કરવો અને માનવ વિવિધતા અને માનવતાના એક ભાગ તરીકે વિકલાંગતા ધરાવતી વ્યક્તિઓની સ્વીકૃતિ;

(ઇ) તક (અવસર)ની સમાનતા;

(એફ) સુલભતા;

(જી) સ્ત્રી અને પુરુષ વચ્ચે સમાનતા;

(એચ) વિકલાંગતા ધરાવતા બાળકોમાં ઉભરતી ક્ષમતાને આદર અને વિકલાંગતા ધરાવતા બાળકોની ઓળખનું જતન કરવા તેમના અધિકારો માટે આદર;

અને કારણ કે ભારત ઉપરોક્ત અધિવેશનનો હસ્તાક્ષરકર્તા છે;

અને કારણ કે ભારતે આ અધિવેશનને તા. ૧ ઓક્ટોબર, ૨૦૦૭ના રોજ અનુમોદન આપેલ છે;

અને કારણ કે આ પૂર્વકથિત અધિવેશનનો અમલ કરવો આવશ્યક માનવામાં આવે છે.

તેથી પ્રજાસત્તાક ભારતની સ્વતંત્રતાના ૬૭માં વર્ષે સંસદ દ્વારા તેના પર નીચે પ્રમાણે અધિનિયમ ઘડી કાઢવામાં આવેલ છે:—

## પ્રકરણ – ૧ પ્રારંભિક

સંક્ષિપ્ત શીર્ષક અને પ્રારંભ

૧. (૧) આ અધિનિયમ વિકલાંગતા ધરાવતી વ્યક્તિઓના અધિકારો માટેનો અધિનિયમ, ૨૦૧૬ના નામથી ઓળખી શકાશે.

(૨) કેન્દ્ર સરકાર અધિસૂચના દ્વારા સત્તાવાર રાજ્યપત્રમાં જે તારીખ નક્કી કરે ત્યારથી તે અમલમાં આવશે.

૨. આ અધિનિયમમાં, જ્યાં સુધી સંદર્ભની અન્યથા આવશ્યકતા ન હોય,—

વ્યાખ્યાઓ

(એ) ‘અપીલ સત્તાધિકારી’ એટલે કે ખંડ – ૧૪ ના પેટા ખંડ – ૩ અથવા ખંડ (૫૩)ના પેટા ખંડ – ૧ હેઠળ અથવા ખંડ – ૫૯ ના પેટા ખંડ – ૧ હેઠળ અધિકૃત કરેલ સત્તાધિકારી, જે લાગું પડે તે પ્રમાણે;

(બી) ‘યથાયોગ્ય સરકાર’ એટલે કે,—

(૧) કેન્દ્રિય સરકારના સંબંધમાં અથવા એ સરકાર દ્વારા અથવા કેન્ટોનમેન્ટ બોર્ડ, ૨૦૦૬ના અધિનિયમ હેઠળ રચવામાં આવેલ કેન્ટોનમેન્ટ બોર્ડ, અથવા કેન્દ્ર સરકાર દ્વારા સંપૂર્ણ રીતે કે નોંધપાત્ર રીતે નાણાંકીય અનુદાન મેળવતા કોઈપણ સંસ્થાન.

(૨) રાજ્ય સરકારના સંબંધમાં અથવા એ સરકાર દ્વારા અથવા કેન્ટોનમેન્ટ બોર્ડ સિવાયના કોઈ સ્થાનિક સત્તામંડળ અથવા રાજ્ય સરકાર દ્વારા સંપૂર્ણ રીતે કે નોંધપાત્ર રીતે નાણાંકીય અનુદાન મેળવતા કોઈપણ સંસ્થાન.

(સી) “અવરોધ” એટલે કે સંચાર સંબંધી, સાંસ્કૃતિક, આર્થિક, પર્યાવરણીય, સંસ્થાકીય, રાજકીય, સામાજિક, વલણ સંબંધી અથવા માળખાગત પરિબળ સહિતનું કોઈપણ પરિબળ જે વિકલાંગતા ધરાવતી વ્યક્તિઓની સમાજમાં સંપૂર્ણ અને અસરકારક ભાગીદારીમાં અડચણરૂપ બને છે;

(ડી) “સંભાળ રાખનાર” અથાત્ માતાપિતા અને પરિવારના સભ્યો સહિતની કોઈપણ વ્યક્તિ જે પૈસા લીધા વિના વિકલાંગતા ધરાવતી વ્યક્તિને સાર-સંભાળ, મદદ કે સહયોગ આપે છે;

(ઇ) “પ્રમાણપત્ર આપનાર સત્તાધિકારી” એટલે કે ખંડ – ૫૭ ના પેટા ખંડ – ૧ હેઠળ નિમાયેલ અધિકારી;

(એફ) “સંચાર” માં સંચારના માધ્યમો અને સ્વરૂપો, ભાષા, લખાણનું પ્રદર્શન, બ્રેઇલ, સ્પર્શ દ્વારા વાતચીત, સંજ્ઞાઓ-ચિન્હો, મોટા અક્ષરોમાં છાપેલ લખાણો, સરળતાથી પ્રાપ્ય મલ્ટીમિડીયા, લેખિત, અવાજના સ્વરૂપે (ઓડિયો), દ્રશ્ય માધ્યમો દ્વારા પ્રદર્શિત, સાંકેતિક ભાષા, સાદી-સરળ ભાષા, માનવ-વાચક, સંવર્ધિત અથવા વૈકલ્પિક પ્રકારો અને સરળતાથી પ્રાપ્ય માહિતી અને સંચાર તકનિકી;

(જી) “સક્ષમ સત્તાધિકારી” એટલે કે ખંડ – ૪૯ હેઠળ નિમણૂક કરવામાં આવેલ અધિકારી;

(એચ) વિકલાંગતાના સંબંધમાં ‘ભેદભાવ’ એટલે કે વિકલાંગતાના આધારે કરવામાં આવતો કોઈપણ ભેદ-તફાવત, બહિષ્કાર, પ્રતિબંધ જેનો ઉદ્દેશ કે પરિણામ સ્વીકૃતિ, ઉપભોગ કે અન્યોની સાથે સમાનતાના ધોરણે તમામ માનવ અધિકારોના ઉપયોગને અને રાજકીય, આર્થિક, સામાજિક, સાંસ્કૃતિક, દીવાની કે અન્ય કોઈપણ ક્ષેત્રમાં મૂળભુત સ્વાતંત્ર્યને નિર્બળ કે નિર્માલ્ય બનાવવાનો છે તેમાં તમામ પ્રકારના ભેદભાવો સહિત ઉચિત આવાસો માટેના ઈનકારનો સમાવેશ થાય છે;

(આઇ) “સંસ્થા” માં સરકારી સંસ્થાનો અને ખાનગી સંસ્થાનોનો સમાવેશ થાય છે;

(જે) “નિધિ” એટલે કે ખંડ – ૫૬ હેઠળ રચાયેલ રાષ્ટ્રિય નિધિ;

(કે) “સરકારી સંસ્થાન” એટલે કે કેન્દ્રિય કાયદા કે રાજ્યના કાયદા દ્વારા કે તેના તાબામાં સ્થાપવામાં આવેલ નિગમ અથવા સરકાર કે સ્થાનિક સત્તામંડળ અથવા કંપની ધારા ૨૦૧૩ની કલમ (૨) માં પરિભાષિત કરવામાં આવેલ સરકારી કંપની દ્વારા નિયંત્રિત કે સહાયિત સત્તામંડળ અથવા સંસ્થા અને તેમાં સરકારના વિભાગનો સમાવેશ થાય છે;

(એલ) “ઉચ્ચ/અધિક સહયોગ” એટલે કે સઘન સહયોગ, ભૌતિક, મનોવૈજ્ઞાનિક અને બીજી રીતે, જે એક માનદંડક (બેન્ચમાર્ક) વિકલાંગતા ધરાવતી વ્યક્તિને તેમની રોજીંદી પ્રવૃત્તિ માટે, સુવિધાઓની સુલભતા અને શિક્ષણ, રોજગાર, પરિવાર અને સામુદાયિક જીવન અને સારવાર તેમજ ઉપચાર/થેરાપી સહિતના જીવનના તમામ ક્ષેત્રોમાં ભાગ લેવા અને સ્વતંત્ર તેમજ સુમાહિતગાર નિર્ણયો લેવામાં આવશ્યક બની શકે છે;

૨૦૧૩ પૈકી ૧૮

(એમ) “સમાવેશી/સમાવિષ્ટ શિક્ષણ” એટલે એક એવી શિક્ષણ વ્યવસ્થા જેમાં વિકલાંગતા ધરાવતા અને નહિ ધરાવતા એટલે કે બિન-વિકલાંગ બંને સાથે ભણી શકે અને અધ્યાપન અને અધ્યયનની વ્યવસ્થા જુદી-જુદી વિકલાંગતા ધરાવતા વિદ્યાર્થીઓની વિવિધ અધ્યયન જરૂરિયાતોને અનુકૂળ રીતે સંતોષી શકે;

(એન) “માહિતી અને સંચાર તકનિકી” માં દૂરસંચાર સેવાઓ, વેબ આધારિત સેવાઓ, વીજાણું(ઇલેક્ટ્રોનિક) અને મુદ્રણ સેવાઓ, ડિજિટલ અને અવિદ્યમાન સેવાઓ (ઑનલાઇન) સહિતની માહિતી અને સંચારને લગતી તમામ સેવાઓ અને નવીન શોધોનો સમાવેશ થાય છે;

(ઓ) “સંસ્થાન” એટલે કે વિકલાંગતા ધરાવતી વ્યક્તિઓ માટે આશ્રય, સાર-સંભાળ, સંરક્ષણ, શિક્ષણ, તાલીમ, પુન:સ્થાપન, અને અન્ય પ્રવૃત્તિઓ માટેનું સંસ્થાન;

(પી) “સ્થાનિક સત્તામંડળ” એટલે કે બંધારણના અનુચ્છેદ ૨૪૩-પી ની કલમ (ઇ) અને કલમ (એફ) માં વ્યાખ્યાયિત કર્યા મુજબ મ્યુનિસિપાલિટી અથવા પંચાયત; કેન્ટોનમેન્ટ ધારો - ૨૦૦૬ હેઠળ રચાયેલ કેન્ટોનમેન્ટ બોર્ડ; અને સંસદ અથવા રાજ્ય વિધાનમંડળના કાયદા હેઠળ જાહેર બાબતોનું વ્યવસ્થાપન કરવા સ્થપાયેલ અન્ય કોઈપણ સત્તામંડળ;

૨૦૦૬ પૈકી ૪૧

(ક્યુ) “અધિસૂચના” એટલે કે ભારતના રાજપત્રમાં પ્રકાશિત કરવામાં આવેલ અધિસૂચના અને ‘અધિસૂચના આપવી/અધિસૂચના’ કે ‘અધિસૂચિત’ શબ્દપ્રયોગનું અર્થઘટન તે પ્રમાણે રહેશે;

(આર) “માનદંડક (બેન્ચમાર્ક) વિકલાંગતા ધરાવતી વ્યક્તિ” એટલે કે એવી વ્યક્તિ જે નિર્દેશિત ૪૦% વિકલાંગતા ધરાવે છે છે જેમાં નિર્દેશિત વિકલાંગતા માપી શકાય એ રીતે સ્પષ્ટ કરવામાં આવેલ નથી તેવી અને પ્રમાણપત્ર આપનાર અધિકારીએ પ્રમાણિત કર્યા મુજબ માપી શકાય એ રીતે સ્પષ્ટ કરવામાં આવેલ વિકલાંગ વ્યક્તિનો સમાવેશ થાય છે;

(એસ) “વિકલાંગતા ધરાવતી વ્યક્તિ” એટલે કે એવી વ્યક્તિ જેને લાંબા સમયની શારીરિક, માનસિક, બૌધ્ધિક અને સંવેદનાકીય ક્ષતિ કે ખામી છે જે અવરોધોને પ્રતિક્રિયા આપવામાં અને સમાન રીતે સમાજમાં અન્યો સાથે તેમની પૂર્ણ અને અસરકારક ભાગીદારીમાં અવરોધરૂપ બને છે;

(ટી) “ઉચ્ચ/અધિક સહયોગની જરૂરિયાત વાળી વિકલાંગતા ધરાવતી વ્યક્તિ” એટલે કે ખંડ – ૫૮ ના પેટા ખંડ – ૨ ના નિયમ (એ) હેઠળ પ્રમાણિત માનદંડક વિકલાંગતા ધરાવતી વ્યક્તિ જેને ઉચ્ચ/અધિક સહયોગની જરૂર છે;

(યુ) “નિયત કરેલ“ એટલે કે આ કાયદા હેઠળ બનાવેલ નિયમોથી નિયત કરેલ;

(વી) “ખાનગી સંસ્થા/પ્રતિષ્ઠાન” એટલે કે કંપની, પેઢી, સહકારી અથવા અન્ય સોસાયટી, મંડળ, ટ્રસ્ટ, એજન્સી, સંસ્થાન, સંગઠન, સંઘ, કારખાનું અથવા યથાયોગ્ય સરકાર દ્વારા અધિસૂચનાથી નિર્દેશિત કરેલ હોય તેવા અન્ય સંસ્થા/પ્રતિષ્ઠાન;

(ડબલ્યુ) “જાહેર ઈમારત” એટલે કે જાહેર જનતા દ્વારા ઉપયોગમાં લેવાતી કે તેમાં પ્રવેશ હક્ક પ્રાપ્ત હોય તેવી સરકારી કે ખાનગી ઈમારત, જેમાં શૈક્ષણિક કે વ્યવસાયિક હેતુ, કાર્યસ્થળ, વાણિજ્યિક પ્રવૃત્તિઓ, જાહેર સુવિધાઓ, ધાર્મિક, સાંસ્કૃતિક, ફુરસદની કે મનોરંજક પ્રવૃત્તિઓ, તબીબી અને આરોગ્ય સેવાઓ, કાયદાના અમલીકરણની સંસ્થાઓ, સુધારગૃહો અથવા ન્યાયિક ચર્ચાસ્થાનો, રેલવે સ્ટેશન કે પ્લેટફોર્મ, સડકો, બસ સ્ટેન્ડ કે ટર્મિનસ, એરપોર્ટ્સ કે જળમાર્ગોનો સમાવેશ થાય છે;

(એક્સ) “જાહેર સુવિધાઓ અને સેવાઓ”માં મહદ અંશે જાહેર જનતાને પૂરી પાડવામાં આવતી તમામ પ્રકારની સેવાઓ, જેમાં મકાન નિર્માણ, શૈક્ષણિક અને વ્યવસાયિક તાલીમ, રોજગાર અને કારકીર્દિ ઉત્થાન, ખરીદારી અથવા બજાર, ધાર્મિક, સાંસ્કૃતિક, ફુરસદની કે મનોરંજક પ્રવૃત્તિઓ, તબીબી, આરોગ્ય અને પુન:સ્થાપન, બૅન્કિંગ, નાણાકીય અને વીમો, સંચાર, પોસ્ટલ અને માહિતી, ન્યાયિક પ્રક્રિયા, જાહેર સુવિધાઓ, વાહન-વ્યવહારનો સમાવેશ થાય છે;

(વાય) “ઉચિત આવાસ” એટલે કે વિશિષ્ટ સંજોગોમાં અપ્રમાણસાર કે અનુચિત ભારણ નાખ્યા વિના વિકલાંગતા ધરાવતી વ્યક્તિ અન્યોની સાથે અધિકારોને સમાન રીતે ભોગવી કે વાપરી શકે તે સુનિશ્ચિત કરવા આવશ્યક અને યોગ્ય સુધારા-વધારા અને ગોઠવણ;

(ઝેડ) “નોંધાયેલ સંગઠન” એટલે કે વિકલાંગતા ધરાવતી વ્યક્તિઓનું મંડળ કે વિકલાંગ વ્યક્તિઓનું સંગઠન, વિકલાંગતા ધરાવતી વ્યક્તિઓના માતાપિતાનું વાલી મંડળ, વિકલાંગતા ધરાવતી વ્યક્તિઓ અને તેમના પરિવારના સભ્યોનું મંડળ, અથવા સ્વૈચ્છિક કે બિન-સરકારી કે સખાવતી સંસ્થા કે ટ્રસ્ટ, સોસાયટી અથવા વિકલાંગતા ધરાવતી વ્યક્તિઓના કલ્યાણ માટે કામ કરતી સંસદના કે રાજ્ય વિધાનસભાના કાયદા હેઠળ યથાર્થ રીતે નોંધાયેલ બિન-નફાકારક કંપની;

(ઝેડએ) “પુન:સ્થાપન” એ વિકલાંગતા ધરાવતી વ્યક્તિઓને તેમના શારીરિક, સંવેદનાત્મક, બૌધ્ધિક, મનોવૈજ્ઞાનિક, પર્યાવરણીય અથવા સામાજિક કાર્યોનું સૌથી વધુ અનુકૂળ સ્તર જાળવી રાખવા સક્ષમ બનાવવાની એક પ્રક્રિયાનો નિર્દેશ કરે છે;

(ઝેડબી) “ખાસ રોજગાર કચેરી” એટલે કે સરકાર દ્વારા નીચેના વિશેની માહિતી પત્રકો દ્વારા કે બીજી રીતે એકત્ર કરવા કે પૂરી પાડવા માટે સ્થાપવામાં અને નિભાવવામાં આવતી કોઈપણ કચેરી કે સ્થાન‌—

(૧) એવી વ્યક્તિઓ જે વિકલાંગતા ધરાવતી વ્યક્તિઓમાંથી કર્મચારીઓને કામે રાખવા માગે છે;

(૨) માનદંડક વિકલાંગતા ધરાવતી એવી વ્યક્તિ જે રોજગાર ઈચ્છુક છે;

(૩) એવી ખાલી જગ્યાઓ જેના પર માનદંડક વિકલાંગતા ધરાવતી વ્યક્તિઓ રોજગાર પ્રાપ્ત કરવા ઈચ્છુક વ્યક્તિઓની નિમણૂક કરી શકાય;

(ઝેડસી) “નિર્દિષ્ટ વિકલાંગતા” એટલે કે પરિશિષ્ટમાં નિર્દેશિત કર્યા મુજબની વિકલાંગતા;

(ઝેડડી) “વાહનવ્યવહાર વ્યવસ્થા”માં માર્ગ પરિવહન, રેલવે પરિવહન, વાયુમાર્ગીય પરિવહન, જળમાર્ગીય પરિવહન, અંતિમ માઇલ જોડાણ માટે અર્ધ પરિવહન વ્યવસ્થા, સડક અને શેરી સુવિધા વગેરેનો સમાવેશ થાય છે;

(ઝેડઇ) “સર્વસામાન્ય ડિઝાઇન” અર્થાત, અનૂરૂપતા કે ખાસ ડિઝાઇન અને વિકલાંગતા ધરાવતી વ્યક્તિઓના ચોક્કસ જૂથ માટે ઉચ્ચતર તકનિકી સહિતના સહાયક ઉપકરણો લગાવવાની જરૂરિયાત વિના બધા જ લોકો શક્ય એટલા વિશાળ પ્રમાણમાં સારી રીતે ઉપયોગ કરી શકે એમ હોય એવા ઉત્પાદનો, પર્યાવરણ, કાર્યક્રમો અને સેવાઓની ડિઝાઇન;

## પ્રકરણ – ૨ અધિકારો અને હક્કો

સમાનતા અને ભેદભાવરહિત

૩. (૧) યથાયોગ્ય સરકાર એ બાબત સુનિશ્ચિત કરશે કે વિકલાંગતા

ધરાવતી વ્યક્તિઓ સમાનતાનો અધિકાર, તેની કે તેણીની સત્યનિષ્ઠા માટે અન્યો સાથે સમાન રીતે ગૌરવપૂર્વક અને સન્માન સાથે જીવનનો અધિકાર ભોગવે;

(૨) યથાયોગ્ય સરકાર વિકલાંગતા ધરાવતી વ્યક્તિઓને યોગ્ય વાતાવરણ પૂરું પાડીને તેમની ક્ષમતાઓનો ઉપયોગ કરવા પગલાં લેશે;

(૩) જ્યાં સુધી તે નજરે દેખાય નહિ કે વાંધાજનક કૃત્ય કે ઉપેક્ષા કાયદેસરનો ઉદ્દેશ પ્રાપ્ત કરવા ઉચિત ઉપાય છે, વિકલાંગતા ધરાવતી કોઈપણ વ્યક્તિ સાથે વિકલાંગતાને આધારે તેમની સાથે ભેદભાવ કરવામાં આવશે નહિ;

(૪) કોઈપણ વ્યક્તિને માત્ર વિકલાંગતાને આધારે તેની કે તેણીની વ્યક્તિગત સ્વતંત્રતાથી વંચિત રાખવામાં આવશે નહીં.

(૫) વિકલાંગતા ધરાવતી વ્યક્તિને ઉચિત આવાસો સુનિશ્ચિત કરવા યથાયોગ્ય સરકાર જરૂરી પગલાં લેશે;

વિકલાંગતા ધરાવતી મહિલાઓ અને બાળકો

૪. (૧) વિકલાંગતા ધરાવતી મહિલાઓ અને બાળકો અન્યો સાથે તેમના અધિકારો ભોગવી શકે તે સુનિશ્ચિત કરવા યથાયોગ્ય સરકાર અથવા સ્થાનિક સત્તાધિકારી યોગ્ય પગલાં ભરશે.

(૨) યથાયોગ્ય સરકાર અથવા સ્થાનિક સત્તાધિકારી એ સુનિશ્ચિત કરશે કે વિકલાંગતા ધરાવતા તમામ બાળકો તેમને અસર કરતી બાબતોમાં સમાનતાના ધોરણે તેમના વિચારો મુક્ત રીતે વ્યક્ત કરવા તેમને અધિકારો મળી રહે અને તેમની ઉંમર અને વિકલાંગતાને ધ્યાને રાખી તેમને યોગ્ય સહયોગ મળી રહે.

સામુદાયિક જીવન

૫. (૧) વિકલાંગતા ધરાવતી વ્યક્તિને સમાજ/સમુદાયમાં જીવવાનો અધિકાર રહેશે.

(૨) ઉચિત સરકાર એ માટે પ્રયત્ન કરશે કે વિકલાંગતા ધરાવતી વ્યક્તિ,—

(એ) કોઈ ચોક્ક્સ પ્રકારની વ્યવસ્થામાં જીવન જીવવા બંધાયેલ નથી; અને

ક્રૂરતા અને અમાનવીય વર્તન સામે સુરક્ષા.

(બી) ઉંમર અને લિંગ(જાતિ)ના સંબંધમાં યોગ્ય આદર સાથે જીવન જીવવામાં મદદ કરવા જરૂરી વ્યક્તિગત સહયોગ સહિત બહુવિધ પ્રકારની ઘરેલું, રહેઠાણની અને અન્ય સામુદાયિક સહયોગ આપવામાં આવે.

૬. (૧) વિકલાંગતા ધરાવતી વ્યક્તિઓ સાથે થતાં યાતના, (વેદના કે

રિબામણી), ક્રૂરતા (ઘાતકીપણું કે પાશવીયતા), અમાનવીય કે

અપમાનજનક વ્યવહાર સામે સુરક્ષા આપવા યથાયોગ્ય સરકાર

પગલાં ભરશે.

(૨) વિકલાંગતા ધરાવતી વ્યક્તિ કોઈપણ સંશોધનનો વિષય બનશે નહિ સિવાય કે,—

(૧) સંચારના સુગમ પ્રકારો,માધ્યમો અને પ્રકારો મારફતે તેમની મુક્ત અને માહિતગાર સંમતિ મેળવેલ હોય; અને

(૨) વિકલાંગતા પરના સંશોધન માટેની સમિતિની પૂર્વમંજૂરી લેવામાં આવી હોય, આ સમિતિની રચના યથાયોગ્ય સરકાર દ્વારા આ હેતુ માટે નિયત પધ્ધતિ મુજબ કરવામાં આવેલ હોય અને જેમાં અડધાથી ઓછા નહિ એટલા સભ્યો પોતે જ વિકલાંગતા ધરાવતી વ્યક્તિઓ હોય અથવા તો કલમ (૨)ના અનુચ્છેદ (ઝેડ) હેઠળ સ્પષ્ટ કરવામાં આવેલ નોંધાયેલ સંગઠનના સભ્યો હોય.

૭. (૧) વિકલાંગતા ધરાવતી વ્યક્તિઓ સાથે આચરવામાં આવતી તમામ પ્રકારના દુષ્કર્મો (દુર્વ્યવહારો), હિંસા અને શોષણ સામે સુરક્ષા આપવા યથાયોગ્ય સરકાર પગલાં ભરશે, અને—

દુષ્કર્મ, હિંસા અને શોષણ સામે સુરક્ષા.

(એ) દુષ્કર્મો (દુર્વ્યવહારો), હિંસા અને શોષણની ઘટનાઓ તરફ ધ્યાન આપી આવી ઘટનાઓ સામે ઉપલબ્ધ કાનૂની ઉપાયો પૂરા પાડવા;

(બી) આવી ઘટનાઓથી બચવા માટે પગલાં ભરવા અને તેની જાણ કરવા માટેની પ્રર્કિયા નિયત કરવી;

(સી) આવી ઘટનાઓનો ભોગ બનેલાને જરૂરી રાહત, સંરક્ષણ અને પુન:સ્થાપન કરવા પગલાં ભરવા;

(ડી) લોકોમાં જાગૃતિ કેળવવી અને માહિતી ઉપલબ્ધ બનાવવી;

(૨) કોઈપણ વ્યક્તિ કે નોંધાયેલ સંસ્થાને જેઓ અથવા જેમની પાસે એમ માનવાને કારણ છે કે વિકલાંગતા ધરાવતી કોઈપણ વ્યક્તિ સામે દુષ્કર્મો (દુર્વ્યવહારો), હિંસા અને શોષણની ઘટના બની છે કે બની રહી છે અથવા તો બનવાની શક્યતા છે તો તેઓ સ્થાનિક વિસ્તારના જેમના કાર્યક્ષેત્રમાં આવી ઘટના બની છે તેમને તે વિશે માહિતી આપી શકે છે.

(૩) એક્ઝીક્યુટિવ મેજીસ્ટ્રેટ આવી માહિતી મળ્યાને આધારે તે ઘટનાને બનતી અટકાવવા કે રોકવા જેવો કેસ હોય તે મુજબ તાત્કાલિક પગલાં ભરશે અથવા વિકલાંગતા ધરાવતી આવી વ્યક્તિ માટે તેમને યોગ્ય લાગે તેવી સુરક્ષા માટેના આદેશો કરશે જેમાં નીચેના આદેશનો સમાવેશ થાય છે—

(એ) આવા કૃત્યનો ભોગ બનનારને બચાવવા માટે, આવી વ્યક્તિને સુરક્ષિત કસ્ટડી (કબજા હેઠળ દેખરેખ) અથવા પુન:સ્થાપન અથવા બંને, જેવો કેસ હોય તે મુજબ પૂરી પાડવા માટે પોલીસ અથવા વિકલાંગતા ધરાવતી વયક્તિ માટે કામ કરતી અન્ય કોઈ સંસ્થાને અધિકૃત કરવી;

(બી) વિકલાંગતા ધરાવતી આવી વ્યક્તિ જો ઈચ્છે તો તેને સુરક્ષિત કસ્ટડી (કબજા હેઠળ દેખરેખ) પૂરી પાડવા માટે;

(સી) વિકલાંગતા ધરાવતી આવી વ્યક્તિને ભરણપોષણ આપવા માટે.

(૪) કોઈપણ પોલીસ અધિકારી જેમને આવી ફરિયાદ મળે છે અથવા વિકલાંગતા ધરાવતી વ્યક્તિ સામે આચરવામાં આવેલ દુષ્કર્મ (દુર્વ્યવહાર), હિંસા અને શોષણની જાણ અન્ય કોઈ રીતે થાય તો તેઓ અસરગ્રસ્ત વ્યક્તિને નીચેનાથી માહિતગાર કરશે—

(એ) પેટા કલમ (૨) હેઠળ સુરક્ષા માટે અરજી કરવાના તેના કે તેણીના અધિકાર અને મદદ પૂરી પાડવા માટે તાબા હેઠળના એક્ઝિક્યુટિવ મેજીસ્ટ્રેટની વિગતો આપવા;

(બી) વિકલાંગતા ધરાવતી વ્યક્તિઓના પુન:સ્થાપન માટે કામ કરતા નજીકના સંગઠન કે સંસ્થાની વિગતો; અને

(સી) મફત કાનૂની સહાય મેળવવાનો અધિકાર; અને

(ડી) આ કાયદા અથવા આવા અપરાધો સામે કાર્યવાહીના અન્ય કોઈ કાયદાની જોગવાઈઓ હેઠળ ફરિયાદ દાખલ કરવાનો અધિકાર:

પરંતુ આ ખંડમાં એવું કોઈ અર્થઘટન કરવામાં આવશે નહિ જે પોલીસને સમજણપૂર્વકના અપરાધિક કૃત્યની માહિતી મળ્યા પછી કાયદા અનુસાર કાર્યવાહી કરવા પોલીસ અધિકારીને તેમની ફરજમાંથી મુકત કરે.

(૫) જો એક્ઝિક્યુટિવ મેજીસ્ટ્રેટને જણાય કે દોષિત કૃત્ય કે વર્તન ભારતીય દંડ સંહિતાની કલમ કે જે તે સમયે અમલમાં રહેલ અન્ય કોઈ કાયદા હેઠળ ગુન્હો બને છે તો તેઓ ફરિયાદને જે તે અસરથી આ બાબત જેમના કાર્યક્ષેત્રમાં આવતી હોય તેવા જ્યુડિશિયલ મેજીસ્ટ્રેટ કે મેટ્રોપોલિટન મેજીસ્ટ્રેટ જેને લાગું પડતું હોય તેને મોકલી શકે છે.

૧૮૬૦ પૈકી ૪૫

૮. (૧) વિકલાંગતા ધરાવતી વ્યક્તિઓને જોખમ, લશ્કરી અથડામણ, જનતા કટોકટી અને કુદરતી આપત્તિઓની પરિસ્થિતિમાં સમાન સુરક્ષા અને સલામતી આપવાની રહેશે.

સુરક્ષા અને સલામતી

(૨) રાષ્ટ્રિય આપત્તિ વ્યવસ્થાપન અધિનિયમ, ૨૦૦૫ની કલમ (૨) ના અનુચ્છેદ (ઇ) માં નિયત કર્યા મુજબ વિકલાંગતા ધરાવતી વ્યક્તિઓની સલામતી અને સુરક્ષા માટે રાષ્ટ્રિય આપત્તિ નિવારણ પ્રાધિકરણ અને રાજ્ય આપત્તિ વ્યવસ્થાપન પ્રાધિકરણ તેની આપત્તિ નિવારણની પ્રવૃત્તિઓમાં વિકલાંગતા ધરાવતી વ્યક્તિઓને સમાવવામાં આવે તે સુનિશ્ચિત કરવા યોગ્ય પગલાં ભરશે.

૨૦૦૫ પૈકી ૫૩

(૩) રાષ્ટ્રિય આપત્તિ વ્યવસ્થાપન અધિનિયમ, ૨૦૦૫ની કલમ (૨૫) હેઠળ રચાયેલ જિલ્લા આપત્તિ વ્યવસ્થાપન પ્રાધિકરણ વિકલાંગતા ધરાવતી વ્યક્તિઓની વિગતોના રેકોર્ડની જાળવણી કરશે અને આવી વ્યક્તિઓને કોઈપણ જોખમી પરિસ્થિતિઓ વિશે જાણ કરવા યોગ્ય પગલાં ભરશે જેથી આપત્તિ સામે વરતવાની સાવધાનીમાં વધારો કરી શકાય.

૨૦૦૫ પૈકી ૫૩

(૪) ભયની સ્થિતિ, લશ્કરી અથડામણ અથવા કુદરતી આપત્તિ પછી પુન:નિર્માણના કાર્યોમાં રોકાયેલ સત્તામંડળો રાજ્યના સંબંધિત કમિશનરના પરામર્શમાં રહીને વિકલાંગતા ધરાવતી વ્યક્તિઓની સુગમતા જરૂરિયાતો અનુસાર આવી પ્રવૃત્તિઓ હાથ ધરશે.

૯. (૧) વિકલાંગતા ધરાવતા કોઈપણ બાળકને તેના કે તેણીના માતાપિતાથી અલગ કરવામાં આવશે નહિ સિવાય કે અદાલતની અવમાનનાના કેસમાં બાળકના શ્રેષ્ઠ હિતમાં જો તેમ કરવું જરૂરી હોય.

ઘર અને પરિવાર.

(૨) જ્યાં માતાપિતા પોતાના વિકલાંગતા ધરાવતા બાળકની સાર-સંભાળ લેવા સક્ષમ નથી ત્યાં સક્ષમ અદાલત આવા બાળકને તેના કે તેણીના નજીકના સગાસંબંધીઓને ત્યાં મૂકશે, અને જો એમ નહિ થઈ શકે તો પરિવારીક વ્યવસ્થામાં સમુદાયની અંદર અથવા અપવાદરૂપ સંજોગોમાં જો જરૂર જણાય તો યથાયોગ્ય સરકાર કે બિન-સરકારી સંગઠનો દ્વારા ચલાવાતા આશ્રય ગૃહોમાં રાખવામાં આવશે.

પ્રજોત્પાદકીય અધિકારો.

૧૦. (૧) યથાયોગ્ય સરકાર એ સુનિશ્ચિત કરશે કે વિકલાંગતા ધરાવતી વ્યક્તિઓને પ્રજનન વિષયક અને પરિવાર નિયોજન સંબંધી યોગ્ય માહિતી મળી રહે.

(૨) વિકલાંગતા ધરાવતી કોઈપણ વ્યક્તિ પર તેની કે તેણીની સ્વૈચ્છિક અને માહિતગાર સંમતિ વિના તેમને વંધ્યતા તરફ દોરી જાય એવી તબીબી પ્રક્રિયા હાથ ધરવામાં આવશે નહીં.

મતદાનની સુલભતા.

૧૧. ભારતનું ચૂંટણી આયોગ અને રાજ્ય ચૂંટણી આયોગ એ સુનિશ્ચિત કરશે કે વિકલાંગતા ધરાવતી વ્યક્તિઓ તમામ મતદાન મથકો સુધી પહોંચી શકે અને ચૂંટણી પ્રક્રિયા સંબંધી તમામ સાહિત્ય તેઓ સરળતાથી સમજી શકે તેવું અને તેમના સુધી પહોંચી શકે તેવું હોય.

ન્યાયિક પ્રક્રિયાની સુલભતા.

૧૨. (૧) યથાયોગ્ય સરકાર એ સુનિશ્ચિત કરશે કે વિકલાંગતા ધરાવતી વ્યક્તિઓ વિકલાંગતાને આધારે ભેદભાવ વિના કોઈપણ અદાલત, ન્યાયપંચ (ટ્રિબ્યુનલ), સત્તામંડળ, આયોગ, અથવા ન્યાયિક કે અર્ધ-ન્યાયિક અથવા તપાસ વિષયક સત્તાઓ ધરાવતી કોઈપણ સંસ્થા સુધી પહોંચવાના તેમના અધિકારનો ઉપયોગ કરવા સક્ષમ છે.

(૨) યથાયોગ્ય સરકાર ખાસ કરીને પરિવારની બહાર રહેતી વિકલાંગતા ધરાવતી વયક્તિઓ માટે અને એવા વિકલાંગો જેમને કાનૂની અધિકારોનો ઉપયોગ કરવા માટે અધિક સહયોગની જરૂર છે તેમના માટે યોગ્ય કાર્યવાહી કરવા પગલાં ભરશે.

(૩) કાનૂની સેવા પ્રાધિકરણ અધિનિયમ, ૧૯૮૭ હેઠળ રચાયેલ રાષ્ટ્રિય કાનૂની સેવા પ્રાધિકરણ અને રાજ્ય કાનૂની સેવા પ્રાધિકરણ તેમના દ્વારા પ્રદાન કરવામાં આવતી કોઈપણ યોજના, કાર્યક્રમ, સુવિધાઓ કે સેવાઓ વિકલાંગતા ધરાવતી વ્યક્તિઓને અન્યોની સાથે સમાન રીતે મળી રહે તે સુનિશ્ચિત કરવા યોગ્ય આવાસો સહિતની જોગવાઈઓ કરશે.

૧૯૮૭ પૈકી ૩૯

(૪) યથાયોગ્ય સરકાર નીચેની બાબતો પર પગલાં ભરશે—

(એ) એ સુનિશ્ચિત કરશે કે તેમના તમામ જાહેર દસ્તાવેજો સુલભ સ્વરૂપમાં રહે;

(બી) સુનિશ્ચિત કરશે કે ફાઇલિંગ વિભાગ, રજીસ્ટ્રી અથવા રેકોર્ડની અન્ય કોઈપણ કચેરીને ફાઇલિંગ કરવા, સંગ્રહ કરવા અને દસ્તાવેજો તથા પુરાવાઓનો સુગમ સ્વરૂપમાં હવાલો આપવા જરૂરી સાધનો પૂરા પાડવામાં આવે; અને

(સી) વિકલાંગતા ધરાવતી વ્યક્તિઓ દ્વારા આપવામાં આવેલ પુરાવાઓ, વિષયસામગ્રી અથવા અભિપ્રાયોનું રેકોર્ડીંગ તેમની પસંદગીની ભાષા અને સંચાર માધ્યમોમાં કરવામાં મદદગાર થવા જરૂરી તમામ સુવિધાઓ અને સાધનો ઉપલબ્ધ બનાવવા.

૧૩. (૧) યથાયોગ્ય સરકાર એ સુનિશ્ચિત કરશે કે વિકલાંગતા ધરાવતી વ્યક્તિઓને અન્યોની સાથે સમાન રીતે સ્થાયી કે અસ્થાયી વારસાઈ સંપત્તિ વસાવવાનો, નાણાકીય બાબતો પર નિયંત્રિત કરવાનો અધિકાર છે અને બૅન્ક લોન, ગીરોખત અને અન્ય પ્રકારે નાણાકીય ધિરાણ મેળવવાનો અધિકાર છે.

કાનૂની ક્ષમતા.

(૨) યથાયોગ્ય સરકાર એ સુનિશ્ચિત કરશે કે વિકલાંગતા ધરાવતી વ્યક્તિઓ જીવનના તમામ ક્ષેત્રે અન્યોની સાથે સમાન રીતે કાયદાકીય સામર્થ્યનો ઉપયોગ કરે અને અન્ય વ્યક્તિની જેમ દરેક જગ્યાએ કાયદા સમક્ષ સમાન સ્વીકૃતિનો અધિકાર મેળવે.

(૩) જ્યારે વિકલાંગતા ધરાવતી વ્યક્તિ અને તેને મદદ પૂરી પાડનાર વ્યક્તિ વચ્ચે નાણાકીય,સંપત્તિ કે અન્ય આર્થિક વ્યવહારોને લઈને હિતોનો ટકરાવ થાય ત્યારે મદદ કરનાર આવી વ્યક્તિ એ વ્યવહારમાં વિકલાંગતા ધરાવતી વ્યક્તિને મદદ કરવાથી દૂર રહેશે:

પરંતુ મદદ પૂરી પાડનાર વ્યક્તિ એ વિકલાંગતા ધરાવતી વ્યક્તિ સાથે લોહીના સંબંધથી, આપ્તભાવ/વૈવાહિક સંબંધ અથવા દત્તક ગ્રહણથી સંબંધિત છે માત્ર એ આધારે હિતોના ટકરાવની પૂર્વધારણા બાંધવાની રહેશે નહી.

(૪) વિકલાંગતા ધરાવતી વ્યક્તિ સહયોગની કોઈપણ વ્યવસ્થા બદલી શકે છે, તેમાં ફેરફાર કરી શકે છે અથવા તેનાથી અલગ થઈ શકે છે અને બીજો કોઈ સહયોગ માગી શકે છે:

પરંતુ આવો બદલાવ, ફેરફાર કે અલગાવ અપેક્ષિત સ્વરૂપે હોય અને પૂર્વકથિત સહયોગ વ્યવસ્થામાં વિકલાંગતા ધરાવતી વ્યક્તિ દ્વારા દાખલ કરાયેલ કોઈપણ ત્રાહિત પક્ષના વ્યવહારોને નિરર્થક બનાવશે નહીં.

(૫) વિકલાંગતા ધરાવતી વ્યક્તિને મદદ પૂરી પાડનાર કોઈપણ વ્યક્તિ બિનજરૂરી પ્રભાવનો ઉપયોગ કરશે નહિ અને તેની કે તેણીની સ્વાયત્તતા, ગૌરવ અને નિજતાનો આદર કરશે.

વાલીપણાની જોગવાઈ

૧૪. (૧) જે તે સમયે અમલમાં રહેલ હોય તેવા કોઈપણ કાયદામાં સમાવેશ થયેલ હોય તેમ છતાં આ કાયદાના પ્રારંભની તારીખે અને ત્યારથી જિલ્લાની કોઈપણ અદાલત કે રાજ્ય સરકાર દ્વારા જાહેર કરેલ કોઈપણ અધિકૃત સત્તામંડળને એમ જણાય કે વિકલાંગતા ધરાવતી વ્યક્તિ જેને પર્યાપ્ત અને યોગ્ય સહયોગ આપવામાં આવ્યો હતો તેમ છતાં તે કાનૂની રીતે બાધ્ય નિર્ણયો લેવામાં અસમર્થ છે તો તેને મર્યાદિત વાલીનો વિશેષ સહયોગ આપી શકાય છે જે રાજ્ય સરકાર દ્વારા નિયત કર્યા પ્રમાણે આવી વ્યક્તિના પરામર્શમાં આ રીતે તેમના વતી કાનૂની રીતે બાધ્ય નિર્ણયો લઈ શકે.

પરંતુ સંજોગો અનુસાર જિલ્લા અદાલત કે અધિકૃત સત્તામંડળ આવા સહયોગની જેમને જરૂર છે તે વિકલાંગતા ધરાવતી વ્યક્તિને સંપૂર્ણ સહયોગ મંજૂર કરી શકે છે અથવા જ્યાં મર્યાદિત વાલીપણું વારેવારે મંજૂર કરવામાં આવેલ છે તેવા કિસ્સામાં આપવાના સહયોગનો પ્રકાર અને તેની રીતે નક્કી કરવા સહયોગ આપવા બાબતના નિર્ણયની સમીક્ષા લાગું પડતી અદાલત અથવા અધિકૃત સત્તામંડળ દ્વારા કરવામાં આવશે.

ઉદાહરણ.— આ પેટા ખંડના હેતુ માટે, “મર્યાદિત વાલીપણું” એટલે કે સંયુક્ત રીતે નિર્ણય લેવાની એક વ્યવસ્થા જે વાલી તેમજ વિકલાંગતા ધરાવતી વ્યક્તિ વચ્ચે પરસ્પરની સમજણ અને વિશ્વાસ પર કામ કરે છે, જે કોઈ ચોક્ક્સ સમયમર્યાદા સુધી કોઈ ચોક્કસ નિર્ણય અને સંજોગો માટે મર્યાદિત રહેશે અને વિકલાંગતા ધરાવતી વ્યક્તિની ઈચ્છા અનુસાર તે કામ કરશે.

(૨) આ કાયદાના પ્રારંભની તારીખે અને ત્યારથી જે તે સમયે અમલમાં રહેલ અન્ય કોઈપણ કાયદાની કોઈપણ જોગવાઈ હેઠળ વિકલાંગતા ધરાવતી વ્યક્તિ માટે નિમવામાં આવતા કોઈપણ વાલી મર્યાદિત વાલીપણા તરીકે કામ કરશે એમ માનવાનું રહેશે.

(૩) અધિકૃત સત્તામંડળ દ્વારા નિમવામાં આવેલ કાયદેસરના વાલીના નિર્ણયથી નારાજ થયેલ વિકલાંગતા ધરાવતી કોઈપણ વ્યક્તિ રાજ્ય સરકાર દ્વારા હેતુ માટે જાહેર કરવામાં આવેલ અપીલ અધિકારી સમક્ષ અપીલ કરવાનું પસંદ કરી શકે છે.

સહાય કરવા સત્તાધિકારીની નિમણૂક

૧૫. (૧) યથાયોગ્ય સરકાર વિકલાંગતા ધરાવતી વ્યક્તિઓને તેમના કાયદાકીય સામર્થ્યનો ઉપયોગ કરવામાં સહાયરૂપ બનવા માટે સમુદાયને કાર્યશીલ બનાવવા અને જાગૃતિ કેળવવા એક કે વધારે સત્તામંડળોને અધિકૃત કરશે.

(૨) પેટા ખંડ – ૧ હેઠળ અધિકૃત સત્તામંડળ સંસ્થાનોમાં રહેતી અને અધિક સહયોગની જરૂરિયાતોવાળી તથા બીજા કોઈ ઉપાયોની આવશ્યકતા હોય તેવી વિકલાંગતા ધરાવતી વ્યક્તિઓ દ્વારા કાયદાકીય સામર્થ્યના ઉપયોગ માટે યોગ્ય સહયોગ વ્યવસ્થા ઉભી કરવા જરૂરી પગલાં ભરશે.

## પ્રકરણ – ૩ શિક્ષણ

શૈક્ષણિક સંસ્થાનોના કર્તવ્યો

૧૬. યથાયોગ્ય સરકાર અને સ્થાનિક સત્તામંડળ એવા પ્રયત્નો કરશે કે તેમના દ્વારા નાણાકીય સહાય મેળવતા કે તેમના દ્વારા માન્ય શૈક્ષણિક સંસ્થાનો વિકલાંગતા ધરાવતા બાળકોને સમાવેશી શિક્ષણ પૂરું પાડવામાં આવે અને તે ઉદ્દેશ પ્રાપ્ત કરવા નીચેના પગલાં ભરશે—

(૧) ભેદભાવ વિના તેમને પ્રવેશ આપશે અને તેઓને અન્યોની સાથે સમાન રીતે શિક્ષણ તેમજ મનોરંજક પ્રવૃત્તિઓ માટેની તકો પૂરી પાડવી;

(૨) ઈમારતો-મકાન અને શિક્ષણ પરિસર બનાવવા અને તેમને સુગમ બને તેવી વિવિધ સુવિધાઓ આપશે;

(૩) વ્યક્તિગત જરૂરિયાતો અનુસાર ઉચિત આવાસો પૂરા પાડશે;

(૪) પૂર્ણ સમાવેશના ઉદ્દેશ સાથે સાતત્યપૂર્વક શૈક્ષણિક અને સામાજિક વિકાસને મહત્તમ બનાવે તેનું વાતાવરણમાં તેમને વ્યક્તિગત કે અન્ય રીતે જરૂરી સહયોગ પૂરો પાડશે;

(૫) સુનિશ્ચિત કરશે કે જેઓ અંધત્વ અથવા બહેરાશ અથવા બંને પ્રકારની વિકલાંગતા ધરાવતી વ્યક્તિઓ છે તેમના માટે સૌથી વધુ ઉચિત ભાષામાં અને સંચારના પ્રકારો અને માધ્યમો વડે શિક્ષણ પૂરું પાડવામાં આવે;

(૬) બાળકોમાં વહેલામાં વહેલી તકે ચોક્કસ પ્રકારની અધ્યયન અસમર્થતાઓને શોધી કાઢશે અને તેના નિવારણ માટે યોગ્ય હોય તેવા શિક્ષણશાસ્ત્ર વિષયક અને અન્ય પગલાંઓ લેશે;

(૭) વિકલાંગતા ધરાવતા દરેક વિદ્યાર્થીના સંબંધમાં શિક્ષણમાં ભાગીદારી, ઉપલબ્ધિના સ્તરની દ્રષ્ટિએ પ્રગતિ અને શિક્ષણની પરિપૂર્ણતા પર દેખરેખ રાખશે;

સમાવેશી શિક્ષણને પ્રોત્સાહન અને સહાયતા માટે ચોક્કસ પગલા.

(૮) વિકલાંગતા ધરાવતા બાળકોને વાહન-વ્યવહારની અને અધિક સહયોગની જરૂરિયાતવાળા બાળકોને સેવકની સુવિધાઓ પણ પૂરી પાડશે;

૧૭. યથાયોગ્ય સરકાર અને સ્થાનિક સત્તામંડળો કલમ ૧૬ ના હેતુ માટે નીચેના પગલાંઓ ભરશે:—

(એ) વિકલાંગતા ધરાવતા બાળકોને ઓળખી કાઢવા માટે દર પાંચ વર્ષે શાળાએ જતાં બાળકોનું સર્વેક્ષણ હાથ ધરશે, તેમની ખાસ જરૂરિયાતો અને તેને કેટલા પ્રમાણમાં સંતોષી શકાશે તે નક્કી કરશે:

પરંતુ પ્રથમ સર્વેક્ષણ આ કાયદાની શરૂઆતની તારીખથી બે વર્ષના સમયગાળામાં હાથ ધરવાનો રહેશે;

(બી) પર્યાપ્ત સંખ્યામાં શૈક્ષણિક તાલીમ સંસ્થાનોની સ્થાપના કરવી;

(સી) જેઓ સાંકેતિક ભાષા અને બ્રેઇલ લિપિ શીખવવામાં યોગ્યતા ધરાવે છે ઉપરાંત જેઓએ મંદબુધ્ધિના બાળકોને ભણાવવાની તાલીમ લીધેલ છે તે સહિતના શિક્ષકોને તાલીમ આપવી અને ભરતી કરવી;

(ડી) શાળાકીય શિક્ષણના તમામ સ્તરે સમાવેશી શિક્ષણને મદદ કરવા વ્યવસાયિકો અને કર્મચારીઓને તાલીમ આપવી;

(ઇ) શાળાકીય શિક્ષણના તમામ સ્તરે શૈક્ષણિક સંસ્થાનોને મદદ કરવા માટે પર્યાપ્ત સંખ્યામાં સંસાધન કેન્દ્રો સ્થાપવા;

(એફ) સંચારના માધ્યમો અને સ્વરૂપો, બોલવાની શક્તિ, વાતચીત અથવા ભાષાકીય અસમર્થતા ધરાવતી વ્યક્તિઓને તેમની દૈનિક વાતચીતની જરૂરિયાતોને પૂર્ણ કરવા પોતાની ખુદની બોલીના ઉપયોગને પૂરક બને તેવી બ્રેઇલ લિપિ અને સાંકેતિક ભાષા સહિતના અર્થવર્ધક અને વૈકલ્પિક પ્રકારોના ઉપયોગને પ્રોત્સાહન આપવું અને તેમના સમુદાય અને સમાજ સાથે ભાગીદારી કરવા અને તેમાં ભાગ લેવા તેમને સમર્થ બનાવવા;

(જી) માનદંડક (બેન્ચમાર્ક) વિકલાંગતા ધરાવતા વિદ્યાર્થીઓને ૧૮ વર્ષની વય સુધી મફત પુસ્તકો, અન્ય અધ્યયન સામગ્રી અને યોગ્ય સહાયક ઉપકરણો પૂરા પાડવા;

(એચ) માનદંડક વિકલાંગતા ધરાવતા વિદ્યાર્થીઓને યોગ્ય કિસ્સામાં શિષ્યવૃત્તિ પૂરી પાડવી;

(આઈ) વિકલાંગતા ધરાવતા વિદ્યાર્થીઓની જરૂરિયાતો સંતોષવા અભ્યાસક્રમો અને પરીક્ષા વ્યવસ્થામાં યોગ્ય ફેરફારો કરવા જેમ કે પરીક્ષામાં પેપર પૂરું કરવા વધારાનો સમય, લહિયા અથવા શ્રુતલેખકની સુવિધા, દ્વિતિય અને તૃતીય ભાષાના અભ્યાસક્રમોમાંથી મુક્તિ;

(જે)અધ્યયનની સુધારણા માટે સંશોધનને પ્રોત્સાહન આપવું; અને

(સી) આવશ્યક જણાય તેવા અન્ય કોઈપણ પગલાં.

૧૮. યથાયોગ્ય સરકાર અને સ્થાનિક સત્તામંડળો પ્રૌઢ શિક્ષણ અને નિરંતર શિક્ષણના કાર્યક્રમોમાં વિકલાંગતા ધરાવતી વ્યક્તિઓની ભાગીદારીને અન્યો સાથે સમાન રીતે પ્રોત્સાહિત, સહાયિત અને સુનિશ્ચિત કરવા પગલાં લેશે.

પ્રૌઢ શિક્ષણ.

## પ્રકરણ – ૪ કૌશલ્ય વિકાસ અને રોજગાર

વ્યવસાયિક તાલીમ અને સ્વ-રોજગારી.

૧૯. (૧) યથાયોગ્ય સરકાર વિકલાંગતા ધરાવતી વ્યક્તિઓની રોજગારીને સહાયતા અને મદદ કરવા ખાસ કરીને તેમને વ્યવસાયિક અને રોજગારલક્ષી તાલીમ માટે રાહત દરે લોન(ધિરાણ)ની જોગવાઈ સહિતની યોજનાઓ અને કાર્યક્રમો ઘડશે.

(૨) પેટા ખંડ – ૧ માં ઉલ્લેખ કરવામાં આવેલ યોજનાઓ અને કાર્યક્રમો—

(એ) મુખ્યધારાની તમામ ઔપચારિક અને બિનઔપચારિક વ્યવસાયિક અને કૌશલ્ય તાલીમ યોજનાઓ અને કાર્યક્રમોમાં વિકલાંગતા ધરાવતી વ્યક્તિઓનો સમાવેશ કરશે;

(બી) એ સુનિશ્ચિત કરશે કે વિકલાંગતા ધરાવતી વ્યક્તિને ચોક્કસ પ્રકારની તાલીમ મેળવવામાં પર્યાપ્ત મદદ અને સહાયતા મળે;

(સી) વિકલાંગતા ધરાવતી વ્યક્તિઓ ખાસ કરીને જેમનામાં વિકાસ (શારીરિક) સંબંધિત , બૌધ્ધિક અને બહુવિધ ખોડખાંપણ અને વિકૃતિઓ છે તેમના માટે બજાર સાથે સક્રિય જોડાણ સહિત વિશિષ્ટ કૌશલ્ય તાલીમ કાર્યક્રમો;

(ડી) લઘુધિરાણ સહિત રાહત દરે ધિરાણ (લોન);

(ઇ) વિકલાંગતા ધરાવતી વ્યક્તિઓ દ્વારા ઉત્પાદિત માલ-સામગ્રી માટે બજાર વ્યવસ્થા; અને

(એફ) કૌશલ્ય તાલીમ અને સ્વરોજગાર કાર્યક્રમોમાં વિકલાંગતા ધરાવતી વ્યક્તિઓ સહિત થયેલ પ્રગતિની માહિતીની જાળવણી અલગઅલગ રીતે કરવી.

૨૦. (૧) કોઈપણ સરકારી સંસ્થાન રોજગારી સંબંધિત કોઈપણ બાબતમાં વિકલાંગતા ધરાવતી વ્યક્તિઓ સાથે ભેદભાવ દાખવશે નહીં:

રોજગારમાં ભેદભાવ નહીં

પરંતુ યથાયોગ્ય સરકાર કોઈપણ સંસ્થાન દ્વારા હાથ ધરવામાં આવતા કાર્યના પ્રકારના સંદર્ભમાં અધિસૂચના દ્વારા અને જો આવી કોઈ શરતો હોય તો તેને આધિન રહીને કોઈપણ સંસ્થાનને આ ખંડની જોગવાઈઓમાંથી મુક્તિ આપી શકે છે.

(૨) દરેક સરકારી સંસ્થાન વિકલાંગતા ધરાવતા કર્મચારીઓને ઉચિત આવાસો પૂરા પાડશે અને અવરોધ રહિત યોગ્ય અને પ્રેરક વાતાવરણ પૂરું પાડશે.

(૩) માત્ર વિકલાંગતાના આધારે કોઈપણ વ્યક્તિને બઢતીનો ઈનકાર કરવામાં આવશે નહીં.

(૪) કોઈપણ સરકારી સંસ્થાન જે કર્મચારીએ તેની કે તેણીની સેવાઓ દરમિયાન વિકલાંગતા પ્રાપ્ત કરેલ છે તેમને પદોન્નતિથી વંચિત રાખશે નહિ કે તેમાં ઘટાડો કરશે નહિ:

પરંતુ જો કર્મચારી વિકલાંગતા પ્રાપ્ત કર્યા પછી જે પદ તેઓ ધરાવતા હતા તે માટે લાયક રહેતા નથી તો તેમને સમાન પગારધોરણ અને સેવાઓના લાભોવાળી અન્ય કોઈ જગા પર ખસેડવામાં આવશે.

(૫) યથાયોગ્ય સરકાર વિકલાંગતા ધરાવતી વ્યક્તિઓની નિમણૂક અને બદલી અંગે નીતિ ઘડી શકશે.

સમાન તકની નીતિ

૨૧. (૧) દરેક સંસ્થાન આ ખંડની જોગવાઈઓનો અમલ કરવા માટે કેન્દ્ર સરકાર દ્વારા નિયત કર્યા મુજબની પધ્ધતિથી લેવાના સૂચિત પગલાંનું વિગતે વર્ણન કરતી સમાન તકની નીતિ જાહેર કરશે.

(૨) દરેક સંસ્થાન ઉક્ત નીતિની નકલની અધિકૃત નોંધ લાગું પડતા ચીફ કમિશનર કે રાજ્યના કમિશનર પાસે કરાવશે.

૨૨. (૧) દરેક સંસ્થાન વિકલાંગતા ધરાવતી વ્યક્તિઓની રોજગારીની બાબત, પૂરી પાડવામાં આવતી સુવિધાઓ અને આ ખંડની જોગવાઈઓનું પાલન કરવા અન્ય જરૂરી માહિતીની જાળવણી કેન્દ્ર સરકાર દ્વારા નિયત કરવામાં આવેલ પત્રકોમાં અને પધ્ધતિથી કરશે.

રેકોર્ડ્સ નિભાવવા

(૨) દરેક રોજગાર કચેરી રોજગાર મેળવવા ઈચ્છતી વિકલાંગતા ધરાવતી વ્યક્તિઓના રેકોર્ડ્સની જાળવણી કરશે.

(૩) પેટા ખંડ – ૧ હેઠળ નિભાવવામાં આવેલ રેકોર્ડ્સ યથાયોગ્ય સરકાર દ્વારા તેમના વતી અધિકૃત કરેલ વ્યક્તિ દ્વારા તપાસ માટે યોગ્ય કલાકો દરમિયાન સાર્વજનિક રહેશે.

૨૩. (૧) દરેક સરકારી સંસ્થાન ખંડ ૧૯ના હેતુ માટે એક ફરિયાદ નિવારણ અધિકારીની નિમણૂક કરશે અને આવી વ્યક્તિની નિમણૂક અંગે લાગું પડતા ચીફ કમિશનર અથવા રાજ્યના કમિશનરને જાણ કરશે.

ફરિયાદ નિવારણ અધિકારીની નિમણૂક.

(૨) ખંડ ૨૦ ની જોગવાઈઓથી નારાજ કોઈપણ વ્યક્તિ ફરિયાદ નિવારણ અધિકારી સમક્ષ ફરિયાદ દાખલ કરી શકશે જેઓ તેની તપાસ કરશે અને નિવારક કાર્યવાહી માટે આ બાબત મહેકમ વિભાગના ધ્યાને લાવશે.

(૩) ફરિયાદ નિવારણ અધિકારી કેન્દ્ર સરકારે નિયત કર્યા મુજબની પધ્ધતિથી ફરિયાદોનું એક રજીસ્ટર નિભાવશે અને દરેક ફરિયાદની તપાસ તેની નોંધણી થયાના બે સપ્તાહની અંદર કરવાની રહેશે.

(૪) જો નારાજ વ્યક્તિ તેની કે તેણીની ફરિયાદ પર થયેલ કાર્યવાહીથી સંતુષ્ટ ન હોય તો તે કે તેણી જિલ્લા કક્ષાની વિકલાંગતા કમિટીનો સંપર્ક કરી શકશે.

## પ્રકરણ – ૫ સામાજીક સુરક્ષા, આરોગ્ય, પુન:સ્થાપન અને મનોરંજન

સામાજીક સુરક્ષા.

૨૪. (૧) યથાયોગ્ય સરકાર તેની આર્થિક ક્ષમતા અને વિકાસની મર્યાદામાં રહીને વિકલાંગતા ધરાવતી વ્યક્તિઓને સ્વતંત્ર રીતે કે સમુદાયની અંદર જીવવા માટે સક્ષમ બનાવવા પર્યાપ્ત જીવન ધોરણ માટે તેમના અધિકારોને સુરક્ષિત રાખવા અને તેને પ્રોત્સાહન આપવા જરૂરી યોજનાઓ અને કાર્યક્રમો ઘડશે:

પરંતુ વિકલાંગતા ધરાવતી વ્યક્તિઓને આ યોજનાઓ હેઠળ સહાયનો હિસ્સો ઓછામાં ઓછો ૨૫% જેટલો રહેશે જે અન્યો માટે લાગું પડતી એવી જ યોજનાઓ કરતાં વધારે રહેશે.

(૨) યથાયોગ્ય સરકાર આ યોજનાઓ અને કાર્યક્રમો ઘડતી વખતે વિવિધ પ્રકારની વિકલાંગતા, લિંગ (જાતિ), વય અને સામાજિક-આર્થિક સ્થિતિ પર યોગ્ય વિચારણા કરશે.

(૩) પેટા ખંડ – ૧ હેઠળની યોજનાઓ દ્વારા પૂરા પાડવામાં આવશે,—

(એ) સુરક્ષા, સ્વચ્છતા, આરોગ્ય સારવાર અને સંપરામર્શની દ્રષ્ટિએ સારી નિર્વાહ સ્થિતિ સાથેના સામુદાયિક કેન્દ્રો (કૉમ્યુનિટી સેન્ટર્સ);

(બી) વિકલાંગતા ધરાવતા બાળકો સહિતની વ્યક્તિઓ કે જેમને પરિવાર નથી અથવા પરિવારે તરછોડેલ છે અથવા તો આશ્રય કે રોજીરોટી વિનાના છે તેમના માટે સુવિધાઓ;

(સી) માનવસર્જિત કે કુદરતી આપત્તિઓ દરમિયાન અસરગ્રસ્ત વિસ્તારોમાં મદદ/સહયોગ;

(ડી) વિકલાંગતા ધરાવતી સ્ત્રીઓને જીવનનિર્વાહ અને તેમના બાળકોના ઉછેર માટે મદદ/સહયોગ;

(ઇ) ખાસ કરીને શહેરી ઝુંપડપટ્ટીઓમાં અને ગ્રામીણ વિસ્તારોમાં પીવાના પાણીની સુવિધાઓ અને યોગ્ય તેમજ સુગમ સ્વચ્છતા વિષયક સુવિધાઓ;

(એફ) વિકલાંગતા ધરાવતી વ્યક્તિઓને સાધન સહાય, તબીબી અને નિદાનની સેવાઓ અને અધિસૂચિત કરેલ આવક મર્યાદાની અંદર ઉપચારાત્મક સર્જરી વિના મૂલ્યે કરવાની જોગવાઈઓ;

(જી) વિકલાંગતા ધરાવતી વ્યક્તિઓને અધિસૂચિત કરેલ આવક મર્યાદાની અંદર વિકલાંગતા પેન્શન;

(એચ) ખાસ રોજગાર કચેરીઓમાં બે વર્ષ કરતાં વધુ સમયથી નોંધાયેલ અને જેમને લાભકારી વ્યવસાયમાં નિયુક્ત કરી શકાયા નથી એવી વિકલાંગતા ધરાવતી વ્યક્તિઓને બેરોજગાર ભથ્થું;

(આઈ) અધિક સહયોગની જરૂરિયાતવાળી વિકલાંગતા ધરાવતી વ્યક્તિઓને પાલક ભથ્થું;

(જે) રાજ્ય કામદાર વીમા યોજના કે કાયદેસરની અથવા સરકાર પ્રાયોજિત અન્ય કોઈપણ વીમા યોજના હેઠળ નહિ આવરી લેવાયેલ વિકલાંગતા ધરાવતી વ્યક્તિઓ માટે સર્વગ્રાહી વીમા યોજના;

(કે) યથાયોગ્ય સરકારને અનુકૂળ લાગે એવી અન્ય કોઈ બાબત.

૨૫. (૧) યથાયોગ્ય સરકાર અને સ્થાનિક સત્તામંડળો વિકલાંગતા ધરાવતી વ્યક્તિઓ માટે નીચે મુજબના જરૂરી પગલાં ભરશે,—

આરોગ્ય સુવિધાઓ.

(એ) અધિસૂચિત કરેલ પારિવારીક આવકની મર્યાદામાં ગ્રામીણ વિસ્તારોની આસપાસના પ્રદેશોમાં મફત આરોગ્ય સેવાઓ;

(બી) સરકારી અને ખાનગી હોસ્પિટલોના તમામ વિભાગોમાં તેમજ અન્ય આરોગ્ય સંસ્થાનોમાં બાધારહિત સુવિધાઓ પૂરી પાડવી;

(સી) દેખભાળ અને સારવારમાં અગ્રતા;

(૨) યથાયોગ્ય સરકાર અને સ્થાનિક સત્તામંડળો આરોગ્ય સેવાઓને પ્રોત્સાહન આપવા અને વિકલાંગતાના બનાવોને રોકવા પગલાં ભરશે અને યોજનાઓ અને કાર્યક્ર્મો બનાવશે તેમજ તે હેતુ પાર પાડવા નીચેના પગલાં લેશે—

(એ) વિકલાંગતાના બનાવો સાથે સંબંધિત સર્વેક્ષણ, શોધખોળ અને સંશોધન હાથ ધરશે અથવા હાથ ધરાવશે;

(બી) વિકલાંગતાને રોકવા માટે વિવિધ પધ્ધતિઓને પ્રોત્સાહન આપશે;

(સી) વિકલાંગતાનું જોખમ હોય એવા કેસોને ઓળખી કાઢવા વર્ષમાં ઓછામાં ઓછા એક વાર તમામ બાળકોની તપાસ કરશે;

(ડી) પ્રાથમિક આરોગ્ય કેન્દ્રો પર કર્મચારીઓને તાલીમની સુવિધા પૂરી પાડશે;

(ઇ) જાગૃતિ કાર્યક્રમોને પ્રાયોજિત કરશે અથવા કરાવશે અને સામાન્ય સ્વાસ્થ્ય, આરોગ્ય અને સ્વચ્છતા વિશેની માહિતીનો પ્રચાર-પ્રસાર કરશે અથવા કરાવશે;

(એફ) પ્રસૂતિ પહેલા પ્રસૂતિ દરમિયાન અને પ્રસૂતિ પછી માતા અને બાળકની સાર-સંભાળ માટે પગલાં લેશે;

(જી) બાલવાડીઓ, શાળાઓ, પ્રાથમિક આરોગ્ય કેન્દ્રો, ગ્રામીણ સ્તરના કાર્યકરો અને આંગણવાડી કાર્યકરો મારફતે લોકોને શિક્ષિત કરશે;

(એચ) વિકલાંગતાના કારણો અને તેનાથી બચવા માટેના ઉપાયો અપનાવવા ટેલિવિઝન, રેડિયો અને અન્ય લોકસંચાર-માધ્યમો દ્વારા જનસમૂહમાં જાગૃતિ કેળવશે;

(આઈ) કુદરતી આપત્તિના સમયગાળા દરમિયાન અને જોખમની અન્ય પરિસ્થિતિઓમાં આરોગ્ય સારસંભાળની સુવિધાઓ;

(જ) કટોકટી સમયની જીવન-રક્ષક સારવાર અને વાઢકાપની પ્રક્રિયાઓ માટે આવશ્યક તબીબી સુવિધાઓ;

(સી) જાતીય અને પ્રજોત્પાદક આરોગ્ય સાર-સંભાળ સુવિધાઓ ખાસ કરીને વિકલાંગતા ધરાવતી સ્ત્રીઓ માટે.

વીમા યોજના.

૨૬. યથાયોગ્ય સરકાર અધિસૂચના બહાર પાડીને વિકલાંગતા ધરાવતા કર્મચારીઓ માટે વીમા યોજનાઓ બનાવશે.

પુન: સ્થાપન.

૨૭. (૧) યથાયોગ્ય સરકાર અને સ્થાનિક સત્તામંડળો તેની આર્થિક ક્ષમતા અને વિકાસની મર્યાદામાં રહીને ખાસ કરીને વિકલાંગતા ધરાવતી તમામ વ્યક્તિઓ માટે આરોગ્ય, શિક્ષણ અને રોજગારના ક્ષેત્રોમાં સેવાઓ અને પુન:સ્થાપન કાર્યક્રમો હાથ ધરશે અથવા હાથ ધરાવશે.

(૨) પેટા ખંડ – ૨ ના હેતુ માટે યથાયોગ્ય સરકાર અને સ્થાનિક સત્તામંડળો બિન-સરકારી સંગઠનોને નાણાકીય સહાય મંજૂર કરી શકશે.

(૩) યથાયોગ્ય સરકાર અને સ્થાનિક સત્તામંડળો પુન:સ્થાપન માટે નીતિઓનું ઘડતર કરતી વખતે વિકલાંગો માટે કામ કરતા બિન-સરકારી સંગઠનો સાથે પરામર્શ કરશે.

સંશોધન અને વિકાસ.

૨૮. યથાયોગ્ય સરકાર વિકલાંગતા ધરાવતી વ્યક્તિઓના સશક્તિકરણ માટે જરૂરી નાણાકીય સાધન-સહાય અને પુન:સ્થાપનને આગળ ધપાવવા અને એવી અન્ય બાબતો પર વ્યક્તિગત રીતે અને સંસ્થાકીય રીતે સંશોધન અને વિકાસની પ્રવૃત્તિઓ શરૂ કરશે અથવા શરૂ કરાવશે.

સાંસ્કૃતિક જીવન અને મનોરંજન.

૨૯. યથાયોગ્ય સરકાર અને સ્થાનિક સત્તામંડળો વિકલાંગતા ધરાવતી તમામ વ્યક્તિઓ સાંસ્કૃતિક જીવનના અને અન્યો સાથે સમાન રીતે મનોરંજક પ્રવૃત્તિઓમાં ભાગ લેવાના અધિકારોને પ્રોત્સાહિત અને સુરક્ષિત કરવા પગલાં ભરશે, જેમાં નીચેનાનો સમાવેશ થશે,—

(એ) વિકલાંગતા ધરાવતા કલાકારો અને લેખકોને તેમના અભિરૂચિ અને પ્રતિભા/કાબેલિયતને આગળ ધપાવવા સુવિધાઓ,સહયોગ અને પુરસ્કૃત કરવા;

(બી) વિકલાંગતા ધરાવતી વ્યક્તિઓના ઐતિહાસિક અનુભવોનું ક્રમિક આલેખન અને અર્થઘટન કરે તેવા વિકલાંગતા ઈતિહાસ પરના સંગ્રહાલયો સ્થાપિત કરવા;

(સી) વિકલાંગતા ધરાવતી વ્યક્તિઓ સુધી કલા સુલભ બનાવવી;

(ડી) મનોરંજન કેન્દ્રો અને અન્ય પ્રાસંગિક પ્રવૃત્તિઓને પ્રોત્સાહન આપવું;

(ઇ) પ્રકૃતિ-ભ્રમણ પ્રવૃત્તિ (સ્કાઉટિંગ), નૃત્યકલા, કળા-કારીગરીના વર્ગો, પ્રાકૃતિક શિબિર (આઉટડોર કેમ્પ) અને સાહસિક પ્રવૃત્તિઓમાં ભાગીદારીને સહાય કરવી;

(એફ) વિકલાંગતા ધરાવતી વ્યક્તિઓની ભાગીદારી અને સુલભતાને સક્રિય બનાવવા સાંસ્કૃતિક અભ્યાસક્રમો અને કલાના વિષયોની પુન:રચના કરવી;

(જી) વિકલાંગતા ધરાવતી વ્યક્તિઓ માટે મનોરંજક પ્રવૃત્તિઓ સુલભ બનાવવામાં મદદ કરવા અને તેમાં તેઓનો સમાવેશ કરવા ટેકનોલોજી (તકનિકી), સહાયક ઉપકરણો અને સાધનો વિકસાવવા;

(એચ) સાંકેતિક ભાષામાં અનુવાદ અથવા પેટા-શીર્ષકોની મદદથી ટેલિવિઝનના કાર્યક્રમો શ્રવણ વિષયક ક્ષતિ (સાંભળવાની ખામી) ધરાવતી વ્યક્તિઓ સુધી સુલભ બને તે સુનિશ્ચિત કરવું.

રમતગમતની પ્રવૃત્તિઓ.

૩૦. (૧) રમતગમતની પ્રવૃત્તિઓમાં વિકલાંગતા ધરાવતી વ્યક્તિઓની અસરકારક ભાગીદારી સુનિશ્ચિત કરવા યથાયોગ્ય સરકાર પગલાં ભરશે.

(૨) ખેલકૂદ પ્રાધિકરણો રમતગમતમાં ભાગ લેવાના વિકલાંગતા ધરાવતી વ્યક્તિઓના અધિકારોની જરૂરી સ્વીકૃતિ માન્યતા આપશે અને ખેલકૂદ કૌશલ્યને પ્રોત્સાહન અને વિકાસ માટે વિકલાંગતા ધરાવતી વ્યક્તિઓને તેમની યોજનાઓ અને કાર્યક્રમોમાં સમાવવા માટે આવશ્યક જોગવાઈઓ કરશે.

(૩) યથાયોગ્ય સરકાર અને ખેલકૂદ પ્રાધિકરણો પેટા ખંડ – (૧) અને (૨) માં કરેલ જોગવાઈઓને હાનિ પહોંચાડ્યા વિના નીચેના પગલાં ભરશે,—

(એ) રમતગમતની તમામ પ્રવૃત્તિઓમાં વિકલાંગતા ધરાવતી વ્યક્તિઓની ભાગીદારી, સુલભતા અને સમાવેશને સુનિશ્ચિત કરવા અભ્યાસક્રમો અને કાર્યક્રમોની પુન:રચના;

(બી) વિકલાંગતા ધરાવતી વ્યક્તિઓ માટે રમતગમતની તમામ પ્રવૃત્તિઓમાં માળખાકીય સુવિધાઓની પુન:રચના અને તેને સહાયતા;

(સી) રમતગમતની પ્રવૃત્તિઓમાં વિકલાંગતા ધરાવતી તમામ વ્યક્તિઓની ગર્ભિત શક્તિઓ, પ્રતિભા/કૌશલ્યો, ક્ષમતા અને આવડતને આગળ ધપાવવા માટે ટેકનોલોજી (તકનિકી) વિકસાવવી;

(ડી) વિકલાંગતા ધરાવતી તમામ વ્યક્તિઓ રમતગમતની તમામ પ્રવૃત્તિઓમાં અસરકારક ભાગીદારીને સુનિશ્ચિત કરવા બહુ-સંવેદકીય આવશ્યક તત્ત્વો અને રજૂઆતમાં અગ્રતા આપવી;

(ઇ) વિકલાંગતા ધરાવતી વ્યક્તિઓના પ્રશિક્ષણ માટે અત્યાધુનિક સુવિધાઓના વિકાસ માટે નાણાં ફાળવવા;

(એફ) વિકલાંગતા ધરાવતી વ્યક્તિઓ માટે વિકલાંગ વિશેષ રમતગમતના કાર્યક્રમોને પ્રોત્સાહન અને આયોજન તેમજ રમતગમતના આવા કાર્યક્રમોના વિજેતાઓને તથા અન્ય સ્પર્ધકોને પુરસ્કાર સહાયતા;

## પ્રકરણ – ૬ માનદંડક (બેન્ચમાર્ક) વિકલાંગતા ધરાવતી વ્યક્તિઓ માટે વિશેષ જોગવાઈઓ

૩૧. (૧) બાળકો માટે મફત અને ફરજિયાત શિક્ષણ અધિનિયમ,૨૦૦૯માં કોઈ બાબત સમાવિષ્ટ હોય તેમ છતાં પણ ૬ થી ૧૮ વર્ષની વચ્ચેની વયના માનદંડક (બેન્ચમાર્ક) વિકલાંગતા ધરાવતા દરેક બાળકને ઘરની નજીક આવેલ શાળામાં અથવા તો ખાસ શાળામાં અથવા તેની પસંદગીની શાળામાં મફત શિક્ષણનો અધિકાર રહેશે.

બેન્ચમાર્ક વિકલાંગતા ધરાવતા બાળકો માટે મફત શિક્ષણ.

૨૦૦૯ પૈકી ૩૫.

(૨) યથાયોગ્ય સરકાર અને સ્થાનિક સત્તામંડળો સુનિશ્ચિત કરશે કે માનદંડક વિકલાંગતા ધરાવતા દરેક બાળકને તે જ્યાં સુધી ૧૮ વર્ષની વયે ન પહોંચે ત્યાં સુધી યોગ્ય વાતાવરણમાં મફત શિક્ષણનો અધિકાર છે.

ઉચ્ચતર શૈક્ષણિક સંસ્થાનોમાં અનામત.

૩૨. (૧) ઉચ્ચ શિક્ષણના તમામ સરકારી સંસ્થાનો અને સરકાર પાસેથી નાણાકીય અનુદાન મેળવતા ઉચ્ચ શિક્ષણના અન્ય સંસ્થાનોએ ૫ ટકાથી ઓછી નહિ એટલી બેઠકો માનદંડક વિકલાંગતા ધરાવતા બાળકો માટે અનામત (આરક્ષિત) રાખવાની રહેશે.

(૨) માનદંડક વિકલાંગતા ધરાવતી વ્યક્તિઓને ઉચ્ચ શિક્ષણના સંસ્થાનોમાં પ્રવેશ મેળવવા માટે ઉપલી વયમર્યાદામાં ૫ (પાંચ) વર્ષની છૂટછાટ આપવાની રહેશે.

૩૩. યથાયોગ્ય સરકાર,—

(૧) સંસ્થાનોમાં એવી જગાઓને ઓળખી કાઢશે જે ખંડ ૩૪ ની જોગવાઈઓ અનુસાર અનામત રાખવામાં આવેલ ખાલી જગાના સંબંધમાં માનદંડક (બેન્ચમાર્ક) વિકલાંગતા ધરાવતી વ્યક્તિઓના સંબંધિત વર્ગો દ્વારા ધારણ કરી શકાય એમ હોય;

અનામત માટે સંવર્ગોની ઓળખ.

(૨) આવી જગાઓની ઓળખ કરવા માટે માનદંડક (બેન્ચમાર્ક) વિકલાંગતા ધરાવતી વ્યક્તિઓના પ્રતિનિધિત્વવાળી નિષ્ણાતોની એક કમિટીની રચના કરશે; અને

(૩) ઓળખી કાઢવામાં આવેલ જગાઓની ત્રણ વર્ષથી વધારે નહિ એટલા સમયગાળાને અંતરાલે સામયિક સમીક્ષા હાથ ધરશે.

૩૪. (૧) દરેક યથાયોગ્ય સરકાર દરેક સરકારી સંસ્થાનમાં દરેક જૂથસમૂહની જગાની સંવર્ગ સંખ્યાબળમાં કુલ ખાલી જગાની સંખ્યાના ચાર ટકાથી ઓછી નહિ એટલી જગાઓ માનદંડક (બેન્ચમાર્ક) વિકલાંગતા ધરાવતી વ્યક્તિઓથી ભરવાની રહેશે જે પૈકી દરેકમાં એક ટકા જગાઓ કલમ (એ), (બી) અને (સી) હેઠળ માનદંડક વિકલાંગતા ધરાવતી વ્યક્તિઓ માટે અનામત રહેશે અને એક ટકા જગાઓ કલમ (ડી) અને (ઇ) હેઠળ માનદંડક વિકલાંગતા ધરાવતી વ્યક્તિઓ માટે અનામત રહેશે, જે નીચે મુજબ છે,

અનામત.

(એ) અંધત્વ (દ્રષ્ટિહીન) અને ઓછી દ્રષ્ટિ;

(બી) બધિર (બહેરાશ) અને સાંભળવામાં બહુ મુશ્કેલી પડે;

(સી) સ્વગતિશીલ વિકલાંગતા જેમ કે મગજનો લકવો (પક્ષાઘાત), મટી ગયેલ રક્તપિત્ત (કોઢ), ઠીંગણાપણું (વામનતા), એસિડ હુમલાનો ભોગ બનનાર અને સ્નાયુ(માંસપેશી)ના વિકારો;

(ડી) આત્મકેન્દ્રિતતા (માનસિક રોગ), બૌધ્ધિક વિકલાંગતા, ચોક્કસ અધ્યયન અસમર્થતા અને માનસિક બિમારી;

(ઇ) દરેક વિકલાંગતા માટે ઓળખી કાઢવામાં આવેલ જગાઓમાં અંધત્વ ધરાવતા-શ્રવણક્ષતિ ધરાવતા સહિત કલમ (એ) અને (ડી) હેઠળની વ્યક્તિઓમાં બહુવિધ વિકલાંગત;

પરંતુ યથાયોગ્ય સરકાર દ્વારા વખતો વખત બહાર પાડવામાં આવનાર સૂચનાઓ અનુસાર બઢતીમાં અનામત રહેશે.

ઉપરાંત એ શરતે પણ કે યથાયોગ્ય સરકાર લાગું પડતા ચીફ કમિશનર કે રાજ્ય કમિશનરના પરામર્શમાં કોઈપણ સરકારી સંસ્થાન દ્વારા કરવામાં આવતા કામના પ્રકારના સંદર્ભમાં અધિસૂચના દ્વારા અને જો કોઈ શરતો હોય તો તેને આધિન રહી આવી અધિસૂચનામાં દર્શાવવામાં આવેલ હોય તે મુજબ કોઈપણ સરકારી સંસ્થાનને આ ખંડની જોગવાઈઓમાંથી મુક્તિ આપી શકશે.

(૨) ભરતીના ગમે તે વર્ષમાં કોઈ ખાલી જગા માનદંડક (બેન્ચમાર્ક) વિકલાંગતા ધરાવતી યોગ્ય વ્યક્તિ ઉપલબ્ધ ન હોવાથી કે કોઈ અન્ય કોઈ પર્યાપ્ત કારણોથી ભરી શકાઈ ન હોય તો આવી ખાલી જગા ત્યારપછીના ભરતી વર્ષમાં આગળ લઈ જવામાં આવશે અને ત્યારપછીના ભરતી વર્ષમાં પણ માનદંડક (બેન્ચમાર્ક) વિકલાંગતા ધરાવતી યોગ્ય વ્યક્તિ ઉપલબ્ધ ન થાય તો સૌપ્રથમ તે ખાલી જગા પાંચ વર્ગોમાં આંતરફેરબદલથી ભરી શકાશે અને ત્યારબાદ જ્યારે ભરતીના એ વર્ષમાં માનદંડક (બેન્ચમાર્ક) વિકલાંગતા ધરાવતી કોઈ યોગ્ય વ્યક્તિ ઉપલબ્ધ ન બને ત્યારે જ નોકરીદાતાએ વિકલાંગતા ધરાવતી વ્યક્તિ સિવાયની વ્યક્તિની નિમણૂક કરીને આવી ખાલી જગા ભરવાની રહેશે.

પરંતુ તે સંસ્થાનમાં ખાલી જગાનું સ્વરૂપ એવું હોય કે આપેલ વર્ગશ્રેણીમાંથી તે ભરી શકાય એમ ન હોય તો યથાયોગ્ય સરકારની પૂર્વ મંજૂરી મેળવીને એવી ખાલી જગા પાંચ વર્ગોમાંથી આંતરફેરબદલથી ભરી શકાશે.

(૩) યથાયોગ્ય સરકાર અધિસૂચના દ્વારા માનદંડક વિકલાંગતા ધરાવતી વ્યક્તિઓની ભરતી માટે ઉપલી વયમર્યાદામાં તેને યોગ્ય લાગે તેવી છૂટ આપી શકે છે.

ખાનગી ક્ષેત્રના કર્મચારીઓને પ્રોત્સાહન

૩૫. યથાયોગ્ય સરકાર અને સ્થાનિક સત્તામંડળો તેની આર્થિક ક્ષમતા અને વિકાસની મર્યાદામાં રહીને ખાનગી ક્ષેત્રના નોકરીદાતાઓને તેમના કાર્યદળનો ઓછામાં ઓછા પાંચ ટકા હિસ્સો માનદંડક વિકલાંગતા ધરાવતી વ્યક્તિઓથી બનેલો હોય તે સુનિશ્ચિત કરવા પ્રોત્સાહન આપશે.

ખાસ રોજગાર કચેરી

૩૬. યથાયોગ્ય સરકાર અધિસૂચના દ્વારા આદેશ કરશે કે દરેક સંસ્થાન કેન્દ્ર સરકારે અધિસૂચિત કરેલ ખાસ રોજગાર કચેરીએથી માનદંડક (બેન્ચમાર્ક) વિકલાંગતા ધરાવતી વ્યક્તિઓના સંબંધમાં ખાલી જગાઓ પર જે તે સંસ્થાનમાં નિમણૂક કરી દીધી હોય તે તારીખથી કેન્દ્રિય સરકારે નિયત કર્યા મુજબની માહિતી પૂરી પાડશે અથવા નજીકના ભવિષ્યમાં ભરવાની થતી હોય તો તેનો પ્રત્યુત્તર આપશે અને તે પછી તરત જ સંસ્થાન આવી માગણીની પૂર્તતા કરશે.

૩૭. યથાયોગ્ય સરકાર અને સ્થાનિક સત્તામંડળો અધિસૂચના દ્વારા નીચેના લાભો આપવા માનદંડક વિકલાંગતા ધરાવતી વ્યક્તિઓને લાભદાયી થાય એવી યોજનાઓ બનાવશે,—

ખાસ યોજનાઓ અને વિકાસકીય કાર્યક્રમો.

(એ) માનદંડક વિકલાંગતા ધરાવતી મહિલાઓને તમામ સંબંધિત યોજનાઓ અને વિકાસ કાર્યક્રમોમાં યોગ્ય અગ્રતા સાથે ખેતી અને મકાન માટે જમીનની ફાળવણીમાં પાંચ ટકા અનામત;

(બી) માનદંડક વિકલાંગતા ધરાવતી મહિલાઓને તમામ ગરીબી નિવારણ અને વિવિધ વિકાસકીય યોજનાઓમાં યોગ્ય અગ્રતા સાથે પાંચ ટકા અનામત;

(સી) જે જમીનનો ઉપયોગ આવાસ નિર્માણ, આશ્રયગૃહ, વ્યવસાય, ધંધો, ઔદ્યોગિક સાહસ, મનોરંજન કેન્દ્રો અને ઉત્પાદન કેન્દ્રોને પ્રોત્સાહન આપવા માટે કરવાનો હોય ત્યાં રાહત દરે આવી જમીનની ફાળવણીમાં પાંચ ટકા અનામત;

## પ્રકરણ – ૭ અધિક સહયોગની જરૂરિયાતવાળી વિકલાંગતા ધરાવતી વ્યક્તિઓ માટે વિશેષ જોગવાઈઓ

૩૮. (૧) માનદંડક વિકલાંગતા ધરાવતી કોઈપણ વ્યક્તિ, અથવા તે કે તેણી વતી કોઈ વ્યક્તિ કે કોઈ સંસ્થા, જેને પોતાને એમ લાગતું હોય કે તેને અધિક સહયોગની જરૂર છે તો તે યથાયોગ્ય સરકાર દ્વારા અધિસૂચિત કરવામાં આવેલ સત્તામંડળને અધિક સહયોગની જરૂરિયાત માટે અરજી કરી શકે છે.

અધિક સહયોગની જરૂરિયાતવાળી વિકલાંગતા ધરાવતી વ્યક્તિઓ માટે ખાસ જોગવાઈઓ.

(૨) પેટા ખંડ – ૧ હેઠળ અરજી મળ્યા પછી સત્તામંડળ તે અરજીને એસેસમેન્ટ બોર્ડ (મૂલ્યાંકન કરનાર સંસ્થા)ને મોકલી આપશે જે બોર્ડના સભ્યો કેન્દ્ર સરકારે નિર્ધારિત કર્યા મુજબ રહેશે.

(૩) એસેસમેન્ટ બોર્ડ પેટા ખંડ – ૧ અનુસાર મળેલ અરજીનું મૂલ્યાંકન કેન્દ્ર સરકાર દ્વારા નિયત કરેલ પધ્ધતિથી કરશે અને અધિક સહયોગની જરૂરિયાતને પ્રમાણિત કરતા પ્રાધિકરણને તેનો અહેવાલ મોકલી આપશે.

(૪) પેટા ખંડ – ૩ અનુસાર અહેવાલ મળ્યા પછી પ્રાધિકરણ અહેવાલ અનુસાર તેમજ સંબંધિત યોજનાઓ અને આ સંબંધમાં યથાયોગ્ય સરકારના આદેશોને આધિન સહયોગ પૂરો પાડવા જરૂરી પગલા લેશે.

## પ્રકરણ – ૮ યથાયોગ્ય સરકારોની ફરજો અને જવાબદારીઓ

જાગૃતિ અભિયાન.

૩૯. (૧) વિકલાંગતા ધરાવતી વ્યક્તિઓના અધિકારો આ કાયદા હેઠળ સુરક્ષિત છે તે સુનિશ્ચિત કરવા યથાયોગ્ય સરકાર લાગું પડતા ચીફ કમિશનર કે રાજ્ય કમિશનરના પરામર્શમાં જાગૃતિ અભિયાન અને સંવેદનાપ્રેરક કાર્યક્રમોનું સંચાલન કરશે, ઉત્તેજન આપશે, સહયોગ કરશે અથવા પ્રોત્સાહન આપશે.

(૨) ઉપરાંત પેટા ખંડ (૧) હેઠળ નિયત કરેલ કાર્યક્રમો અને અભિયાન,—

(એ) સામેલગીરી, સહનશીલતા, સહાનુભૂતિ અને વૈવિધ્યતા માટે આદરના મૂલ્યોને પ્રોત્સાહિત કરશે;

(બી) વિકલાંગતા ધરાવતી વ્યક્તિઓના કૌશલ્યો, પાત્રતા અને આવડતની સ્વીકૃતિ અને કાર્યદળ, શ્રમબજાર અને વ્યવસાયિક શૂલ્કમાં તેમના હિસ્સાને આગળ વધારશે;

(સી) વિકલાંગતા ધરાવતી વ્યક્તિઓ દ્વારા પારિવારીક જીવન, સંબંધો, બાળકો પેદા કરવા અને તેના ઉછેર સંબંધિત લેવામાં આવતા નિર્ણયો માટેના આદરને ઉત્તેજન આપવું;

(ડી) માનવીય વિકલાંગતાની સ્થિતિ અને વિકલાંગતા ધરાવતી વ્યક્તિઓના અધિકારો પર શાળા, કૉલેજ, યુનિવર્સિટી, અને વ્યવસાયિક તાલીમની કક્ષાએ અભિમુખતા અને સંવેદકીય પ્રેરણા પૂરા પાડવા;

(ઇ) વિકલાંગ બનવાની સ્થિતિ અને વિકલાંગતા ધરાવતી વ્યક્તિઓના અધિકારો પર કર્મચારીઓ, વહીવટી અધિકારીઓ અને સહકર્મીઓને અભિમુખતા અને સંવેદકીય પ્રેરણા પૂરા પાડવા;

(એફ) યુનિવર્સિટીઓ, કૉલેજો અને શાળાકીય અભ્યાસક્રમોમાં વિકલાંગતા ધરાવતી વ્યક્તિઓના અધિકારોને સામેલ કરવામાં આવે તે સુનિશ્ચિત કરવું.

સુલભતા.

૪૦. (૧) કેન્દ્ર સરકાર ચીફ કમિશનરના પરામર્શમાં વિકલાંગતા ધરાવતી વ્યક્તિઓ માટે યોગ્ય ટેકનોલોજી (તકનિકી) અને તાંત્રિક વ્યવસ્થાઓ તેમજ શહેરી અને ગ્રામીણ વિસ્તારમાં લોકોને પૂરી પાડવામાં આવતી અન્ય સુવિધાઓ અને સેવાઓ સહિત ભૌતિક વાતાવરણ, વાહનવ્યવહાર, માહિતી અને સંચારની સુગમતાના ધોરણો સ્થાપિત કરીને તે અંગેના નિયમો બનાવશે.

૪૧. (૧) યથાયોગ્ય સરકાર નીચેની બાબતો પૂરી પાડવા યોગ્ય પગલાં ભરશે,—

વાહન-વ્યવહારની સુલભતા.

(એ) વિકલાંગતા ધરાવતી વ્યક્તિઓ માટે બસ સ્ટોપ, રેલવે સ્ટેશન, એરપોર્ટ્સ પર પાર્કિંગ સ્થળ, શૌચાલયો, ટિકિટ માટેનું કાઉન્ટર અને ટિકિટ મશીન સંબંધિત સુગમતા સુનિશ્ચિત કરે તેવી સુવિધાઓ;

(બી) જ્યાં તાંત્રિક રીતે શક્ય અને વિકલાંગતા ધરાવતી વ્યક્તિઓ માટે સુરક્ષિત હોય અને ઢાંચામાં (મૂળ રચનામાં) કોઈ મોટા ફેરફારો કર્યા વિના આર્થિક રીતે પોષણક્ષમ બને ત્યાં વાહનની સાથે ટ્રોલી લગાડેલ વાહનવ્યયવહારની જૂની પધ્ધતિઓ સહિત સંરચનાના ધોરણોને સુનિશ્ચિત કરે તેવા તમામ પ્રકારના વાહનોની સુલભતા;

(સી) વિકલાંગતા ધરાવતી વ્યક્તિઓ માટે જરૂરી ગતિશીલતાને કામે લગાડવા સુગમ બને તેવા રસ્તાઓ;

(૨) વિકલાંગતા ધરાવતા લોકોની વ્યક્તિગત ગતિશીલતાને પ્રોત્સાહન આપવા યથાયોગ્ય સરકાર નીચેના લાભો પૂરા પાડવા પરવડી શકે તેવા ખર્ચે યોજનાઓ અને કાર્યક્રમો તૈયાર કરશે,—

(એ) નાણાકીય લાભો અને રાહતો;

માહિતી અને સંચાર ટેકનોલોજીની સુલભતા.

(બી) વાહનોની સાથે ટ્રોલી જેવા સહાયક ભાગો જોડવા; અને

(સી) વ્યક્તિગત ગતિશીલતા માટે સહાય કરવી.

૪૨. યથાયોગ્ય સરકાર નીચેની બાબતો સુનિશ્ચિત કરવા પગલાં ભરશે,—

(૧) શ્રાવ્ય (ઑડિયો), મુદ્રિત (પ્રિન્ટ) અને વીજાણું (ઇલેક્ટ્રોનિક) માધ્યમો (મીડિયા)માં ઉપલબધ તમામ સામગ્રી સુલભ સ્વરૂપમાં હોય;

(૨) વિકલાંગતા ધરાવતી વ્યક્તિઓને શ્રાવ્ય વર્ણન, સાંકેતિક ભાષામાં અનુવાદ અને શીર્ષકો સાથે જોડીને વીજાણુ માધ્યમો (ઇલેક્ટ્રિક મીડિયા) સુલભ બનાવવા;

(૩) રોજીંદા વપરાશ માટેની ઇલેક્ટ્રોનિક વસ્તુઓ અને સાધનો સર્વસામાન્ય ડિઝાઇનમાં ઉપલબ્ધ હોય;

૪૩. યથાયોગ્ય સરકાર વિકલાંગતા ધરાવતી વ્યક્તિઓના સામાન્ય ઉપયોગ માટે સાર્વત્રિક રીતે વપરાશી વસ્તુઓ અને તેને આનુષંગિક સહાયક વસ્તુઓના વિકાસ, ઉત્પાદન અને વિતરણને પ્રોત્સાહન આપવા પગલાં ભરશે.

સુલભતાના ધોરણોનું ફરજિયાત પાલન.

વપરાશી વસ્તુઓ.

૪૪. (૧) કોઈપણ સંસ્થાનને એવા કોઈ બાંધકામ માટે પરવાનગી આપવામાં નહિ આવે જો તે મકાન બાંધકામ યોજના કેન્દ્ર સરકારે ખંડ – ૪૦ હેઠળ બનાવેલ નિયમોનું પાલન ના કરતી હોય.

(૨) જ્યાં સુધી કેન્દ્ર સરકારે બનાવેલ નિયમોનું પાલન કરવામાં નહિ આવે ત્યાં સુધી કોઈપણ સંસ્થાનને કાર્ય પૂરું થયાનું પ્રમાણપત્ર કે મકાનનો કબજો લેવાની અનુમતિ આપવામાં નહિ આવે.

પ્રવર્તમાન પાયાની સુવિધાઓ અને પરિસર બનાવવા માટેની સમય મર્યાદા અને તે હેતુ માટે કાર્યવાહી.

૪૫. (૧) કેન્દ્ર સરકારે બનાવેલ નિયમો અનુસાર આવા નિયમોની અધિસૂચનાની તારીખથી પાંચ વર્ષથી ઓછા નહિ તેટલા સમયગાળાની અંદર પ્રવર્તમાન તમામ જાહેર ઈમારતો સુલભ બનાવવાની રહેશે.

સિવાય કે કેન્દ્ર સરકાર રાજ્યોને તેમની સુસજ્જતાની સ્થિતિ અને સંબંધિત અન્યો માપદંડોને આધારે આ જોગવાઈના પાલન માટે દરેક કિસ્સાની સ્થિતિને અનુરૂપ સમય લંબાવવા મંજૂરી આપે.

(૨) યથાયોગ્ય સરકાર અને સ્થાનિક સત્તામંડળો તેમની તમામ જાહેર ઈમારતો અને તમામ પ્રાથમિક આરોગ્ય કેન્દ્રો, સિવિલ હોસ્પિટલ્સ, શાળાઓ, રેલવે સ્ટેશન, બસ સ્ટોપ જેવા આવશ્યક સેવાઓ પૂરી પાડતા સ્થાનોની સુલભતા પૂરી પાડવા અગ્રતાઓને આધારે કાર્ય યોજના બનાવશે અને પ્રકાશિત કરશે.

સેવા પૂરી પાડનારાઓ માટે સુલભતાની સમય મર્યાદા.

૪૬. સેવા પૂરી પાડનારાઓ પછી તે સરકારી હોય કે ખાનગી તેમણે કેન્દ્ર સરકારે ખંડ – ૪૦ હેઠળ બનાવેલ નિયમો અનુસાર આવા નિયમોની અધિસૂચનાની તારીખથી બે વર્ષથી ઓછા નહિ તેટલા સમયગાળાની અંદર સેવાઓ પૂરી પાડવાની રહેશે.

સિવાય કે કેન્દ્ર સરકાર ચીફ કમિશનરના પરામર્શમાં ઉક્ત નિયમોના પાલનમાં કેટલીક ચોક્કસ વર્ગની સેવાઓ પૂરી પાડવા માટે સમય લંબાવવાની મંજૂરી આપે.

માનવ સંસાધન વિકાસ

૪૭. (૧) યથાયોગ્ય સરકાર ભારતીય પુનર્વસન પરિષદ, અધિનિયમ (રિહેબિલિટેશન કાઉન્સિલ ઑફ ઈન્ડિયા, એક્ટ), ૧૯૯૨ હેઠળ રચાયેલ ભારતીય પુનર્વસન પરિષદ (રિહેબિલિટેશન કાઉન્સિલ ઑફ ઈન્ડિયા)ના કાર્યો અને સત્તાધિકારોને હાનિ પહોંચાડ્યા વિના આ અધિનિયમના હેતુ માટે માનવ સંસાધનો તૈયાર કરવા પ્રયત્ન કરશે અને તે ઉદ્દેશ પૂર્ણ કરવા નીચેના કાર્યો કરશે,—

૧૯૯૨ પૈકી ૩૪

(એ) પંચાયતી રાજના સભાસદો, વિધાનસભ્યો, વહીવટી અધિકારીઓ, પોલિસ અધિકારીઓ, ન્યાયાધીશો અને વકીલો માટેના તમામ તાલીમ અભ્યાસક્રમોમાં વિકલાંગોના અધિકારો પર તાલીમને સામેલ કરવા માટે આદેશ કરવા;

(બી) શાળાઓ, કોલેજીસ અને યુનિવર્સિટીના શિક્ષકો, ડૉક્ટર્સ, નર્સ, સહ-તબીબી કર્મચારીઓ, સમાજ કલ્યાણ અધિકારીઓ, ગ્રામ વિકાસ અધિકારીઓ, આશા કાર્યકરો, આંગણવાડી કાર્યકરો, ઇજનેરો, સ્થપતિઓ (આર્કિટેક્ટ) અને અન્ય વ્યવસાયિકો માટેના તમામ શૈક્ષણિક અભ્યાસક્રમોમાં વિકલાંગતાને એક ઘટક તરીકે દાખલ કરવો;

(સી) સ્વતંત્ર જીવન અને પારિવારીક સંબંધો, સમુદાયના સભ્યો અને પાલક-સેવાઓ અને સહયોગ પૂરો પાડનારા અન્ય હિતધારકો અને દેખભાળ કરનારાઓ પર પ્રશિક્ષણ સહિતના ક્ષમતા વર્ધન કાર્યક્રમો શરૂ કરવા;

(ડી) પારસ્પરિક યોગદાન અને સહયોગ પર સામુદાયિક સંબંધો બનાવવા વિકલાંગતા ધરાવતી વ્યક્તિઓ માટે સ્વતંત્ર તાલીમ સુનિશ્ચિત કરવી;

(ઇ) ખેલકૂદ, રમતો, સાહસિક પ્રવૃત્તિઓ પર ધ્યાન કેન્દ્રિત કરવા ખેલકૂદના શિક્ષકો માટે તાલીમ કાર્યક્રમો હાથ ધરવા;

(એફ) જરૂર જણાય તેવા ક્ષમતા વિકાસ માટેના અન્ય કોઈપણ પગલાં.

(૨) તમામ યુનિવર્સિટીઓ વિકલાંગતા પર અભ્યાસો માટેના અભ્યાસ કેન્દ્રો સહિત આવા અભ્યાસો પર અધ્યયન અને સંશોધનને પ્રોત્સાહન આપશે.

(૩) પેટા ખંડ – ૧માં દર્શાવેલ શરતોને પરિપૂર્ણ કરવા યથાયોગ્ય સરકાર પાંચ વર્ષમાં જરૂરિયાત આધારિત વિશ્લેષણ હાથ ધરશે અને આ અધિનિયમ હેઠળની વિવિધ જવાબદારીઓ ઉપાડી લેવા માટે યોગ્ય કર્મચારીગણ માટે ભરતી, પ્રાથમિક પરિચય, સંવેદનપ્રેરણા, અભિમુખતા માટેની યોજનાઓ ઘડશે.

સામાજીક અન્વેષણ (ઑડિટ).

૪૮. યથાયોગ્ય સરકાર વિકલાંગતા ધરાવતી વ્યક્તિઓ પર આ યોજનાઓ અને કાર્યક્રમોની વિપરીત અસર પડી નથી અને તે વિકલાંગતા ધરાવતી વ્યક્તિઓની આવશ્યકતાઓ અને નિસબતોને સંતોષે છે એ સુનિશ્ચિત કરવા વિકલાંગતા ધરાવતી વ્યક્તિઓને સમાવતી હોય એવી તમામ સામાન્ય યોજનાઓ અને કાર્યક્રમોનું સામાજિક અન્વેષણ હાથ ધરશે.

## પ્રકરણ – ૯ વિકલાંગતા ધરાવતી વ્યક્તિઓ માટેના સંસ્થાનોની નોંધણી અને આવા સંસ્થાનોને નાણાકીય અનુદાન

સક્ષમ પ્રાધિકરણ.

૪૯. રાજ્ય સરકાર તેને સક્ષમ પ્રાધિકરણ તરીકે યોગ્ય લાગે તેવા પ્રાધિકરણની આ પ્રકરણના હેતુ માટે નિમણૂક કરશે.

નોંધણી (રજીસ્ટ્રેશન)

૫૦. આ અધિનિયમ હેથળ અન્યત્ર આપવામાં આવેલ હોય તે સિવાય સક્ષમ સત્તાધિકારી દ્વારા આ સંબંધે આપેલ નોંધણીના પ્રમાણપત્ર સાથે અનુરૂપ હોય તે સિવાય વિકલાંગતા ધરાવતી વ્યક્તિઓ માટેનું કોઈપણ સંસ્થાન કોઈપણ વ્યક્તિ સ્થાપશે કે ચલાવશે નહીં.

૧૯૮૭ પૈકી ૧૪

નોંધણીના પ્રમાણપત્રની અરજી અને અનુમતિ

પરંતુ માનસિક બિમારીવાળા વ્યક્તિઓની સાર-સંભાળ કરતી સંસ્થા કે જે માનસિક સ્વાસ્થ્ય અધિનિયમ, ૧૯૮૭ની કલમ ૮ હેઠળ અથવા જે તે સમયે અમલમાં રહેલ અન્ય કોઈ કાયદા હેઠળ માન્ય લાયસન્ય ધરાવે છે તેણે આ કાયદા હેઠળ નોંધણી કરાવવાની રહેશે નહીં.

૫૧. (૧) નોંધણીના પ્રમાણપત્ર માટેની દરેક અરજી સક્ષમ અધિકારીને કરવાની રહેશે અને તે કેન્દ્ર સરકારે નિયત કરેલ પત્રકના નમૂના અને પધ્ધતિ પ્રમાણે કરવાની રહેશે.

(૨) પેટા ખંડ – (૧) હેઠળ અરજી મળ્યા પછી સક્ષમ સત્તાધિકારી તેને યોગ્ય લાગે તે મુજબ તેની તપાસ કરશે અને અરજદારે આ અધિનિયમની આવશ્યકતાઓ અને તે હેઠળ બનાવેલ નિયમોની પૂર્તતા કરેલ છે તેવી ખાતરી થયા પછી તે અરજદારને નોંધણીનું પ્રમાણપત્ર અરજી મળ્યાના ૯૦ દિવસના સમયગાળાની અંદર આપશે, અને જો તેની ખાતરી નહિ થાય તો સક્ષમ સત્તાધિકારી આદેશ કરીને પ્રમાણપત્ર માટે કરેલ અરજી નકારી કાઢશે:

પરંતુ પ્રમાણપત્ર નકારવાનો આદેશ કરતા પહેલા સક્ષમ અધિકારી અરજદારને પોતાની વાત રજૂ કરવાની વ્યાજબી તક આપશે અને પ્રમાણપત્ર નકારવાના દરેક આદેશની જાણ અરજદારને લેખિતમાં કરવામાં આવશે.

(૩) જ્યાં સુધી અરજદાર સંસ્થા કરવામાં આવેલ અરજીના સંબંધમાં રાજ્ય સરકારે નિયત કર્યા મુજબની સુવિધાઓ પૂરા પાડવાની અને એવા ધોરણો સંતોષવાની સ્થિતિમાં ન આવે ત્યાં સુધી પેટા ખંડ – (૨) હેઠળ નોંધણીનું કોઈપણ પ્રમાણપત્ર આપવામાં આવશે નહિ.

(૪) પેટા ખંડ – ૨ અનુસાર આપવામાં આવેલ નોંધણીનું પ્રમાણપત્ર,—

(એ) જ્યાં સુધી ખંડ – ૫૨ અનુસાર પાછું ખેંચવામાં ન આવે ત્યાં સુધી રાજ્ય સરકાર દ્વારા નિયત કરેલ સમયમર્યાદા સુધી તે અમલમાં રહેશે;

(બી) સમાન સમયગાળા માટે તેને વખતો વખત પુન:તાજું (રીન્યુ) કરાવી શકાશે; અને

(સી) રાજ્ય સરકાર દ્વારા નિયત કર્યા મુજબના પત્રકમાં અને નિયત કરેલ શરતોને આધિન રહેશે.

(૫) પ્રમાણપત્ર પુન:તાજું (રીન્યુ) કરાવવા માટેની અરજી માન્ય અવધિ સમાપ્તિના ૬૦ કરતાં ઓછા નહિ એટલા દિવસમાં કરવાની રહેશે.

(૬) નોંધણીના પ્રમાણપત્રની નકલ સંસ્થાએ સંસ્થાની અંદર સહેલાઈથી નજરે પડે એવા સ્થાને પ્રદર્શિત કરવાની રહેશે.

(૭) સક્ષમ સત્તાધિકારીએ પેટા ખંડ – (૧) અથવા પેટા ખંડ – (૫) હેઠળની દરેક અરજીનો નિકાલ રાજ્ય સરકાર નિયત કરે તે સમયગાળાની અંદર કરવાનો રહેશે.

નોંધણી રદ કરવી.

૫૨. (૧) સક્ષમ સત્તાધિકારી પાસે જો એમ માનવાને કારણ હોય કે ખંડ – ૫૧ ના પેટા ખંડ – (૨) હેઠળ આપવામાં આવેલ નોંધણી પ્રમાણપત્ર ધારણ કરનારે,—

(એ) પ્રમાણપત્ર મેળવવા કે પુન:તાજું કરવા માટે કરેલ અરજીના સંબંધમાં કરેલ કોઈપણ નિવેદન જે અસત્ય (દોષયુક્ત) હોય અથવા ભૌતિક રીતે તેની વિગતો ખોટી હોય;

(બી) જેને આધિન રહી પ્રમાણપત્ર આપવામાં આવ્યું હતું તેવા કોઈપણ નિયમોનો કે શરતોનું ઉલ્લંઘન કરેલ હોય અથવા તે માટે કારણભૂત બનેલ હોય, તો તેની તપાસ કર્યા પછી જો યોગ્ય જણાય તો આદેશ કરીને પ્રમાણપત્ર પાછું ખેંચી શકાય છે:

પરંતુ શા માટે પ્રમાણપત્ર પાછું ખેંચવામાં ન આવે તે માટેના કારણો દર્શાવવા માટે પ્રમાણપત્ર ધારકને તક આપવામાં ન આવે ત્યાં સુધી આવા આદેશ કરવામાં આવશે નહીં.

(૨) જ્યાં પેટા ખંડ (૧) અનુસાર સંસ્થાના સંબંધમાં નોંધણીનું પ્રમાણપત્ર પાછું ખેંચી લેવામાં આવે છે ત્યાં આવી સંસ્થા પ્રમાણપત્ર પાછું ખેંચ્યાની તારીખથી કામ કરતી અટકી જશે.

પરંતુ જ્યાં પ્રમાણપત્ર પાછું ખેંચવાના આદેશ સામે ખંડ – ૫૩ અનુસાર અપીલ કરવામાં આવી હોય તો આવી સંસ્થા નીચેના સંજોગોમાં કાર્ય કરતી અ‍ટકી જશે,—

(એ) જેમાં આવી અપીલ કરવા માટેનો નિયત સમયગાળો સમાપ્ત થવા સાથે તરત જ કોઈ અપીલ રજૂ કરવામાં આવેલ ન હોય;

(બી) જેમાં આવી અપીલ રજૂ કરવામાં આવી હોય પરંતું અપીલના આદેશની તારીખથી પ્રમાણપત્ર પાછું ખેંચવાના આદેશનું સમર્થન કરવામાં આવ્યું હોય;

(૩) સંસ્થાના સંબંધમાં નોંધણીનું પ્રમાણપત્ર પાછું ખેંચ્યા પછી સક્ષમ સત્તાધિકારી નિર્દેશો કરી શકે કે વિકલાંગતા ધરાવતી કોઈપણ વ્યક્તિ જે પ્રમાણપત્ર પાછું ખેંચ્યાની તારીખે આવી સંસ્થાનો સહનિવાસી છે તેને—

(એ) તેના કે તેણીના માતાપિતા, જીવનસાથી કે કાયદેસરના વાલી જે લાગું પડે તેના કબજામાં પરત રાખવામાં આવે: અથવા

(બી) સક્ષમ સત્તાધિકારી દ્વારા નિર્દેશ કરવામાં આવે તેવી કોઈપણ સંસ્થામાં ફેરવવામાં આવે.

અપીલ.

(૪) નોંધણીનું પ્રમાણપત્ર ધારણ કરનાર દરેક સંસ્થા કે જેનું પ્રમાણપત્ર આ ખંડ હેઠળ પાછું ખેંચી લેવામાં આવ્યું છે તેણે પ્રમાણપત્ર પાછું ખેંચી લીધા પછી તરત જ આવું પ્રમાણપત્ર સક્ષમ સત્તાધિકારીને પાછું સોંપી દેવાનું રહેશે.

૫૩. (૧) નોંધણીનું પ્રમાણપત્ર આપવા ઈનકાર કરતા અથવા પ્રમાણપત્ર પાછું ખેંચવાના સક્ષમ સત્તાધિકારીના આદેશથી નારાજ થયેલ કોઈપણ વ્યક્તિ રાજ્ય સરકાર નિયત કરે તે સમયગાળાની અંદર આવા પ્રમાણપત્ર આપવાના ઈનકાર કે પાછું ખેંચવા સામે રાજ્ય સરકાર દ્વારા અધિસૂચિત કરેલ અપીલ અધિકારીને અપીલ રજૂ કરી શકશે.

કેન્દ્ર કે રાજ્ય સરકાર દ્વારા નિભાવવામાં આવતા સંસ્થાનોને અધિનિયમ લાગુ નથી પડતો.

(૨) આવી અપીલ અંગે અપીલ અધિકારીનો નિર્ણય આખરી રહેશે.

૫૪. કેન્દ્ર સરકાર અથવા રાજ્ય સરકાર દ્વારા નિભાવવામાં આવતા વિકલાંગ વ્યક્તિઓ માટેના સંસ્થાનને લાગું પડે એવી કોઈપણ બાબતો આ પ્રકરણમાં સમાયેલ નથી.

નોંધાયેલ સંસ્થાનોને સહાય.

૫૫. યથાયોગ્ય સરકાર તેમની આર્થિક ક્ષમતા અને વિકાસની મર્યાદામાં રહીને નોંધાયેલ સંસ્થાઓને આ અધિનિયમની જોગવાઈઓનું પાલન કરવા સેવાઓ પૂરી પાડવા અને યોજનાઓ તેમજ કાર્યક્રમોનો અમલ કરવા નાણાકીય સહાય આપી શકશે.

નિર્દિષ્ટ વિકલાંગતાના મૂલ્યાંકન માટે માર્ગદર્શિકા.

## પ્રકરણ – ૧૦ નિર્દેશિત વિકલાંગતા માટે પ્રમાણિતતા

૫૬. કેન્દ્ર સરકાર વ્યક્તિમાં નિર્દેશિત વિકલાંગતાના પ્રમાણનું મૂલ્યાંકન કરવાના હેતુસર માર્ગદર્શિકા અધિસૂચિત કરશે.

પ્રમાણપત્ર આપનાર સત્તામંડળની નિમણૂક.

૫૭. (૧) યથાયોગ્ય સરકાર જરૂરી લાયકાત અને અને અનુભવ ધરાવતી વ્યક્તિઓની પ્રમાણિત કરનાર સત્તામંડળ તરીકે નિમણૂક કરશે જે વિકલાંગતાનું પ્રમાણપત્ર આપવા સક્ષમ રહેશે.

(૨) યથાયોગ્ય સરકાર એક કાર્યક્ષેત્ર અધિસૂચિત કરશે જેની અંદર રહી અને નિયમો અને શરતોને આધિન પ્રમાણિત કરનાર સત્તામંડળ તેના પ્રમાણનના કાર્યો હાથ ધરશે.

નોંધણીની પ્રક્રિયા.

૫૮. (૧) નિર્દેશિત વિકલાંગતા ધરાવતી કોઈપણ વ્યક્તિ વિકલાંગતાનું પ્રમાણપત્ર મેળવવા કેન્દ્ર સરકારે નિયત કરે તે રીતે કાર્યક્ષેત્ર હસ્તકના સક્ષમ સત્તાધિકારીને અરજી કરી શકશે.

(૨) પેટા ખંડ – (૧) હેઠળ અરજી કર્યા પછી પ્રમાણિત કરનાર સત્તામંડળ ખંડ – (૫૬) હેઠળ જાહેર કરેલ પ્રાસંગિક માર્ગદર્શિકા અનુસાર સંબંધિત વ્યક્તિની વિકલાંગતાનું મૂલ્યાંકન કરશે અને આવા મૂલ્યાંકન પછી સંજોગો પ્રમાણે નીચેના નિર્ણય કરશે,—

(એ) કેન્દ્ર સરકાર નિયત કરે તેવા પત્રકમાં આવી વ્યક્તિને વિકલાંગતાનું પ્રમાણપત્ર આપશે;

(બી) તેને લેખિતમાં જાણ કરશે કે તેઓ નિર્દેશિત વિકલાંગતા ધરાવતા નથી.

(૩) આ ખંડ હેઠળ આપવામાં આવેલ વિકલાંગતાનું પ્રમાણપત્ર સમગ્ર દેશમાં માન્ય રહેશે.

પ્રમાણપત્ર આપનાર સત્તામંડળના નિર્ણય સામે અપીલ.

૫૯. (૧) પ્રમાણિત કરનાર સત્તામંડળના નિર્ણયથી નારાજ કોઈપણ વ્યક્તિ રાજ્ય સરકાર નિયત કરે તે રીતે અને તે સમયમર્યાદાની અંદર રાજ્ય સરકાર આ હેતુ માટે નિમણૂક કરે તેવા અપીલ અધિકારીને અરજી કરી શકશે.

(૨) આવી અપીલ મળ્યા પછી અપીલ અધિકારી રાજ્ય સરકારે નિયત કરેલ કાર્યરીતિ પ્રમાણે અપીલ પર નિર્ણય કરશે.

## પ્રકરણ – ૧૧ વિકલાંગતા અંગે કેન્દ્રિય અને રાજ્ય સલાહકાર મંડળ અને જિલ્લા કક્ષાની સમિતિ

વિકલાંગતા પરના કેન્દ્રિય સલાહકાર બોર્ડની રચના.

૬૦. (૧) કેન્દ્ર સરકાર આ અધિનિયમ હેઠળ આપવામાં આવેલ સત્તાધિકારોનો ઉપયોગ કરવા અને તેને સોંપાયેલ કાર્યો કરવા માટે અધિસૂચના દ્વારા એક મંડળની રચના કરશે જે વિકલાંગતા પરના કેન્દ્રિય સલાહકાર મંડળ તરીકે ઓળખાશે.

(૨) કેન્દ્રિય સલાહકાર મંડળ નીચેના સભ્યોથી બનશે,—

(એ) કેન્દ્ર સરકારમાં વિકલાંગતાની બાબતોના વિભાગના પ્રભારી મંત્રી, હોદ્દાની રૂ એ અધ્યક્ષ;

(બી) કેન્દ્ર સરકારના મંત્રાલયમાં વિકલાંગતાની બાબતોના વિભાગનો રાજ્ય કક્ષાનો હવાલો સંભાળતા પ્રભારી મંત્રી, હોદ્દાની રૂ એ ઉપાધ્યક્ષ;

(સી) ત્રણ સંસદ સભ્યો જેમાં બે લોકસભામાંથી અને એક રાજ્યસભામાંથી ચૂંટાયેલા સભ્યો રહેશે, હોદ્દાની રૂ એ સભ્યો;

(ડી) તમામ રાજ્યોના વિકલાંગતાની બાબતોના વિભાગના પ્રભારી મંત્રીઓ અને કેન્દ્ર શાસિત પ્રદેશોમાં સર્વોચ્ચ વહીવટી વડાઓ (એડમિનિસ્ટ્રેટર્સ) અને લેફ. ગવર્નર્સ, હોદ્દાની રૂ એ સભ્યો;

(ઇ) ભારત સરકારના વિકલાંગતાની બાબતો, સામાજિક ન્યાય અને અધિકારીતા, શાળાકીય શિક્ષણ અને સાક્ષરતા તેમજ ઉચ્ચ શિક્ષણ, મહિલા અને બાળ વિકાસ, ખર્ચ, કર્મચારીગણ અને પ્રશિક્ષણ, વહીવટી સુધારણા અને લોક ફરિયાદ નિવારણ, આરોગ્ય અને પરિવાર કલ્યાણ, ગ્રામીણ વિકાસ, પંચાયતી રાજ, ઔદ્યોગિક નીતિ અને પ્રોત્સાહન, શહેરી વિકાસ, ગૃહ નિર્માણ અને શહેરી ગરીબી નિર્મૂલન, વિજ્ઞાન અને પ્રોદ્યોગિકી, સંચાર અને માહિતી પ્રોદ્યોગિકી, કાનૂની બાબતો, જાહેર સાહસો, રમતગમત અને યુવા બાબતો, સડક પરિવહન, રાજમાર્ગો અને નાગરિક ઉડ્ડયન મંત્રાલયના કે વિભાગના પ્રભારી સચિવો, હોદ્દાની રૂ એ સભ્યો;

(એફ) નીતી (નેશનલ ઇન્સ્ટીટ્યુટ ઑફ ટ્રાન્સફોર્મિંગ ઇન્ડિયા) આયોગના સચિવ, હોદ્દાની રૂ એ સભ્ય;

(જી) રિહેબિલિટેશન કાઉન્સિલ ઑફ ઇન્ડિયાના અધ્યક્ષ, હોદ્દાની રૂ એ સભ્ય;

(એચ) નેશનલ ટ્રસ્ટ ફોર વેલ્ફેર ઑફ પર્સન્સ વીથ ઑટિઝમ, સેરેબ્રલ પાલ્સી, મેન્ટલ રિટાર્ડેશન એન્ડ મલ્ટિપલ ડિસેબિલિટીઝના અધ્યક્ષ, હોદ્દાની રૂ એ સભ્ય;

(આઇ) નેશનલ હેન્ડિકેપ્ડ ફાઇનાન્સ એન્ડ ડેવલપમેન્ટ કોર્પોરેશનના ચેરમેન કમ મેનેજીંગ ડિરેક્ટર, હોદ્દાની રૂ એ સભ્ય;

(જે) આર્ટિફિસીયલ લિમ્બ મેન્યુફેક્ચરીંગ કોર્પોરેશનના ચેરમેન કમ મેનેજીંગ ડિરેક્ટર, હોદ્દાની રૂ એ સભ્ય;

(કે) રેલવે બોર્ડના અધ્યક્ષ, હોદ્દાની રૂ એ સભ્ય;

(એલ) શ્રમ અને રોજગાર મંત્રાલયના તાલીમ અને રોજગાર મહાનિયામક, હોદ્દાની રૂ એ સભ્ય;

(એમ) નેશનલ કાઉન્સિલ ફોર એજ્યુકેશનલ રિસર્ચ એન્ડ ટ્રેનિંગના નિયામક, હોદ્દાની રૂ એ સભ્ય;

(એન) નેશનલ કાઉન્સિલ ઑફ ટીચર્સ એજ્યુકેશનના અધ્યક્ષ, હોદ્દાની રૂ એ સભ્ય;

(ઓ‌) યુનિવર્સિટી ગ્રાન્ટ કમિશનના અધ્યક્ષ, હોદ્દાની રૂ એ સભ્ય;

(પી) ઇન્ડિયન મેડિકલ કાઉન્સિલના અધ્યક્ષ, હોદ્દાની રૂ એ સભ્ય;

(ક્યુ) નીચેની સંસ્થાઓના નિયામકો:—

(૧) નેશનલ ઇન્સ્ટીટ્યુટ ફોર ધી વિઝ્યુઅલી હેન્ડીકેપ્ડ, દહેરાદૂન;

(૨) નેશનલ ઇન્સ્ટીટ્યુટ ફોર ધી મેન્ટલી હેન્ડીકેપ્ડ, સિકન્દરાબાદ;

(૩) પંડિત દીન દયાળ ઉપાધ્યાય ઇન્સ્ટીટ્યુટ ફોર થી ફિઝીકલી હેન્ડીકેપ્ડ, નવી દિલ્હી;

(૪) અલી યાવર જંગ નેશનલ ઇન્સ્ટીટ્યુટ ફોર ધી હીઅરીંગ હેન્ડીકેપ્ડ, મુંબઈ;

(૫) નેશનલ ઇન્સ્ટીટ્યુટ ફોર ધી ઓર્થોપેડિકલી હેન્ડીકેપ્ડ, કોલકાતા;

(૬) નેશનલ ઇન્સ્ટીટ્યુટ ઑફ રિહેબિલિટેશન ટ્રેનિંગ એન્ડ રિસર્ચ, કટક;

(૭) નેશનલ ઇન્સ્ટીટ્યુટ ફોર એમ્પાવરમેન્ટ ઑફ પર્સન્સ વીથે મલ્ટિપલ ડિસેબિલિટીઝ, ચેન્નાઇ;

(૮) નેશનલ ઇન્સ્ટીટ્યુટ ફોર મેન્ટલ હેલ્થ એન્ડ સાયન્સ, બેંગલોર;

(૯) ઇન્ડિયન સાઇન લેન્ગ્વેજ રિસર્ચ એન્ડ ટ્રેનિંગ સેન્ટર, નવી દિલ્હી, હોદ્દાની રૂ એ સભ્યો;

(આર) કેન્દ્ર સરકાર દ્વારા નિયુક્ત કરવાના સભ્યો—

(૧) પાંચ સભ્યો, જેઓ વિકલાંગતા અને પુન:સ્થાપનના ક્ષેત્રોમાં નિષ્ણાત હોય;

(૨) દસ સભ્યો, બની શકે ત્યાં સુધી તેઓ વિકલાંગતા ધરાવતી વ્યક્તિઓ હોય અને વિકલાંગતા તેમજ વિકલાંગતા ધરાવતી વ્યક્તિઓ સાથે સંબંધિત બિનસરકારી સંસ્થાનું પ્રતિનિધિત્વ કરી રહ્યાં હોય;

(૩) રાષ્ટ્રિય કક્ષાના ચેમ્બર ઑફ કોમર્સ એન્ડ ઇન્ડસ્ટ્રીનાં ત્રણ સુધીના પ્રતિનિધિઓ

(એસ) વિકલાંગતા નીતિના વિષયનો હવાલો ધરાવતા ભારત સરકારના સંયુક્ત સચિવ, હોદ્દાની રૂ એ સભ્ય-સચિવ.

સભ્યોની સેવાના નિયમો અને શરતો.

૬૧. (૧) આ અધિનિયમ હેથળ અન્યત્ર દર્શાવેલ હોય તે સિવાય ખંડ ૬૦ ના પેટા ખંડ (૨) ની કલમ (આર) હેઠળ નિયુક્ત કરેલ કેન્દ્રિય સલાહકાર મંડળના સભ્ય નિયુક્તિની તારીખથી ત્રણ વર્ષના સમયગાળા સુધી પદ પર રહેશે:

પરંતુ આવા સભ્ય તેમનો કાર્યકાળ પૂરો થઈ ગયો હોય તો પણ જ્યાં સુધી તેમના અનુગામી તેમનો પદભાર સંભાળે નહિ ત્યાં સુધી પદ પર ચાલુ રહેશે.

(૨) કેન્દ્ર સરકારને જો યોગ્ય લાગશે તો ખંડ ૬૦ના પેટા ખંડ (૨) ની કલમ (આર) હેઠળ નિયુક્ત કરવામાં આવેલ કોઈપણ સભ્યને તેમનો કાર્યકાળ પૂરો થાય તે પહેલા તેની સામેના કારણો દર્શાવવાની યોગ્ય તક આપ્યા પછી પદ પરથી હટાવી શકશે.

(૩) ખંડ ૬૦ના પેટા ખંડ (૨) ની કલમ (આર) હેઠળ નિયુક્ત કરવામાં આવેલ સભ્ય કોઈપણ સમયે પોતાની સહી સાથે લેખિતમાં કેન્દ્ર સરકારને સંબોધીને પોતાના પદ પરથી રાજીનામું આપી શકશે અને ત્યારથી તે સભ્યની બેઠક ખાલી થયેલ રહેશે.

(૪) કેન્દ્રિય સલાહકાર બોર્ડમાં પ્રસંગોપાત ખાલી પડતી જગા નવી નિયુક્તિથી ભરવાની રહેશે અને આ જગા ભરવા નિયુક્ત કરવામાં આવેલ વ્યક્તિ જેના સ્થાને તેની નિયુક્તિ કરવામાં આવી છે તે સભ્યના બાકી રહેલ (શેષ) કાર્યકાળ માટે જ પદ પર રહેશે.

(૫) ખંડ ૬૦ના પેટા ખંડ (૨) ની કલમ (આર)ની પેટા કલમ (૧) અથવા પેટા કલમ (૩) હેઠળ નિયુક્ત કરવામાં આવેલ સભ્ય પુન:નિયુક્તિ માટે લાયક બની રહેશે.

(૬) ખંડ ૬૦ના પેટા ખંડ (૨) ની કલમ (આર)ની પેટા કલમ (૧) અને પેટા કલમ (૨) હેઠળ નિયુક્ત કરવામાં આવેલ સભ્ય કેન્દ્ર સરકાર દ્વારા નિર્ધારિત કરવામાં આવેલ ભથ્થાઓ મેળવશે.

ગેરલાયકાતો.

૬૨. (૧) નીચેનામાંથી એવી કોઈપણ વ્યક્તિ કેન્દ્રિય સલાહકાર બોર્ડની સભ્ય બનશે નહિ, જે,—

(એ) નાદાર છે અથવા કોઈ સમયે નાદાર જાહેર કરવામાં આવેલ છે, અથવા તેના દેવાની ચૂકવણી કાયમી સ્થગિત કરેલ છે અથવા લેણદારો સાથે પતાવટ (સમજૂતિ) કરેલ છે, અથવા

(બી) અસ્થિર મગજની છે અને સક્ષમ અદાલત દ્વારા તેવું જાહેર કરવામાં આવેલ છે, અથવા

(સી) એવા અપરાધ માટે દોષિત (ગુનેગાર) છે અથવા દોષિત (ગુનેગાર) ઠરાવવામાં આવેલ છે જેમાં કેન્દ્ર સરકારના મતે નૈતિક દુષ્ટતા (અધમતા) સામેલ છે, અથવા

(ડી) આ કાયદા હેઠળના અપરાધ માટે દોષિત (ગુનેગાર) છે અથવા કોઈ સમયે દોષિત (ગુનેગાર) ઠરાવવામાં આવેલ છે, અથવા

(ઇ) જેણે કેન્દ્ર સરકારના મતે સભ્ય તરીકે તેના પદનો દુરુપયોગ કરેલ છે જેથી તેને તેના પદ પર ચાલુ રહેવું એ સામાન્ય જનહિતને નુકસાનકારી છે.

(૨) કેન્દ્ર્ર સરકાર આ ખંડ હેઠળ કોઈપણ સભ્યને ત્યાં સુધી હટાવવાના આદેશ કરશે નહિ જ્યાં સુધી સંબંધિત સભ્યને તેની સામેના કારણો દર્શાવવાની યોગ્ય તક આપવામાં આવતી નથી.

(૩) ખંડ – ૬૧ ના પેટા ખંડ (૧) અથવા પેટા ખંડ (૫)માં કોઈ બાબતનો સમાવેશ કરવામાં આવેલ હોય તો પણ આ ખંડ હેઠળ હટાવવામાં આવેલ સભ્ય પુન:નિયુક્તિ માટે લાયક રહેશે નહીં.

સભ્યની બેઠક ખાલી થવી.

૬૩. જો કેન્દ્રિય સલાહકાર બોર્ડનો સભ્ય ખંડ – ૬૨માં દર્શાવેલ ગેરલાયકાતોમાંથી કોઈ એકને પણ પાત્ર બને છે તો તેની બેઠક ખાલી પડશે.

વિકલાંગતા પરના કેન્દ્રિય સલાહકાર બોર્ડની મીટીંગ

૬૪. કેન્દ્રિય સલાહકાર બોર્ડ દર છ મહિને ઓછામાં ઓછું એક વાર મળશે અને તેની બેઠકોમાં કામકાજના વ્યવહારોના સંબંધમાં નિર્ધારિત કરવામાં આવે તે પ્રક્રિયાના નિયમોનું પાલન કરશે.

વિકલાંગતા પરના કેન્દ્રિય સલાહકાર બોર્ડના કાર્યો.

૬૫. (૧) આ અધિનિયમની જોગવાઈઓને આધિન વિકલાંગતા પરનું કેન્દ્રિય સલાહકાર બોર્ડ એ વિકલાંગતાની બાબત પર રાષ્ટ્રિય કક્ષાની પરામર્શક અને સલાહકાર સંસ્થા છે અને તે વિકલાંગતા ધરાવતી વ્યક્તિઓના સશક્તિકરણ માટેની સર્વગ્રાહી નીતિના નિરંતર ક્રમિક વિકાસ અને અધિકારોના પૂર્ણ ઉપયોગને સહાયતા કરશે.

(૨) ખાસ કરીને આગળ ઉલ્લેખ કરેલ જોગવાઈઓને સામાન્ય નિરૂપણના પૂર્વાગ્રહ વિના વિકલાંગતા પરનું કેન્દ્રિય સલાહકાર બોર્ડ નીચેના કાર્યો હાથ ધરશે, જેમ કે: —

(એ) કેન્દ્ર સરકાર અને રાજ્ય સરકારને વિકલાંગતાના સંબંધમાં નીતિઓ, કાર્યક્રમો, કાયદા ઘડતર અને પરિયોજનાઓ વિશે સલાહ આપશે;

(બી) વિકલાંગતા ધરાવતી વ્યક્તિઓ સંબંધિત મુદ્દાઓને સંબોધતી રાષ્ટ્રિય નીતિ વિકસાવવી;

(સી) વિકલાંગતા ધરાવતી વ્યક્તિઓ સાથે સંબંધિત બાબતો પર કામ કરતા સરકારના તમામ ખાતાઓ તેમજ અન્ય સરકારી અને બિન-સરકારી સંસ્થાઓની કામગીરીની સમીક્ષા અને સંકલન;

(ડી) રાષ્ટ્રિય યોજનાઓમાં વિકલાંગતા ધરાવતી વ્યક્તિઓ માટે યોજનાઓ અને પરિયોજનાઓ ઉપલબ્ધ કરાવવા સંબંધિત સત્તામંડળો અને આંતરરાષ્ટ્રિય સંગઠનો પાસે વિકલાંગતા ધરાવતી વ્યક્તિઓને સ્પર્શતી બાબત લઈ જવી;

(ઇ) વિકલાંગતા ધરાવતી વ્યક્તિઓને સુલભતા, યોગ્ય આવાસો, ભેદભાવ રહિત વાતાવરણ અને તે સંબંધમાં માહિતી, સેવાઓ અને વાતાવરણ ઊભું કરવા અને સામાજીક જીવનમાં તેઓની ભાગીદારીને સુનિશ્ચિત કરવા ઉપાયોની ભલામણ કરવી;

(એફ) વિકલાંગતા ધરાવતી વ્યક્તિઓની પૂર્ણ ભાગીદારી હાંસલ કરવા કાયદા, નીતિઓ અને કાર્યક્રમો પર દેખરેખ અને તેનું મૂલ્યાંકન;

(જી) કેન્દ્ર સરકાર દ્વારા વખતો વખતે સોંપવામાં આવે તેવા અન્ય કાર્યો.

૬૬. (૧) દરેક રાજ્ય સરકાર આ અધિનિયમ હેઠળ આપવામાં આવેલ સત્તાધિકારોનો ઉપયોગ કરવા અને તેને સોંપાયેલ કાર્યો કરવા માટે અધિસૂચના દ્વારા એક મંડળની રચના કરશે જે વિકલાંગતા પરના રાજ્ય સલાહકાર મંડળ તરીકે ઓળખાશે.

વિકલાંગતા પરનું રાજ્ય સલાહકાર બોર્ડ.

(૨) રાજ્ય સલાહકાર મંડળ નીચેના સભ્યોથી બનશે,—

(એ) રાજ્ય સરકારમાં વિકલાંગતાની બાબતોનો હવાલો સંભાળતા વિભાગના પ્રભારી મંત્રી, હોદ્દાની રૂ એ અધ્યક્ષ;

(બી) રાજ્ય સરકારમાં વિકલાંગતાની બાબતોનો હવાલો સંભાળતા વિભાગના પ્રભારી રાજ્ય કક્ષાના મંત્રી કે નાયબ મંત્રી, જો હોય તો, હોદ્દાની રૂ એ ઉપાધ્યક્ષ;

(સી) રાજ્ય સરકારના વિકલાંગતાની બાબતો, સામાજિક ન્યાય અને અધિકારીતા, શાળાકીય શિક્ષણ, સાક્ષરતા અને ઉચ્ચ શિક્ષણ, મહિલા અને બાળ વિકાસ, નાણાં, કર્મચારીગણ અને તાલીમ, આરોગ્ય અને પરિવાર કલ્યાણ, ગ્રામીણ વિકાસ, પંચાયતી રાજ, ઔદ્યોગિક નીતિ અને પ્રોત્સાહન, શ્રમ અને રોજગાર, શહેરી વિકાસ, ગૃહ નિર્માણ અને શહેરી ગરીબી નિર્મૂલન, વિજ્ઞાન અને પ્રોદ્યોગિકી, માહિતી પ્રોદ્યોગિકી, જાહેર સાહસો, યુવા બાબતો અને રમતગમત, સડક પરિવહન અને રાજ્ય સરકારને જરૂરી લાગતા હોય એવા અન્ય વિભાગના પ્રભારી સચિવો, હોદ્દાની રૂ એ સભ્યો;

(ડી) રાજ્ય વિધાનમંડળમાંથી ત્રણ સભ્યો જેમાંથી બે સભ્યો વિધાનસભામાંથી અને એક સભ્ય રાજ્ય વિધાન પરિષદમાંથી, જો હોય તો, પસંદ કરવામાં આવશે, અને જો રાજ્ય વિધાન પરિષદ ન હોય તો ત્રણેય સભ્યો રાજ્ય વિધાનસભામાંથી પસંદ કરવામાં આવશે, હોદ્દાની રૂ એ સભ્યો;

(ઇ) રાજ્ય સરકાર દ્વારા નિયુક્ત કરવાના સભ્યો,—

(૧) પાંચ સભ્યો, જેઓ વિકલાંગતા અને પુન:સ્થાપનના ક્ષેત્રોમાં નિષ્ણાત હોય;

(૨) પાંચ સભ્યો જિલ્લાઓનું વારાફરતી પ્રતિનિધિત્વ કરે તે રીતે નિર્ધારિત પધ્ધતિથી રાજ્ય સરકાર દ્વારા નિયુક્ત કરવામાં આવશે;

પરંતુ સંબંધિત જિલ્લા વહીવટીતંત્રની ભલામણ વિના આ પેટા કલમ હેઠળ કોઈ નિયુક્તિ કરવામાં આવશે નહીં.

(૩) દસ સભ્યો, બની શકે ત્યાં સુધી તેઓ વિકલાંગતા ધરાવતી વ્યક્તિઓ હોય અને વિકલાંગતા તેમજ વિકલાંગતા ધરાવતી વ્યક્તિઓ સાથે સંબંધિત બિનસરકારી સંસ્થાનું પ્રતિનિધિત્વ કરી રહ્યાં હોય;

પરંતુ આ કલમ હેઠળ નિયુક્ત કરવાના દસ સભ્યોમાંથી ઓછામાં ઓછા પાંચ સભ્યો મહિલા રહેશે અને તે દરેકમાં ઓછામાં ઓછી એક વયક્તિ અનુસૂચિત જાતિ અને અનુસૂચિત જનજાતિમાંથી રહેશે;

(૪) ત્રણથી વધુ નહિ એટલા પ્રતિનિધિઓ રાજ્યની ચેમ્બર ઑફ કોમર્સ એન્ડ ઇન્ડસ્ટ્રીના;

(એફ) રાજ્ય સરકારમાં વિકલાંગતા નીતિના વિષયનો હવાલો ધરાવતા સંયુક્ત સચિવથી નીચું પદ ધરાવતા ન હોય એવા અધિકારી, હોદ્દાની રૂ એ સભ્ય-સચિવ.

સભ્યોની સેવાના નિયમો અને શરતો.

૬૭. (૧) આ અધિનિયમ હેથળ અન્યત્ર દર્શાવેલ હોય તે સિવાય ખંડ ૬૬ ના પેટા ખંડ (૨) ની કલમ (ઇ) હેઠળ નિયુક્ત કરેલ રાજ્ય સલાહકાર મંડળના સભ્ય નિયુક્તિની તારીખથી ત્રણ વર્ષના સમયગાળા સુધી પદ પર રહેશે:

પરંતુ આવા સભ્ય તેમનો કાર્યકાળ પૂરો થઈ ગયો હોય તો પણ જ્યાં સુધી તેમના અનુગામી તેમનો પદભાર સંભાળે નહિ ત્યાં સુધી પદ પર ચાલુ રહેશે.

(૨) રાજ્ય સરકારને જો યોગ્ય લાગશે તો ખંડ ૬૬ના પેટા ખંડ (૨) ની કલમ (ઇ) હેઠળ નિયુક્ત કરવામાં આવેલ કોઈપણ સભ્યને તેમનો કાર્યકાળ પૂરો થાય તે પહેલા તેની સામેના કારણો દર્શાવવાની યોગ્ય તક આપ્યા પછી પદ પરથી હટાવી શકશે.

(૩) ખંડ ૬૬ના પેટા ખંડ (૨) ની કલમ (ઇ) હેઠળ નિયુક્ત કરવામાં આવેલ સભ્ય કોઈપણ સમયે પોતાની સહી સાથે લેખિતમાં રાજ્ય સરકારને સંબોધીને પોતાના પદ પરથી રાજીનામું આપી શકશે અને ત્યારથી તે સભ્યની બેઠક ખાલી થયેલ રહેશે.

(૪) રાજ્ય સલાહકાર બોર્ડમાં પ્રસંગોપાત ખાલી પડતી જગા નવી નિયુક્તિથી ભરવાની રહેશે અને આ જગા ભરવા નિયુક્ત કરવામાં આવેલ વ્યક્તિ જેના સ્થાને તેની નિયુક્તિ કરવામાં આવી છે તે સભ્યના બાકી રહેલ (શેષ) કાર્યકાળ માટે જ પદ પર રહેશે.

(૫) ખંડ ૬૬ના પેટા ખંડ (૨) ની કલમ (ઇ)ની પેટા કલમ (૧) અથવા પેટા કલમ (૩) હેઠળ નિયુક્ત કરવામાં આવેલ સભ્ય પુન:નિયુક્તિ માટે લાયક બની રહેશે.

(૬) ખંડ ૬૬ના પેટા ખંડ (૨) ની કલમ (ઇ)ની પેટા કલમ (૧) અને પેટા કલમ (૨) હેઠળ નિયુક્ત કરવામાં આવેલ સભ્ય રાજ્ય સરકાર દ્વારા નિર્ધારિત કરવામાં આવેલ ભથ્થાઓ મેળવશે.

ગેરલાયકાતો.

૬૮. (૧) નીચેનામાંથી એવી કોઈપણ વ્યક્તિ રાજ્ય સલાહકાર બોર્ડની સભ્ય બનશે નહિ, જે,—

(એ) નાદાર છે અથવા કોઈ સમયે નાદાર જાહેર કરવામાં આવેલ છે, અથવા તેના દેવાની ચૂકવણી કાયમી સ્થગિત કરેલ છે અથવા લેણદારો સાથે પતાવટ (સમજૂતિ) કરેલ છે, અથવા

(બી) અસ્થિર મગજની છે અને સક્ષમ અદાલત દ્વારા તેવું જાહેર કરવામાં આવેલ છે, અથવા

(સી) એવા અપરાધ માટે દોષિત (ગુનેગાર) છે અથવા દોષિત (ગુનેગાર) ઠરાવવામાં આવેલ છે જેમાં રાજ્ય સરકારના મતે નૈતિક દુષ્ટતા (અધમતા) સામેલ છે, અથવા

(ડી) આ કાયદા હેઠળના અપરાધ માટે દોષિત (ગુનેગાર) છે અથવા કોઈ સમયે દોષિત (ગુનેગાર) ઠરાવવામાં આવેલ છે, અથવા

(ઇ) જેણે રાજ્ય સરકારના મતે સભ્ય તરીકે તેના પદનો દુરુપયોગ કરેલ છે જેથી તેને રાજ્ય સલાહકાર મંડળમાં તેના પદ પર ચાલુ રાખવા એ સામાન્ય જનહિતને નુકસાનકારક છે.

(૨) રાજ્ય સરકાર આ ખંડ હેઠળ કોઈપણ સભ્યને ત્યાં સુધી હટાવવાના આદેશ કરશે નહિ જ્યાં સુધી સંબંધિત સભ્યને તેની સામેના કારણો દર્શાવવાની યોગ્ય તક આપવામાં આવતી નથી.

(૩) ખંડ – ૬૭ ના પેટા ખંડ (૧) અથવા પેટા ખંડ (૫)માં કોઈ બાબતનો સમાવેશ કરવામાં આવેલ હોય તો પણ આ ખંડ હેઠળ હટાવવામાં આવેલ સભ્ય પુન:નિયુક્તિ માટે લાયક રહેશે નહીં.

સભ્યની બેઠક ખાલી થવી.

૬૯. જો રાજ્ય સલાહકાર બોર્ડનો સભ્ય ખંડ – ૬૮માં દર્શાવેલ ગેરલાયકાતોમાંથી કોઈ એકને પણ પાત્ર બને છે તો તેની બેઠક ખાલી પડશે.

વિકલાંગતા પરના રાજ્ય સલાહકાર બોર્ડની મીટીંગ

૭૦. રાજ્ય સલાહકાર બોર્ડ દર છ મહિને ઓછામાં ઓછું એક વાર મળશે અને તેની બેઠકોમાં કામકાજના વ્યવહારોના સંબંધમાં રાજ્ય સરકાર દ્વારા નિર્ધારિત કરવામાં આવે તે પ્રક્રિયાના નિયમોનું પાલન કરશે.

૭૧. (૧) આ અધિનિયમની જોગવાઈઓને આધિન વિકલાંગતા પરનું રાજ્ય સલાહકાર બોર્ડ એ વિકલાંગતાની બાબત પર રાજ્ય કક્ષાની પરામર્શક અને સલાહકાર સંસ્થા છે અને તે વિકલાંગતા ધરાવતી વ્યક્તિઓના સશક્તિકરણ માટેની સર્વગ્રાહી નીતિના નિરંતર ક્રમિક વિકાસ અને અધિકારોના પૂર્ણ ઉપયોગને સહાયતા કરશે.

વિકલાંગતા પરના રાજ્ય સલાહકાર બોર્ડના કાર્યો.

(૨) ખાસ કરીને આગળ ઉલ્લેખ કરેલ જોગવાઈઓને સામાન્ય નિરૂપણના પૂર્વાગ્રહ વિના વિકલાંગતા પરનું રાજ્ય સલાહકાર બોર્ડ નીચેના કાર્યો હાથ ધરશે, જેમ કે:—

(એ) રાજ્ય સરકારને વિકલાંગતાના સંબંધમાં નીતિઓ, કાર્યક્રમો, કાયદા ઘડતર અને પરિયોજનાઓ વિશે સલાહ આપશે;

(બી) વિકલાંગતા ધરાવતી વ્યક્તિઓ સંબંધિત મુદ્દાઓને સંબોધતી રાજ્યની નીતિ વિકસાવવી;

(સી) વિકલાંગતા ધરાવતી વ્યક્તિઓ સાથે સંબંધિત બાબતો પર કામ કરતા રાજ્ય સરકારના તમામ ખાતાઓ તેમજ રાજ્યમાં અન્ય સરકારી અને બિન-સરકારી સંસ્થાઓની કામગીરીની સમીક્ષા અને સંકલન;

(ડી) રાજ્યની યોજનાઓમાં વિકલાંગતા ધરાવતી વ્યક્તિઓ માટે યોજનાઓ અને પરિયોજનાઓ ઉપલબ્ધ કરાવવા સંબંધિત સત્તામંડળો અને આંતરરાષ્ટ્રિય સંગઠનોની સાથે રહી વિકલાંગતા ધરાવતી વ્યક્તિઓને સ્પર્શતી બાબત હાથ પર લેવી;

(ઇ) વિકલાંગતા ધરાવતી વ્યક્તિઓને સુલભતા, યોગ્ય આવાસો, ભેદભાવ રહિત વાતાવરણ, સેવાઓ અને વાતાવરણ ઊભું કરવું અને સામાજીક જીવનમાં અન્યો સાથે સમાન રીતે તેમની ભાગીદારીને સુનિશ્ચિત કરવા ઉપાયોની ભલામણ કરવી;

(એફ) વિકલાંગતા ધરાવતી વ્યક્તિઓની પૂર્ણ ભાગીદારી હાંસલ કરવા કાયદા, નીતિઓ અને કાર્યક્રમો પર દેખરેખ અને તેનું મૂલ્યાંકન;

વિકલાંગતા પર જિલ્લા કક્ષાની સમિતિ.

(જી) રાજ્ય સરકાર દ્વારા વખતો વખતે સોંપવામાં આવે તેવા અન્ય કાર્યો.

૭૨. રાજ્ય સરકાર તેના દ્વારા નિર્ધારિત કરવામાં આવેલ કાર્યો હાથ ધરવા વિકલાંગતા પરની જિલ્લા કક્ષાની સમિતિની રચના કરશે.

૭૩. વિકલાંગતા પરના કેન્દ્રિય સલાહકાર બોર્ડ, વિકલાંગતા પરના રાજ્ય સલાહકાર બોર્ડ અથવા વિકલાંગતા પરની જિલ્લા કક્ષાની સમિતિમાં કોઈ જગા ખાલી હોય કે બંધારણમાં કોઈ ત્રૂટિ કે ખામી રહી ગઈ છે માત્ર તે આધાર પર આવા બોર્ડ કે સમિતિના કોઈપણ કૃત્ય કે કાર્યવાહી પર કોઈ સવાલ ઉઠાવવામાં નહિ આવે.

ખાલી જગા હોવાને કારણે કાર્યવાહી અમાન્ય નહિ ઠરે.

## પ્રકરણ – ૧૨ વિકલાંગતા ધરાવતી વ્યક્તિઓ માટેના ચીફ કમિશનર અને રાજ્યના કમિશનર

ચીફ કમિશનર અને કમિશનર્સની નિમણૂક.

૭૪. (૧) કેન્દ્ર સરકાર આ અધિનિયમના હેતુઓ માટે અધિસૂચના દ્વારા વિકલાંગતા ધરાવતી વ્યક્તિઓ માટેના ચીફ કમિશનર (જેનો હવે પછી “ચીફ કમિશનર” તરીકે ઉલ્લેખ કરવામાં આવેલ છે) ની નિમણૂક કરશે.

(૨) કેન્દ્ર સરકાર ચીફ કમિશનરને મદદ કરવા માટે અધિસૂચના દ્વારા બે કમિશનર્સની રચના કરશે જેમાં એક કમિશનર વિકલાંગતા ધરાવતી વ્યક્તિઓમાંથી રહેશે.

(૩) જેમને વિકલાંગતા સંબંધિત બાબતો પર વિશેષ જાણકારી કે વ્યવહારિક અનુભવ નથી તેવી વ્યક્તિ ચીફ કમિશનર તરીકે લાયક રહેશે નહીં.

(૪) ચીફ કમિનશર અને કમિશનર્સના પગાર ધોરણ, મળવાપાત્ર ભથ્થા, અને સેવાના અન્ય નિયમો અને શરતો (પેન્શન, ગ્રેચ્યુઇટી અને નિવૃત્તિના અન્ય લાભો સહિત) કેન્દ્ર સરકાર નિર્ધારિત કરે તે મુજબના રહેશે.

(૫) ચીફ કમિશનરને તેની ફરજો બજાવવામાં મદદ કરવા જરૂરી અધિકારીઓ અને અન્ય કર્મચારીઓના પ્રકાર અને તેના વર્ગો કેન્દ્ર સરકાર નક્કી કરશે અને તેને યોગ્ય લાગે તે મુજબ ચીફ કમિશનર માટે આ અધિકારીઓ અને અન્ય કર્મચારીઓની જોગવાઈ કરશે.

(૬) ચીફ કમિશનરને આપવામાં આવેલ અધિકારીઓ અને અન્ય કર્મચારીઓ ચીફ કમિશનરની સામાન્ય દેખરેખ અને નિયંત્રણ હેઠળ તેમની ફરજો બજાવશે.

(૭) અધિકારીઓ અને કર્મચારીઓના પગાર, ભથ્થા અને સેવાની અન્ય શરતો કેન્દ્ર સરકાર નિર્ધારિત કરે તે મુજબના રહેશે.

(૮) કેન્દ્ર સરકાર નિર્ધારિત કરે તે રીતે વિવિધ પ્રકારની વિકલાંગતા પરના નિષ્ણાતોમાંથી લેવામાં આવેલ અગિયારથી વધુ નહિ એટલા સભ્યોની બનેલી સલાહકાર સમિતિ ચીફ કમિશનરને મદદ કરશે.

૭૫. (૧) ચીફ કમિશનર નીચેના કાર્યો કરશે—

ચીફ કમિશનરના કાર્યો.

(એ) આ અધિનિયમ સાથે અસંગત હોય એવા કોઈપણ કાનૂન, કાર્યક્રમો અને પ્રક્રિયાઓની જોગવાઈ સ્વયં પોતાની મેળે કે અન્ય કોઈ રીતે ઓળખી કાઢશે અને તેમાં જરૂરી સુધારણા માટેના ઉપાયોની ભલામણ કરશે;

(બી) કેન્દ્ર સરકાર જે બાબતના સંદર્ભમાં એ યથાયોગ્ય સરકાર છે તે વિકલાંગતા ધરાવતી વ્યક્તિઓના અધિકારો છીનવાઈ જવા અને તેમના માટે ઉપલબ્ધ સુરક્ષાના ઉપાયો વિશે સ્વયં પોતાની મેળે કે અન્ય કોઈ રીતે તપાસ કરશે અને સુધારાત્મક કાર્યવાહી માટે આ બાબત યથાયોગ્ય સત્તામંડળો પાસે લઈ જશે;

(સી) વિકલાંગતા ધરાવતી વ્યક્તિઓના અધિકારોની રક્ષા કરવા માટે આ કાયદા અથવા જે તે સમયે અમલી રહેલ અન્ય કોઈ કાયદા દ્વારા કે તે હેઠળ આપવામાં આવેલ સુરક્ષાના ઉપાયોની સમીક્ષા કરશે અને તેના અસરકારક અમલીકરણ માટે પગલાઓની ભલામણ કરશે;

(ડી) વિકલાંગતા ધરાવતી વ્યક્તિઓના અધિકારોના ઉપયોગને રોકતા પરિબળોની સમીક્ષા કરશે અને યોગ્ય નિવારક ઉપાયોની ભલામણ કરશે.

(ઇ) વિકલાંગતા ધરાવતી વ્યક્તિઓના અધિકારો પરના શોધ-નિબંધ અને અન્ય આંતરરાષ્ટ્રિય દસ્તાવેજો (લેખો)નો અભ્યાસ કરવો અને તેના અસરકારક અમલીકરણ માટે ભલામણો કરશે;

(એફ) વિકલાંગતા ધરાવતી વ્યક્તિઓના અધિકારોના વિષય પર સંશોધનો હાથ ધરશે અને તેને પ્રોત્સાહન આપશે;

(જી) વિકલાંગતા ધરાવતી વ્યક્તિઓના અધિકારો અને તેના રક્ષણ માટે ઉપલબ્ધ આગોતરા સુરક્ષા-ઉપાયો વિશે સભાનતાને પ્રોત્સાહન આપશે;

(એચ) આ અધિનિયમની જોગવાઈઓના અમલીકરણ અને વિકલાંગતા ધરાવતી વ્યક્તિઓ માટે બનાવાયેલ યોજનાઓ અને કાર્યક્રમો પર દેખરેખ રાખશે;

(આઇ) કેન્દ્ર સરકાર દ્વારા વિકલાંગતા ધરાવતી વ્યક્તિઓના લાભો માટે ફાળવવામાં આવેલ નાણાકીય ભંડોળના ઉપયોગ પર દેખરેખ રાખશે; અને

(જે) જે તે વખતે કેન્દ્ર સરકાર સોંપે તેવા અન્ય કાર્યો કરશે.

ચીફ કમિશનરની ભલામણો પર યથાયોગ્ય સત્તામંડળોની કાર્યવાહી.

૭૬. જ્યારે જ્યારે ચીફ કમિશનર કોઈ સત્તામંડળને ખંડ – ૭૫ ની કલમ – (બી)નો અમલ કરવા કોઈ ભલામણો કરે છે ત્યારે તે સત્તામંડળ તેના પર જરૂરી કાર્યવાહી કરશે અને ભલામણો મળ્યાની તારીખથી ત્રણ માસની અંદર કરવામાં આવેલ કાર્યવાહીની જાણ ચીફ કમિશનરને કરશે.

ચીફ કમિશનરની સત્તાઓ.

પરંતુ જ્યારે સત્તામંડળ ભલામણોનો સ્વીકાર નથી કરતું તો તેણે ત્રણ માસની અંદર અસ્વીકાર કરવા માટેના કારણોની જાણ ચીફ કમિશનરને કરવાની રહેશે અને અન્યાયનો ભોગ બનેલ વ્યક્તિને પણ તે જણાવવાનું રહેશે.

૧૯૦૮ પૈકી ૫

૭૭. (૧) ચીફ કમિશનરને આ અધિનિયમ હેઠળ તેની ફરજો બજાવવા નીચેની બાબતોના સંદર્ભમાં બરાબર એ જ સત્તાઓ રહેશે જે કૉડ ઑફ સિવિલ પ્રોસીઝર (દીવાની કાર્યરીતિ અધિનિયમ), ૧૯૦૮ હેઠળ મુકદ્દમો ચલાવવા માટે સિવિલ કોર્ટમાં નિહિત છે, એટલે કે:—

(એ) સાક્ષીઓને અદાલતમાં હાજર રહેવા ફરમાન કરવું અને તેની બજવણી;

(બી) દસ્તાવેજો શોધી કાઢવા અને તેને રજૂ કરવા આદેશ કરવો;

(સી) કોઈપણ અદાલત કે કચેરીમાંથી જાહેર દસ્તાવેજો કે તેની નકલ પૂરી પાડવા કે તેના ઉપયોગની માગણી કરવી;

(ડી) સોગંદનામા પરના પુરાવાઓ પ્રાપ્ત કરવા; અને

૧૮૬૦ પૈકી ૪૫

(ઇ) સાક્ષીઓ અથવા દસ્તાવેજોની તપાસ માટે અધિકારપત્ર બહાર પાડવા.

(૨) ચીફ કમિશનર સમક્ષની દરેક કાર્યવાહી ભારતીય દંડ સંહિતાની કલમ ૧૯૩ અને ૨૨૮ના અર્થઘટનની મર્યાદામાં ન્યાયિક કાર્યવાહી રહેશે અને કૉડ ઑફ ક્રિમિનલ પ્રોસીઝર (ફોજદારી કાર્યરીતિ અધિનિયમ), ૧૯૭૩ના પ્રકરણ ૨૬ ની કલમ ૧૯૫ના હેતુસર ચીફ કમિશનરને દીવાની અદાલત તરીકે ગણવામાં આવશે.

૧૯૭૪ પૈકી ૨

૭૮. (૧) ચીફ કમિશનર કેન્દ્ર સરકારને વાર્ષિક અહેવાલ રજૂ કરશે અને અને કોઈ બાબતમાં કોઈપણ સમયે ખાસ અહેવાલ રજૂ કરી શકશે જે તેમના મતે એટલો તાકીદનો કે મહત્ત્વનો છે કે તેને વાર્ષિક અહેવાલ રજૂ કરવા સુધી વિલંબિત કરી શકાય એમ નથી.

ચીફ કમિશનરે રજૂ કરવાના વાર્ષિક અને ખાસ અહેવાલો.

(૨) કેન્દ્ર સરકાર ચીફ કમિશનરના વાર્ષિક અને ખાસ અહેવાલો અને તેની સાથે તેમની ભલામણો પર કરવાની સૂચિત કાર્યવાહીના યાદીપત્ર અને જો કોઈ ભલામણોનો અસ્વીકાર થયો હોય તો તે અંગેના કારણો સંસદના દરેક ગૃહ સમક્ષ રજૂ કરવા માટે મૂકશે.

(૩) વાર્ષિક અને ખાસ અહેવાલો કેન્દ્ર સરકાર દ્વારા નિર્ધારિત કરવામાં આવે તે સ્વરૂપ, પધ્ધતિ અને વિગતોને સમાવીને તૈયાર કરવાના રહેશે.

૭૯. (૧) રાજ્ય સરકાર આ અધિનિયમના હેતુઓ માટે અધિસૂચના દ્વારા વિકલાંગતા ધરાવતી વ્યક્તિઓ માટેના રાજ્ય કમિશનર (જેનો હવે પછી “રાજ્ય કમિશનર” તરીકે ઉલ્લેખ કરવામાં આવેલ છે)ની નિમણૂક કરશે.

રાજ્ય કમિશનરની નિમણૂક.

(૨) જેમને વિકલાંગતા સંબંધિત બાબતો પર વિશેષ જાણકારી કે વ્યવહારિક અનુભવ નથી તેવી વ્યક્તિ રાજ્ય કમિશનર તરીકે લાયક રહેશે નહીં.

(૩) રાજ્ય કમિનશરના પગાર ધોરણ, મળવાપાત્ર ભથ્થા, અને સેવાના અન્ય નિયમો અને શરતો (પેન્શન, ગ્રેચ્યુઇટી અને નિવૃત્તિના અન્ય લાભો સહિત) રાજ્ય સરકાર નિર્ધારિત કરે તે મુજબના રહેશે.

(૪) રાજ્ય કમિશનરને તેની ફરજો બજાવવામાં મદદ કરવા જરૂરી અધિકારીઓ અને અન્ય કર્મચારીઓના પ્રકાર અને તેના વર્ગો રાજ્ય સરકાર નક્કી કરશે અને તેને યોગ્ય લાગે તે મુજબ રાજ્ય કમિશનર માટે આ અધિકારીઓ અને અન્ય કર્મચારીઓની જોગવાઈ કરશે.

(૫) રાજ્ય કમિશનરને આપવામાં આવેલ અધિકારીઓ અને અન્ય કર્મચારીઓ રાજ્ય કમિશનરની સામાન્ય દેખરેખ અને નિયંત્રણ હેઠળ તેમની ફરજો બજાવશે.

(૬) અધિકારીઓ અને કર્મચારીઓના પગાર, ભથ્થા અને સેવાની અન્ય શરતો રાજ્ય સરકાર નિર્ધારિત કરે તે મુજબના રહેશે.

(૭) રાજ્ય સરકાર નિર્ધારિત કરે તે રીતે વિવિધ પ્રકારની વિકલાંગતા પરના નિષ્ણાતોમાંથી લેવામાં આવેલ અગિયારથી વધુ નહિ એટલા સભ્યોની બનેલી સલાહકાર સમિતિ રાજ્ય કમિશનરને મદદ કરશે.

રાજ્ય કમિશનરના કાર્યો.

૮૦. રાજ્ય કમિશનર નીચેના કાર્યો કરશે—

(એ) આ અધિનિયમ સાથે અસંગત હોય એવા કોઈપણ કાનૂન, કાર્યક્રમો અને પ્રક્રિયાઓની જોગવાઈ સ્વયં પોતાની મેળે કે અન્ય કોઈ રીતે ઓળખી કાઢશે અને તેમાં જરૂરી સુધારણા માટેના ઉપાયોની ભલામણ કરશે;

(બી) રાજ્ય સરકાર જે બાબતના સંદર્ભમાં એ યથાયોગ્ય સરકાર છે તે વિકલાંગતા ધરાવતી વ્યક્તિઓના અધિકારો છીનવાઈ જવા અને તેમના માટે ઉપલબ્ધ સુરક્ષાના ઉપાયો વિશે સ્વયં પોતાની મેળે કે અન્ય કોઈ રીતે તપાસ કરશે અને સુધારાત્મક કાર્યવાહી માટે આ બાબત યથાયોગ્ય સત્તામંડળો પાસે લઈ જશે;

(સી) વિકલાંગતા ધરાવતી વ્યક્તિઓના અધિકારોની રક્ષા કરવા માટે આ કાયદા અથવા જે તે સમયે અમલી રહેલ અન્ય કોઈ કાયદા દ્વારા કે તે હેઠળ આપવામાં આવેલ સુરક્ષાના ઉપાયોની સમીક્ષા કરશે અને તેના અસરકારક અમલીકરણ માટે પગલાઓની ભલામણ કરશે;

(ડી) વિકલાંગતા ધરાવતી વ્યક્તિઓના અધિકારોના ઉપયોગને રોકતા પરિબળોની સમીક્ષા કરશે અને યોગ્ય નિવારક ઉપાયોની ભલામણ કરશે.

(ઇ) વિકલાંગતા ધરાવતી વ્યક્તિઓના અધિકારોના વિષય પર સંશોધનો હાથ ધરશે અને તેને પ્રોત્સાહન આપશે;

(એફ) વિકલાંગતા ધરાવતી વ્યક્તિઓના અધિકારો અને તેના રક્ષણ માટે ઉપલબ્ધ આગોતરા સુરક્ષા-ઉપાયો વિશે સભાનતાને પ્રોત્સાહન આપશે;

(જી) આ અધિનિયમની જોગવાઈઓના અમલીકરણ અને વિકલાંગતા ધરાવતી વ્યક્તિઓ માટે બનાવાયેલ યોજનાઓ અને કાર્યક્રમો પર દેખરેખ રાખશે;

(એચ) રાજ્ય સરકાર દ્વારા વિકલાંગતા ધરાવતી વ્યક્તિઓના લાભો માટે ફાળવવામાં આવેલ નાણાકીય ભંડોળના ઉપયોગ પર દેખરેખ રાખશે; અને

(આઈ) જે તે વખતે રાજ્ય સરકાર સોંપે તેવા અન્ય કાર્યો કરશે.

રાજ્ય કમિશનરની ભલામણો પર યથાયોગ્ય સત્તામંડળોની કાર્યવાહી.

૮૧. જ્યારે જ્યારે રાજ્ય કમિશનર કોઈ સત્તામંડળને ખંડ – ૮૦ ની કલમ – (બી)નો અમલ કરવા કોઈ ભલામણો કરે છે ત્યારે તે સત્તામંડળ તેના પર જરૂરી કાર્યવાહી કરશે અને ભલામણો મળ્યાની તારીખથી ત્રણ માસની અંદર કરવામાં આવેલ કાર્યવાહીની જાણ રાજ્ય કમિશનરને કરશે.

પરંતુ જ્યારે સત્તામંડળ ભલામણોનો સ્વીકાર નથી કરતું તો તેણે ત્રણ માસની અંદર અસ્વીકાર કરવા માટેના કારણોની જાણ રાજ્યના વિકલાંગતા માટેના કમિશનરને કરવાની રહેશે અને અન્યાયનો ભોગ બનેલ વ્યક્તિને પણ તે જણાવવાનું રહેશે.

ચીફ કમિશનરની સત્તાઓ.

૮૨. (૧) રાજ્ય કમિશનરને આ અધિનિયમ હેઠળ તેની ફરજો બજાવવા નીચેની બાબતોના સંદર્ભમાં બરાબર એ જ સત્તાઓ રહેશે જે કૉડ ઑફ સિવિલ પ્રોસીઝર (દીવાની કાર્યરીતિ અધિનિયમ), ૧૯૯૮ હેઠળ મુકદ્દમો ચલાવવા માટે સિવિલ કોર્ટમાં નિહિત છે, એટલે કે:—

૧૯૦૮ પૈકી ૫.

(એ) સાક્ષીઓને અદાલતમાં હાજર રહેવા ફરમાન કરવું અને તેની બજવણી;

(બી) દસ્તાવેજો શોધી કાઢવા અને તેને રજૂ કરવા આદેશ કરવો;

(સી) કોઈપણ અદાલત કે કચેરીમાંથી જાહેર દસ્તાવેજો કે તેની નકલ પૂરી પાડવા કે તેના ઉપયોગની માગણી કરવી;

(ડી) સોગંદનામા પરના પુરાવાઓ પ્રાપ્ત કરવા; અને

(ઇ) સાક્ષીઓ અથવા દસ્તાવેજોની તપાસ માટે અધિકારપત્ર બહાર પાડવા.

(૨) રાજ્ય કમિશનર સમક્ષની દરેક કાર્યવાહી ભારતીય દંડ સંહિતાની કલમ ૧૯૩ અને ૨૨૮ના અર્થઘટનની મર્યાદામાં ન્યાયિક કાર્યવાહી રહેશે અને કૉડ ઑફ ક્રિમિનલ પ્રોસીઝર (ફોજદારી કાર્યરીતિ અધિનિયમ), ૧૯૭૩ના પ્રકરણ ૨૬ ની કલમ ૧૯૫ના હેતુસર રાજ્ય કમિશનરને દીવાની અદાલત તરીકે ગણવામાં આવશે.

૧૯૭૪ પૈકી ૨

૧૮૬૦ પૈકી ૪૫

રાજ્ય કમિશનરે રજૂ કરવાના વાર્ષિક અને ખાસ અહેવાલો.

૮૩. (૧) રાજ્ય કમિશનર રાજ્ય સરકારને વાર્ષિક અહેવાલ રજૂ કરશે અને અને કોઈ બાબતમાં કોઈપણ સમયે ખાસ અહેવાલ રજૂ કરી શકશે જે તેમના મતે એટલો તાકીદનો કે મહત્ત્વનો છે કે તેને વાર્ષિક અહેવાલ રજૂ કરવા સુધી વિલંબિત કરી શકાય એમ નથી.

(૨) રાજ્ય સરકાર ચીફ કમિશનરના વાર્ષિક અને ખાસ અહેવાલો અને તેની સાથે તેમની ભલામણો પર કરવાની સૂચિત કાર્યવાહીના યાદીપત્ર અને જો કોઈ ભલામણોનો અસ્વીકાર થયો હોય તો તે અંગેના કારણો જ્યાં રાજ્ય વિધાનમંડળ બે ગૃહોનું બનેલ હોય ત્યાં દરેક ગૃહ સમક્ષ અથવા જ્યાં આ વિધાનમંડળ એક ગૃહનું બનેલ હોય ત્યાં એ ગૃહ સમક્ષ રજૂ કરવા માટે મૂકશે.

(૩) વાર્ષિક અને ખાસ અહેવાલો રાજ્ય સરકાર દ્વારા નિર્ધારિત કરવામાં આવે તે સ્વરૂપ, પધ્ધતિ અને વિગતોને સમાવીને તૈયાર કરવાના રહેશે.

## પ્રકરણ – ૧૩ ખાસ અદાલત

ખાસ અદાલત

૮૪. ઝડપી અદાલતી કાર્યવાહીનો પ્રબંધ કરવાના ઉદ્દેશથી રાજ્ય સરકાર વડી અદાલતના મુખ્ય ન્યાયાધિશની અનુમતિથી અધિસૂચના દ્વારા દરેક જિલ્લા માટે આ કાયદા હેઠળ અપરાધિક કાર્યવાહી ચલાવવા સેસન કોર્ટ (જિલ્લાની ફોજદારી અદાલત) ને ખાસ અદાલત તરીકે મુકરર (નિર્ધારિત) કરશે.

સ્પેશિયલ પબ્લિક પ્રોસીક્યુટર

૮૫. (૧) રાજ્ય સરકાર દરેક ખાસ અદાલત માટે અધિસૂચના દ્વારા એવી અદાલતોમાં સ્પેશિયલ પબ્લિક પ્રોસીક્યુટર (ખાસ સરકારી ફોજદારી વકીલ) તરીકે કેસોની કાર્યવાહી હાથ ધરવા જેઓ ૭ કરતાં ઓછા નહિ એટલા વર્ષથી વકીલ તરીકેના વ્યવસાયમાં હોય તેને પબ્લિક પ્રોસીક્યુટર (સરકારી ફોજદારી વકીલ) મુકરર (નિર્ધારિત) કરશે અથવા વકીલની નિમણૂક કરશે.

(૨) પેટા ખંડ (૧) હેઠળ નિમવામાં આવેલ સ્પેશિયલ પબ્લિક પ્રોસીક્યુટર (ખાસ સરકારી ફોજદારી વકીલ) રાજ્ય સરકાર દ્વારા નિર્ધારિત કરવામાં આવેલ ફી અથવા મહેનતાણું મેળવશે.

## પ્રકરણ – ૧૪ વિકલાંગતા ધરાવતી વ્યક્તિઓ માટેની રાષ્ટ્રિય નિધિ

વિકલાંગતા ધરાવતી વ્યક્તિઓ માટેની રાષ્ટ્રિય નિધિ.

૮૬. (૧) વિકલાંગતા ધરાવતી વ્યક્તિઓ માટેની રાષ્ટ્રિય નિધિ(નાણાકીય ભંડોળ)ના નામથી એક નિધિની રચના કરવામાં આવશે જેમાં નીચે મુજબ નાણાં જમા કરવામાં આવશે—

(એ) તા. ૧૧ ઓગસ્ટ,૧૯૮૩ની અધિસૂચના ક્રમાંક : એસ.ઓ. ઓ.૫૭૩(ઇ) થી રચવામાં આવેલ વિકલાંગ વ્યક્તિઓ માટેની નિધિ અને ચેરિટેબલ એન્ડૉમેન્ટ એક્ટ, (સખાવતી થાપણ-દાન અધિનિયમ) ૧૮૯૦ હેઠળ તા. ૨૧ નવેમ્બર, ૨૦૦૬ની અધિસૂચના ક્રમાંક : ૩૦-૦૩/૨૦૦૪-DDII થી રચવામાં આવેલ વિકલાંગતા ધરાવતી વ્યક્તિઓના સશક્તિકરણ માટેના ટ્રસ્ટ ફંડ હેઠળ ઉપલબ્ધ તમામ રકમ;

૧૮૯૦ પૈકી ૬

(બી) નામદાર સર્વોચ્ચ અદાલતમાં સિવિલ અપીલ ક્રમાંક : ૪૬૫૫ અને ૫૨૧૮/૨૦૦૦ અન્વયે તા. ૧૬ એપ્રિલ, ૨૦૦૪ના ચૂકાદાના અમલીકરણ સંદર્ભે બૅન્કો, કોર્પોરેશન્સ, નાણાકીય સંસ્થાઓ દ્વારા ચૂકવવાપાત્ર તમામ રકમ;

(સી) અનુદાન, ભેટ-સોગાદો, દાન, સખાવત, વારસાઈ દાન અથવા હસ્તાંતરણ (તબદીલિ) દ્વારા મળતી તમામ રકમ;

(ડી) સહાયિત અનુદાન સહિત કેન્દ્ર સરકાર પાસેથી મળતી તમામ રકમ;

(ઇ) કેન્દ્ર સરકાર નક્કી કરે તે અન્ય સ્ત્રોતોમાંથી તમામ રકમ;

(૨) વિકલાંગતા ધરાવતી વ્યક્તિઓ માટેની નિધિનો ઉપયોગ અને સંચાલન નિર્ધારિત કરવામાં આવે તે પધ્ધતિથી કરવામાં આવશે.

હિસાબો અને અન્વેષણ (ઑડિટ).

૮૭. (૧) કેન્દ્ર સરકાર આ નિધિ માટે યોગ્ય હિસાબો અને સંબંધિત અન્ય રેકોર્ડ્સની જાળવણી કરશે અને આવક અને ખર્ચના હિસાબો સહિત ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા)ના પરામર્શમાં નિર્ધારિત કર્યા મુજબના અન્ય પત્રકો તૈયાર કરશે.

(૨) નિધિના હિસાબોનું અન્વેષણ (ઑડિટ) ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા) દ્વારા તેમણે નિર્ધારિત કરેલ સમયાંતરે કરાવવામાં આવશે અને આવા અન્વેષણના સંબંધમાં તેમના દ્વારા કરવામાં આવતો કોઈપણ ખર્ચ ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા)ને નિધિના નાણાંમાંથી ચૂકવવાપાત્ર રહેશે.

(૩) ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા) અને તેમના દ્વારા નિધિના હિસાબોના અન્વેષણ (ઑડિટ)ના સંબંધમાં નિમવામાં આવેલ અન્ય કોઈપણ વ્યક્તિઓને આવા અન્વેષણના સંબંધમાં એટલા જ અધિકારો, વિશેષાધિકારો અને સત્તાઓ રહેશે જે ભારતના નિયંત્રક અને મહાલેખાપરીક્ષકને સરકારી હિસાબોના અન્વેષણના સંબંધમાં હોય છે, અને ખાસ કરીને તેમને હિસાબી પત્રકો, સંબંધિત રસીદો (વાઉચર્સ) અને અન્ય દસ્તાવેજો તેમજ કાગળોની માગણી તથા નિધિની કચેરીઓમાંથી કોઈની પણ તપાસ કરવાના અધિકારો રહેશે.

(૪) ભારતના નિયંત્રક અને મહાલેખાપરીક્ષક કે તેમના દ્વારા આ સંબંધે નિમવામાં આવેલ અન્ય કોઈપણ વ્યકિત દ્વારા પ્રમાણિત કરવામાં આવેલ નિધિના હિસાબો અને તે પરના અન્વેષણ અહેવાલ કેન્દ્ર સરકાર દ્વારા એકસાથે સંસદના દરેક ગૃહ સમક્ષ મૂકવામાં આવશે.

## પ્રકરણ – ૧૫ વિકલાંગતા ધરાવતી વ્યક્તિઓ માટેની રાજ્ય નિધિ

વિકલાંગતા ધરાવતી વ્યક્તિઓ માટેની રાજ્ય નિધિ.

૮૮. (૧) કેન્દ્ર સરકાર નિર્ધારિત કરે તે મુજબ રાજ્ય સરકાર દ્વારા વિકલાંગતા ધરાવતી વ્યક્તિઓ માટેની રાજ્ય નિધિ(નાણાકીય ભંડોળ)ના નામથી એક નિધિની રચના કરવામાં આવશે.

(૨) વિકલાંગતા ધરાવતી વ્યક્તિઓ માટેની રાજ્ય નિધિનો ઉપયોગ અને સંચાલન રાજ્ય સરકાર નિર્ધારિત કરે તે પધ્ધતિથી કરવામાં આવશે.

(૩) દરેક રાજ્ય સરકાર રાજ્ય નિધિ માટે યોગ્ય હિસાબો અને સંબંધિત અન્ય રેકોર્ડ્સની જાળવણી કરશે અને આવક અને ખર્ચના હિસાબો સહિત ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા)ના પરામર્શમાં નિર્ધારિત કર્યા મુજબના અન્ય પત્રકો તૈયાર કરશે.

(૪) રાજ્ય નિધિના હિસાબોનું અન્વેષણ (ઑડિટ) ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા) દ્વારા તેમણે નિર્ધારિત કરેલ સમયાંતરે કરાવવામાં આવશે અને આવા અન્વેષણના સંબંધમાં તેમના દ્વારા કરવામાં આવતો કોઈપણ ખર્ચ ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા)ને રાજ્ય નિધિના નાણાંમાંથી ચૂકવવાપાત્ર રહેશે.

(૫) ભારતના નિયંત્રક અને મહાલેખાપરીક્ષક (કોમ્પ્ટ્રૉલર એન્ડ ઑડિટર જનરલ ઑફ ઇન્ડિયા) અને તેમના દ્વારા રાજ્ય નિધિના હિસાબોના અન્વેષણ (ઑડિટ)ના સંબંધમાં નિમવામાં આવેલ અન્ય કોઈપણ વ્યક્તિઓને આવા અન્વેષણના સંબંધમાં એટલા જ અધિકારો, વિશેષાધિકારો અને સત્તાઓ રહેશે જે ભારતના નિયંત્રક અને મહાલેખાપરીક્ષકને સરકારી હિસાબોના અન્વેષણના સંબંધમાં હોય છે, અને ખાસ કરીને તેમને હિસાબી પત્રકો, સંબંધિત રસીદો (વાઉચર્સ) અને અન્ય દસ્તાવેજો તેમજ કાગળોની માગણી તથા નિધિની કચેરીઓમાંથી કોઈની પણ તપાસ કરવાના અધિકારો રહેશે.

(૬) ભારતના નિયંત્રક અને મહાલેખાપરીક્ષક કે તેમના દ્વારા આ સંબંધે નિમવામાં આવેલ અન્ય કોઈપણ વ્યકિત દ્વારા પ્રમાણિત કરવામાં આવેલ રાજ્ય નિધિના હિસાબો અને તે પરના અન્વેષણ અહેવાલ રાજ્ય સરકાર દ્વારા જ્યાં રાજ્ય વિધાનમંડળ બે ગૃહોનું બનેલ હોય ત્યાં દરેક ગૃહ સમક્ષ અથવા જ્યાં આ વિધાનમંડળ એક ગૃહનું બનેલ હોય ત્યાં એ ગૃહ સમક્ષ એકસાથે મૂકવામાં આવશે.

## પ્રકરણ – ૧૬ અપરાધો (ગુના) અને દંડ

અધિનિયમની જોગવાઈઓ અને તે હેઠળ બનાવેલ નિયમોના ઉલ્લંઘન માટે સજા.

૮૯. કોઈપણ વ્યક્તિ જે આ અધિનિયમની જોગવાઈઓનો અથવા તે હેઠળ બનાવવામાં આવેલ નિયમોનો ભંગ કરે છે તો તેનું પ્રથમ ઉલ્લંઘન દંડ સહિત સજાપાત્ર બનશે જે રૂપિયા દસ હજાર સુધી વધી શકશે અને ત્યારપછીનું ઉલ્લંઘન દંડ સહિત રૂપિયા પચાસ હજારથી ઓછું નહિ એટલું રહેશે જે રૂપિયા પાંચ લાખ સુધી વધી શકશે.

કંપનીઓ દ્વારા અપરાધો.

૯૦. (૧) જ્યાં કંપની દ્વારા આ કાયદા હેઠળ ગુનો આચરવામાં આવે છે ત્યાં ગુનાના સમયે કાર્યભાર સંભાળતી હતી અને તે માટે કંપનીનું કામકાજ ચલાવવા કંપનીને જવાબદાર હતી તે દરેક વ્યક્તિ ઉપરાંત કંપનીને પણ ગુના માટે દોષિત ગણવામાં આવશે અને તેની સામે આગળની કાર્યવાહી ચલાવવા અને તદ્ અનુસાર સજા મેળવવા જવાબદાર રહેશે.

પરંતુ આ પેટા ખંડમાં એવી કોઈ વ્યક્તિને આ કાયદા હેઠળ કોઈપણ સજા મેળવવા જવાબદાર લેખવામાં આવશે નહિ જો વ્યક્તિ એમ સાબિત કરે છે કે ગુનો તેની જાણ બહાર આચરવામાં આવ્યો હતો અથવા તો તેણે આવા ગુનાને રોકવા માટે જરૂરી તમામ તત્પરતા દાખવી હતી.

(૨) પેટા ખંડ – (૧)માં કોઈ બાબત સમાયેલ હોય તો પણ જ્યાં આ કાયદા હેઠળ ગુનો કંપની દ્વારા આચરવામાં આવ્યો છે અને એ સાબિત થાય છે કે ગુનો કંપનીના કોઈ ડિરેક્ટર, મેનેજર, સેક્રેટરી કે અન્ય કોઈ અધિકારીના પક્ષે સંમતિ કે દુર્લક્ષ (મૂકસંમતિ) અથવા તો કોઈ બેદરકારીના પરિણામ સ્વરૂપ આચરાયો છો તો આવા ડિરેક્ટર, મેનેજર, સેક્રેટરી કે અન્ય કોઈ અધિકારીને પણ ગુના માટે દોષિત ગણવામાં આવશે અને તેઓની સામે આગળની કાર્યવાહી ચલાવવા અને તદ્ અનુસાર સજા મેળવવા જવાબદાર રહેશે.

ઉદાહરણ.— આ ખંડના હેતુઓ માટે,

(એ) “કંપની” એટલે કે કોઈપણ કોર્પોરેટ સંસ્થા જેમાં પેઢી અથવા વ્યક્તિઓના અન્ય કોઈ મંડળોનો સમાવેશ થાય છે; અને

(બી) પેઢીના સંબંધમાં “ડિરેક્ટર” એટલે કે પેઢીમાં ભાગીદાર.

બેન્ચમાર્ક વિકલાંગતા ધરાવતી વ્યક્તિઓ માટેના કોઈપણ લાભો છળક્પટપૂર્વક મેળવવા બદલ સજા..

૯૧. કોઈપણ વ્યક્તિ માનદંડક (બેન્ચમાર્ક) વિકલાંગતા ધરાવતી વ્યક્તિઓ માટેની સુવિધાઓ (લાભો) છળકપટપૂર્વક (દગાથી) મેળવે છે અથવા તે રીતે મેળવવાનો પ્રયત્ન કરે છે તો તે નિશ્ચિત મુદત માટે સજાને પાત્ર બનશે જે બે વર્ષ સુધી વધી શકશે અથવા દંડ જે એક લાખ રૂપિયા સુધી વધી શકશે અથવા તે બંને.

એટ્રોસિટીના અપરાધો માટે સજા..

૯૨. કોઈપણ વ્યક્તિ,—

(એ) લોકોની નજરે પડે એવા કોઈપણ સ્થળે વિકલાંગતા ધરાવતી વ્યક્તિનું ઈરાદાપૂર્વક અપમાન કરે અથવા અપમાનિત કરવાના આશયથી ધાકધમકી આપે;

(બી) વિકલાંગતા ધરાવતી વ્યક્તિ પર તેને અપમાનિત કરવાના ઈરાદાથી હુમલો કરે અથવા બળજબરી કરવાનો પ્રયત્ન કરે અથવા વિકલાંગતા ધરાવતી મહિલાની શાલીનતા પર અત્યાચાર (બળજબરી) કરે;

(સી) જે વાસ્તવિક રીતે વિકલાંગતા ધરાવતી વ્યક્તિની જવાબદારી અને તેના ઉપર નિયંત્રણ ધરાવે છે અને સ્વેચ્છાપૂર્વક કે જાણી જોઈને તેને કે તેણીને ખોરાક અને પ્રવાહી પદાર્થો આપવાનો ઈનકાર કરે;

(ડી) વિકલાંગતા ધરાવતા બાળક અથવા સ્ત્રીની ઈચ્છા (મરજી) પર આધિપત્ય ધરાવતા હોવાની સ્થિતિમાં હોય અને એ સ્થિતિનો ઉપયોગ તેણીનું જાતીય શોષણ કરવા માટે કરતી હોય;

(ઇ) વિકલાંગતા ધરાવતી વ્યક્તિના કોઈપણ શારીરિક અંગો કે જ્ઞાનેન્દ્રિયો અથવા અન્ય કોઈ સહાયક સાધનનો ઉપયોગ કરીને સ્વેચ્છાપૂર્વક ઈજા કરે, નુકસાન પહોંચાડે અથવા તેને અવરોધે;

(એફ) વિકલાંગતાના કેટલાક જટિલ કેસોમાં કે જ્યાં રજીસ્ટર્ડ તબીબી વ્યવસાયિકના મતે તેમજ વિકલાંગતા ધરાવતી સ્ત્રીના વાલીઓની સંમતિથી કાયદેસર ગર્ભપાત માટે તબીબી પ્રક્રિયા કરવામાં આવે છે તે સિવાય વિકલાંગતા ધરાવતી મહિલા પર તેની સ્પષ્ટ સંમતિ વિના કોઈપણ તબીબી પ્રક્રિયા કરવામાં આવે, હાથ ધરવામાં આવે અથવા નિર્દેશિત કરવામાં આવે જેનાથી ગર્ભપાતની સ્થિતિ સર્જાય કે તેવી સ્થિતિ સર્જાવાની સંભાવના રહે;

તે વ્યક્તિ નિશ્ચિત મુદત માટે સજાપાત્ર બનશે જે છ માસથી ઓછી નહિ એટલી હશે પરંતુ તેને દંડ સહિત પાંચ વર્ષ સુધી વધારી શકાશે.

માહિતી પૂરી પાડવામાં નિષ્ફળ જવા બદલ સજા..

૯૩. કોઈપણ વ્યક્તિ, પત્રકો, હિસાબો અથવા અન્ય કોઈ દસ્તાવેજો રજૂ કરવામાં નિષ્ફળ જાય છે અથવા કોઈ નિવેદન, માહિતી કે વિગતો જે આ અધિનિયમ અથવા અન્ય કોઈ આદેશ કે તે હેઠળ આપવામાં આવેલ નિર્દેશો અનુસાર રજૂ કરવા કે પૂરી પાડવા અથવા આ અધિનિયમ અથવા અન્ય કોઈ આદેશ કે તે હેઠળ આપવામાં આવેલ નિર્દેશોનો અમલ કરતા પ્રશ્નોના જવાબ આપવા બંધાયેલ છે તો તે દંડ સાથે સજાપાત્ર બનશે જે દરેક અપરાધના સંદર્ભમાં રૂપિયા પચીસ હજાર સુધી વધી શકશે, અને સતત નિષ્ફળતા કે ઈનકારના સંજોગોમાં વધારાનો દંડ જે દંડની સજા ફટકાર્યાની અસલ તારીખ પછી સતત નિષ્ફળતા કે ઈનકાર માટે પ્રતિ દિન રૂપિયા એક હજાર સુધી વધી શકશે.

યથાયોગ્ય સરકારની પૂર્વ મંજૂરી.

૯૪. કોઈપણ અદાલત આ પ્રકરણ હેઠળ યથાયોગ્ય સરકારના કર્મચારી દ્વારા ગુનો આચરવામાં આવ્યો છે તેવા આરોપિત ગુનાને ધ્યાનમાં લેશે નહિ સિવાય કે યથાયોગ્ય સરકાર દ્વારા અગાઉથી મંજૂરી લેવામાં આવી હોય અથવા આ સંબંધમાં તેમના દ્વારા અધિકૃત અધિકારી દ્વારા ફરિયાદ દાખલ કરવામાં આવી હોય.

વૈકલ્પિક સજા..

## ૯૫. જ્યાં કોઈ કૃત્ય કે ફરજચૂકથી આ અધિનિયમ હેઠળ ઉપરાંત કેન્દ્ર કે રાજ્યના કોઈ અધિનિયમ હેઠળ પણ ગુનો બને છે ત્યારે જે તે સમયે અમલમાં રહેલ અન્ય કોઈ કાયદામાં કોઈ બાબત સમાયેલ હોય તેમ છતાં આવા ગુનામાં દોષિત જણાયેલ ગુનેગાર ફક્ત એવા અધિનિયમ હેઠળ જ સજાપાત્ર બનશે જે અધિકતમ માત્રામાં સજાની જોગવાઈ કરે છે. પ્રકરણ – ૧૭ પ્રકીર્ણ

અન્ય કાયદાના લાગું પડવા પર રોક નહીં.

.

૯૬. આ અધિનિયમની જોગવાઈઓ એ જે તે સમયે અમલમાં રહેલ અન્ય કાયદાની જોગવાઈઓનો અનાદર કે અવગણના નથી પણ તે ઉપરાંત રહેશે.

શુધ્ધ બુધ્ધિપૂર્વક કે શુભ આશયથી કરેલ કૃત્ય સામે સુરક્ષા.

.

૯૭. આ અધિનિયમ કે તે હેઠળ બનાવેલ નિયમો હેઠળ શુધ્ધ બુધ્ધિપૂર્વક કે એ આશયથી કરેલ કોઈપણ બાબત માટે કોઈપણ દાવો, ફરિયાદ કે અન્ય કોઈ કાનૂની કાર્યવાહી યથાયોગ્ય સરકાર અથવા યથાયોગ્ય સરકારનો કોઈ અધિકારી અથવા ચીફ કમિશનર કે રાજ્ય કમિશનરની કચેરીનો કોઈ અધિકારી કે કર્મચારીની વિરૂધ્ધમાં રહેશે નહીં.

અડચણો દૂર કરવાની સત્તા.

.

૯૮. (૧) આ અધિનિયમની જોગવાઈઓનો અમલ કરવામાં કોઈ અડચણ કે મુશ્કેલી ઉભી થાય તો કેન્દ્ર સરકાર આદેશથી સત્તાવાર ગેઝેટમાં પ્રકાશિત કરીને આ અધિનિયમની જોગવાઈઓ સાથે અસંગત ન હોય એવી જોગવાઈઓ કરશે કે નિર્દેશો આપશે જે આવી મુશ્કેલી દૂર કરવા જરૂરી કે યોગ્ય જણાય.

પરંતુ આ અધિનિયમના પ્રારંભની તારીખથી બે વર્ષ પૂરા થયા પછી આ ખંડ હેઠળ આવા કોઈ આદેશ કરવામાં નહિ આવશે નહીં.

(૨) આ ખંડ હેઠળ કરવામાં આવેલ દરેક આદેશ તે બહાર પાડવામાં આવે તે પછી શક્ય બને એટલા જલદી સંસદના દરેક ગૃહ સમક્ષ મૂકવામાં આવશે.

અનુસૂચિમાં સુધારો કરવાની સત્તા.

.

૯૯. (૧) યથાયોગ્ય સરકાર દ્વારા કે અન્ય કોઈ રીતે કરવામાં આવેલ ભલામણો અંગે જો કેન્દ્ર સરકારને ખાતરી થાય કે તે આમ કરવું જરૂરી કે યોગ્ય છે તો તે અધિસૂચના દ્વારા અનુસૂચિમાં સુધારો કરશે અને આવી અધિસૂચના બહાર પાડવામાં આવે ત્યારથી જ અનુસૂચિમાં તદ્ અનુસાર સુધારો કરવામાં આવેલ છે એમ માની લેવામાં આવશે.

(૨) આવી દરેક અધિસૂચના તે બહાર પાડવામાં આવે તે પછી શક્ય બને એટલા જલદી સંસદના દરેક ગૃહ સમક્ષ મૂકવામાં આવશે.

૧૦૦. (૧) કેન્દ્ર સરકાર અધિસૂચના દ્વારા અગાઉના પ્રકાશનની શરતોને આધિન આ અધિનિયમની જોગવાઈઓને અમલમાં મૂકવા નિયમો બનાવી શકશે.

નિયમો બનાવવાની કેન્દ્ર સરકારની સત્તા.

.

(૨) ખાસ કરીને આગળ ઉલ્લેખ કરેલ સત્તાધિકારોના સામાન્ય નિરૂપણના પૂર્વાગ્રહ વિના આ નિયમો નીચેનામાંથી તમામ અથવા અમુક બાબતોનો પ્રબંધ કરી શકશે, એટલે કે:—

(એ) ખંડ – ૬ના પેટા ખંડ (૨) હેઠળ વિકલાંગતા પર સંશોધન માટેની કમિટી રચવા માટેની રીત;

(બી) ખંડ – ૨૧ના પેટા ખંડ (૧) હેઠળ સમાન તકની નીતિ જાહેર કરવાની રીત;

(સી) ખંડ – ૨૨ના પેટા ખંડ (૧) હેઠળ દરેક સંસ્થાન દ્વારા રેકોર્ડ્સ નિભાવવાની રીત;

(ડી) ખંડ – ૨૩ના પેટા ખંડ (૩) હેઠળ લોક ફરિયાદ નિવારણ કચેરી માટે ફરિયાદોનું રજીસ્ટર નિભાવવાની રીત;

(ઇ) ખંડ – ૩૬ હેઠળ સંસ્થાનોએ ખાસ રોજગાર કચેરીને માહિતી અને પ્રત્યુત્તર પૂરા પાડવાની રીત;

(એફ) ખંડ – ૩૮ના પેટા ખંડ (૨) હેઠળ મૂલ્યાંકન બોર્ડની રચના અને પેટા ખંડ (૩) હેઠળ મૂલ્યાંકન બોર્ડ દ્વારા કરવાના મૂલ્યાંકનની રીત;

(જી) વિકલાંગતા ધરાવતી વ્યક્તિઓ માટે ખંડ – ૪૦ હેઠળ સુલભતાના ધોરણો સ્થાપિત કરતા નિયમો;

(એચ) ખંડ – ૫૮ના પેટા ખંડ (૧) હેઠળ વિકલાંગતાનું પ્રમાણપત્ર મેળવવા અરજી કરવાની રીત અને પેટા ખંડ (૨) હેઠળ વિકલાંગતાના પ્રમાણપત્રનો નમૂનો;

(આઇ) ખંડ – ૬૧ના પેટા ખંડ (૬) હેઠળ કેન્દ્રિય સલાહકાર બોર્ડના નિયુક્ત સભ્યોને ચૂકવવાના ભથ્થા;

(જે) ખંડ – ૬૪ હેઠળ કેન્દ્રિય સલાહકાર બોર્ડની બેઠકમાં કામકાજના વ્યવહારોની કાર્યરીતિ માટેના નિયમો;

(કે) ખંડ – ૭૪ના પેટા ખંડ (૪) હેઠળ ચીફ કમિશનર અને કમિશનર્સના પગારો, ભથ્થા અને સેવાના અન્ય નિયમો;

(એલ) ખંડ – ૭૪ના પેટા ખંડ (૭) હેઠળ ચીફ કમિશનરની કચેરીના અધિકારીઓ અને અન્ય કર્મચારીઓના પગારો, ભથ્થા અને સેવાના અન્ય નિયમો;

(એમ) ખંડ – ૭૪ના પેટા ખંડ (૮) હેઠળ સલાહકાર સમિતિની રચના અને નિષ્ણાતોની નિમણૂક;

(એન) ખંડ – ૭૮ના પેટા ખંડ (૩) હેઠળ ચીફ કમિશનર દ્વારા રજૂ કરવાના વાર્ષિક અહેવાલનો ઢાંચો, રીત અને તેમાં સામેલ કરવાની વિગતો;

(ઓ) ખંડ – ૮૬ના પેટા ખંડ (૨) હેઠળ નિધિના નાણાંના ઉપયોગ અને સંચાલનની પધ્ધતિ અને કાર્યરીતિ;

(પી) ખંડ – ૮૭ના પેટા ખંડ (૧) હેઠળ નિધિના હિસાબો તૈયાર કરવા માટેના પત્રક;

(૩) આ અધિનિયમ હેઠળ બનાવાયેલ દરેક નિયમ તે બની ગયા પછી તરત જ સંસદના દરેક ગૃહ સમક્ષ સત્ર ચાલુ હોય ત્યારે કુલ ૩૦ દિવસના સમયગાળા માટે મૂકવામાં આવશે, જે એક અથવા બે કે વધુ સળંગ સત્રોના બની શકશે, અને જો સત્ર પૂરું થાય તો ત્યારપછીના સત્રમાં તરત જ અથવા તો આગળ જણાવ્યુ તેમ ક્રમાનુસાર સત્રમાંસત્રમાં, બંને ગૃહો નિયમોમાં કોઈ ફેરફાર કરવા સંમત થાય અથવા બંને ગૃહો સંમત થાય કે નિયમો બનાવવા જોઈએ નહિ, ત્યારબાદ સંજોગો અનુસાર નિયમો ફક્ત તેના સુધારેલા સ્વરૂપમાં જ અમલી રહેશે અથવા તેનો કોઈ અમલ નહિ થાય; જેથી કરીને આવા કોઈ ફેરફારો કે અમાન્યતા તે નિયમ હેઠળ અગાઉ જે કાંઈ કરેલ છે તેની કાયદેસરતાને બાધ આવ્યા વિના રહેશે.

નિયમો બનાવવાની રાજ્ય સરકારની સત્તા.

.

૧૦૧. (૧) રાજ્ય સરકાર અધિસૂચના દ્વારા અગાઉના પ્રકાશનની શરતોને આધિન આ અધિનિયમના પ્રારંભની તારીખથી છ માસથી મોડા નહિ એટલા સમયમાં આ અધિનિયમની જોગવાઈઓને અમલમાં મૂકવા નિયમો બનાવી શકશે.

(૨) ખાસ કરીને આગળ ઉલ્લેખ કરેલ સત્તાધિકારોના સામાન્ય નિરૂપણના પૂર્વાગ્રહ વિના આ નિયમો નીચેનામાંથી તમામ અથવા અમુક બાબતોનો પ્રબંધ કરી શકશે, એટલે કે:—

(એ) ખંડ – ૫ ના પેટા ખંડ (૨) હેઠળ વિકલાંગતા પર સંશોધન માટેની કમિટી રચવા માટેની રીત;

(બી) ખંડ – ૧૪ ના પેટા ખંડ (૧) હેઠળ મર્યાદિત જવાબદારીવાળા વાલીને સહાય કરવાની રીત;

(સી) ખંડ – ૫૧ ના પેટા ખંડ (૧) હેઠળ નોંધણીનું પ્રમાણપત્રની અરજીનો નમૂનો;

(ડી) ખંડ – ૫૧ ના પેટા ખંડ (૩) હેઠળ નોંધણીનું પ્રમાણપત્ર મેળવવા સંસ્થા દ્વારા પૂરી પાડવાની સુવિધાઓ અને સંતોષવાના ધોરણો;

(ઇ) ખંડ – ૫૧ ના પેટા ખંડ (૪) હેઠળ નોંધણીના પ્રમાણપત્રની કાયદેસરતા, તેનો નમૂનો, તેની સાથે બીડવાની શરતો, અને નોંધણીનું પ્રમાણપત્ર;

(એફ) ખંડ – ૫૧ ના પેટા ખંડ (૭) હેઠળ નોંધણીના પ્રમાણપત્રની અરજીના નિકાલની સમયમર્યાદા;

(જી) ખંડ – ૫૩ ના પેટા ખંડ (૧) હેઠળ કરવાની અપીલનો સમયગાળો;

(એચ) ખંડ – ૫૯ ના પેટા ખંડ (૧) હેઠળ પ્રમાણપત્ર આપનાર સત્તાધિકારીના આદેશ સામે અપીલ કરવાનો સમયગાળો તેમજ તેની રીતે અને પેટા ખંડ (૨) હેઠળ આવી અપીલના નિકાલની રીત;

(આઇ) ખંડ – ના ૬૭ પેટા ખંડ (૬) હેઠળ રાજ્ય સલાહકાર બોર્ડના નિયુક્ત સભ્યોને ચૂકવવાના ભથ્થા;

(જે) ખંડ – ૭૦ હેઠળ રાજ્ય સલાહકાર બોર્ડની બેઠકમાં કામકાજના વ્યવહારોની કાર્યરીતિ માટેના નિયમો;

(કે) ખંડ – ૭૨ હેઠળ જિલ્લા કક્ષાની સમિતિની રચના અને કાર્યો;

(એલ) ખંડ – ૭૯ ના પેટા ખંડ (૩) હેઠળ રાજ્ય કમિશનરના પગાર, ભથ્થા અને સેવાના અન્ય નિયમો;

(એમ) ખંડ – ૭૯ના પેટા ખંડ (૩) હેઠળ રાજ્ય કમિશનરની કચેરીના અધિકારીઓ અને અન્ય કર્મચારીઓના પગારો, ભથ્થા અને સેવાના અન્ય નિયમો;

(એન) ખંડ – ૭૯ના પેટા ખંડ (૭) હેઠળ સલાહકાર સમિતિની રચના અને નિષ્ણાતોની નિમણૂક;

(ઓ) ખંડ – ૮૩ ના પેટા ખંડ (૩) હેઠળ રાજ્ય કમિશનર દ્વારા રજૂ કરવાના વાર્ષિક અહેવાલનો ઢાંચો, રીત અને તેમાં સામેલ કરવાની વિગતો;

(પી) ખંડ – ૮૫ ના પેટા ખંડ (૨) હેઠળ ખાસ પબ્લિક પ્રોસીક્યુટરને ચૂકવવાની ફી અથવા મહેનતાણું;

(ક્યૂ) ખંડ – ૮૮ના પેટા ખંડ (૧) હેઠળ વિકલાંગતા ધરાવતી વ્યક્તિઓ માટેની રાજ્ય નિધિની રચના કરવાની રીત અને પેટા ખંડ (૨) હેઠળ રાજ્ય નિધિના નાણાંના ઉપયોગ અને સંચાલનની પધ્ધતિ અને કાર્યરીતિ;

(આર) ખંડ – ૮૮ ના પેટા ખંડ (૩) હેઠળ વિકલાંગતા ધરાવતી વ્યક્તિઓ માટેની રાજ્ય નિધિના હિસાબો તૈયાર કરવા માટેના પત્રક;

(૩) આ અધિનિયમ હેઠળ બનાવાયેલ દરેક નિયમ તે બની ગયા પછી તરત જ જ્યાં રાજ્ય વિધાનમંડળ બે ગૃહોનું બનેલ હોય ત્યાં દરેક ગૃહ સમક્ષ અથવા જ્યાં આ વિધાનમંડળ એક ગૃહનું બનેલ હોય ત્યાં એ ગૃહ સમક્ષ મૂકવામાં આવશે.

૧૦૨. (૧) વિકલાંગતા ધરાવતી વ્યક્તિઓ માટેનો અધિનિયમ (સમાન તક, અધિકારોની સુરક્ષા અને પૂર્ણ ભાગીદારી), ૧૯૯૫ આ સાથે પરત ખેંચી લેવામાં આવે છે.

૧૯૯૬ પૈકી ૧

.

લોપ અને અપવાદ

.

## (૨) પૂર્વકથિત અધિનિયમ પરત ખેંચી લેવામાં આવે છે તો પણ પૂર્વકથિત અધિનિયમ હેઠળ કરવામાં આવેલ કોઈપણ બાબત કે લેવામાં આવેલ કોઈ પગલાં આ અધિનિયમની તદ્ અનુરૂપ જોગવાઈઓ હેઠળ કરવામાં આવેલ છે કે લેવામાં આવેલ છે તેમ માની લેવામાં આવશે. અનુસૂચિ

[જુઓ ખંડ – ૨ ની કલમ (ઝેડસી)]

નિર્દિષ્ટ વિકલાંગતા

૧. શારીરિક વિકલાંગતા.—

એ. સ્વગતિશીલ વિકલાંગતા (પોતાની જાતના હલનચલન સાથે સંકળાયેલ વિવિધ પ્રવૃત્તિઓ કરવાની વ્યક્તિની અસમર્થતા અને વાત રોગ સંબંધી અથવા ચેતાતંત્ર અથવા બંનેની વેદનાને કારણે પરિણમતી માનવ ક્રિયા), જેમાં સામેલ છે,—

(એ) “રકતપિત મટી ગયો હોય એવી વ્યક્તિ” એટલે કે એવી વ્યક્તિ જેને રક્તપિત મટી ગયો છે પરંતુ નીચેનાથી પીડાઈ રહી છે—

(૧) હાથમાં અથવા પગમાં સંવેદના ગુમાવવી ઉપરાંત સંવેદના ગુમાવવી અને આંખ તેમજ આંખના પોપચાનો લકવો પણ તેમાં કોઈ વિકૃતિ કે ખોડ દેખાવી નહીં;

(૨) વિકૃતિ કે ખોડ દેખાવી અને લકવો પરંતુ સામાન્ય આર્થિક પ્રવૃત્તિમાં જોડાવા માટે તેમને સક્ષમ બનાવવા હાથ અને પગનું પર્યાપ્ત હલનચલન;

(૩) અત્યાધિક શારીરિક વિકૃતિ ઉપરાંત ઢળતી ઉંમર જે તેમને કોઈ આર્થિક ઉપાર્જનવાળો વ્યવસાય કરતા રોકે અને “રક્તપિત રોગમુક્ત” પરિભાષાનું અર્થઘટન એ રીતે કરવાનું રહેશે;

(બી) “મગજનો લકવો” એટલે કે શરીરના હલનચલન અને સ્નાયુઓના પારસ્પરિક સુમેળને અસર કરતી અસાધ્ય માનસિક સ્થિતિના લક્ષણોનો એક સમૂહ જે મગજના કોઈ એક કે તેથી વધારે હિસ્સાઓ પર ઈજાઓને કારણે બને છે, જે સામાન્ય રીતે જન્મ પહેલા, દરમિયાન કે જન્મ પછી તરત થતી હોય છે;

(સી) “ઠીંગણાપણું” (વામનતા) એટલે કે એક તબીબી કે આનુવંશિક અવસ્થા જેને કારણે પુખ્ત વ્યક્તિની ઊંચાઈ ૪ ફૂટ ૧૦ ઈંચ (૧૪૭ સેન્ટિમીટર) કે તેનાથી ઓછી રહે છે.

(ડી) સ્નાયુકીય (માંસપેશીના) વિકારો એટલે કે વારસાગત સ્નાયુકીય રોગના લક્ષણોનો એક સમૂહ જે માનવ શરીરનું હલનચલન કરાવતા સ્નાયુઓને નબળા પાડે છે તેમજ આ પ્રકારની વિવિધ વિકૃતિઓ ધરાવતી વ્યક્તિના જનીનોમાં દોષયુક્ત અને ખૂટતી માહિતી હોય છે જે તેમને તેમના સ્વસ્થ સ્નાયુઓ માટે જરૂરી પ્રોટીનનું નિર્માણ કરતા રોકે છે. તેને વકરતા જતા અસ્થિતંત્રના સ્નાયુઓની નબળાઈ, સ્નાયુઓના પ્રોટીનમાં ખામી અને સ્નાયુકોષ અને માંસપેશીના નાશ તરીકે ઓળખવામાં આવે છે;

(ઇ) “એસિડ હુમલાનો ભોગ બનનાર” એટલે કે એ વ્યક્તિ જેના પર એસિડ કે એવા કોઈ જલદ પદાર્થો ફેંકીને હિંસક હુમલો કરવાને કારણે વિકૃત બની ગઈ છે.

બી. દ્રષ્ટિની ખામી—

(એ) “અંધત્વ” એટલે કે એવી અવદશા જેમાં ઈલાજ કરાવ્યા પછી વ્યક્તિની સ્થિતિ નીચેનામાંથી કોઈ એક હોય છે—

(૧) દ્રષ્ટિનો સંપૂર્ણ અભાવ; અથવા

(૨) દ્રષ્ટિની તીક્ષ્ણતા ૩/૬૦ કરતાં ઓછી અથવા શક્ય શ્રેષ્ઠ ખામી-સુધાર સાથે સારી આંખમાં ૧૦/૨૦૦(સ્નેલન) કરતા ઓછી;

(૩) દ્રષ્ટિ ક્ષેત્રની મર્યાદા ૧૦ ડીગ્રી કરતાં ઓછા કોણના છેડાઓને જોડતી.

(બી) “ઓછી દ્રષ્ટિ” એટલે કે એવી અવદશા જેમાં વ્યક્તિની સ્થિતિ નીચેનામાંથી કોઈ એક હોય છે, એટલે કે—

(૧) દ્રષ્ટિની તીક્ષ્ણતા ૬/૧૮થી વધુ નહિ અથવા ૨૦/૬૦ થી ઓછી ૩/૬૦ સુધી અથવા શક્ય શ્રેષ્ઠ ખામી-સુધાર સાથે સારી આંખમાં ૧૦/૨૦૦ (સ્નેલન) સુધી; અથવા

(૨) દ્રષ્ટિ ક્ષેત્રની મર્યાદા ૪૦ ડિગ્રી કરતાં ઓછા કોણના છેડાઓને જોડતી ૧૦ ડિગ્રી સુધી.

(સી) શ્રવણશક્તિની ખામી—

(એ) “બધિર” (બહેરા) એટલે કે વાણીના આવર્તનમાં બંને કાનમાં ૭૦ ડેસિબલ શ્રવણશક્તિની ખામી ધરાવતી વ્યક્તિ;

(બી) “ભાગ્યે જ સાંભળી શકનાર” એટલે કે વાણીના આવર્તનમાં બંને કાનમાં ૬૦ ડેસિબલ થી ૭૦ ડેસિબલ શ્રવણશક્તિની ખામી ધરાવતી વ્યક્તિ;

(ડી) “વાણી અને ભાષાકીય વિકલાંગતા” એટલે કે સ્વરપેટી કે વાચાઘાત (સ્વભ્રંશ) જેવી સ્થિતિમાંથી ઉદ્ભવતી કાયમી વિકલાંગતા જે શારીરિક અંગો કે જ્ઞાનતંતુઓના કારણોને લીધે વાણી અને ભાષાના એક કે વધુ ઘટકોને પ્રભાવિત કરે છે.

૨. બૌધ્ધિક વિકલાંગતા જેને બૌધ્ધિક કાર્યો (તર્કશક્તિ, અધ્યયન, સમસ્યાનું નિવારણ) અને અનુકૂલિત વર્તણૂક જે રોજબરોજના કાર્યો, સામાજિક અને વ્યવહારિક કૌશલ્યો સહિતનો સમાવેશ થાય છે, તે બંનેમાં નોંધપાત્ર મર્યાદાઓની એક અવસ્થા દ્વારા વર્ણવવામાં આવે છે, જેમાં સામેલ છે—

(એ) “ચોક્કસ પ્રકારની અધ્યયન અસમર્થતા” એટલે કે વિવિધ પ્રકારના લક્ષણ સમૂહની એક અવસ્થા કે જેમાં બોલાયેલ કે લેખિત ભાષાને સંદેશમાં પરિવર્તિત કરવાની પ્રક્રિયામાં ખામી છે જે સમજવામાં, બોલવામાં, વાંચવામાં, લખવામાં, ઉચ્ચારણોમાં કે ગાણિતીક ગણતરીઓ કરવામાં મુશ્કેલી તરીકે તેની મેળે જ પ્રગટ થઈ શકે છે અને તેમાં બોધ(સંવેદના)ગ્રહણ સંબંધી અસમર્થતા, વાંચન અસમર્થતા, લેખન અસમર્થતા, ગણન અસમર્થતા, ગતિસમન્વય દોષ અને વિકાસકીય વાણીભ્રંશનો સમાવેશ થાય છે.

(બી) “માનસિક વિકાસની ખામી” એટલે કે જ્ઞાનતંત્રના વિકાસની એક અવસ્થા જે વિશેષ રીતે જીવનકાળના શરૂઆતના ત્રણ વર્ષમાં જોવા મળે છે જે વ્યક્તિની વાતચીત કરવાની, માનવસંબંધોને સમજવાની અને તેને અન્યો સાથે જોડવાની ક્ષમતાને પ્રભાવિત કરે છે અને મહદ અંશે તે અસામાન્ય કે ચોક્કસ પ્રકારની આચાર કે વર્તણૂક સાથે સંકળાયેલ છે.

૩. માનસિક વર્તણૂક,—

“માનસિક બિમારી” એટલે કે વૈચારિક પ્રક્રિયા, મિજાજ, ગ્રહણશીલતા, અભિમુખતા કે યાદદાસ્તમાં ગરબડ (વિકૃતિ)ની એક સંગીન અવસ્થા જે એકંદરે નિર્ણયો લેવા, વર્તણૂક, વાસ્તવિકતાને ઓળખવાની ક્ષમતા અથવા જીવનની સામાન્ય જરૂરિયાતોને સંતોષવાની વ્યક્તિની ક્ષમતાને હાનિ પહોંચાડે છે, પરંતુ તેમાં બૌધ્ધિક મંદતાનો સમાવેશ થતો નથી જે વ્યક્તિના મનની એક જકડાયેલી કે અધૂરા વિકાસની અવસ્થા છે, ખાસ કરીને તેનો સામાન્યથી ઉતરતા ક્રમની બૌધ્ધિક ક્ષમતા તરીકે ઉલ્લેખ કરવામાં આવે છે.

૪. નીચેની અવસ્થાને કારણે ઉદ્ભવતી વિકલાંગતા—

(એ) મસ્તિષ્કતંત્રની એક દીર્ઘકાલિન અવસ્થા, જેવી કે—

(૧) “મલ્ટિપલ સ્ક્લેરોસિસ” (જ્ઞાનતંતુઓમાં વિવિધ જગ્યાએ સોજા) એટલે કે મસ્તિષ્કતંત્રના રોગની એક દાહક સ્થિતિ જેમાં મગજના જ્ઞાનતંતુના કોષોની આસપાસ નાના નાના છેદ થવાથી કરોડરજ્જુને હાનિ પહોંચે છે જે માઇલિનક્રિયાના અભાવ તરફ દોરી જાય છે અને એકબીજા સાથે વાતચીત કરવામાં મગજના જ્ઞાનતંતુઓ અને કરોડરજ્જુની કાર્યક્ષમતાને અસર કરે છે;

(૨) “પાર્કિન્સનનો રોગ” એટલે કે શરીરમાં ધ્રુજારી (કંપન), સ્નાયુઓ જકડાઈ જવા તેમજ ધીમા અને અચોક્કસ હલનચલનના ચિન્હો સાથે મગજના જ્ઞાનતંતુઓનો એક વકરતો જતો રોગ જે મુખ્યત્વે શરીરને આધાર આપતી જ્ઞાનગંથીઓનું નિર્માણ અ‍ટકી જવાની અને મસ્તિષ્કમાં સંક્રમણકારી ડોપામાઇનની ઊણપ હોય તેવી સ્થિતિ સાથે સંકળાયેલ પાકટ વયના અને આધેડ વયના લોકોને અસર કરે છે.

(બી) લોહી (રક્ત)ના વિકારો

(૧) “હિમોફિલિયા” એટલે કે એક આનુવંશિક રોગ જે સામાન્ય રીતે ફક્ત પુરૂષોને જ અસર કરે છે પરંતુ સ્ત્રીઓ દ્વારા તેમના બાળકોમાં સંક્રમિત થાય છે, જેના લક્ષણોમાં લોહીના સામાન્ય રીતે ગંઠાઈ જવાની ક્રિયા બંધ થઈ જાય છે અથવા તેમાં ખામી સર્જાય છે જેથી નાના બાળકોમાં તે જીવલેણ રક્તસ્ત્રાવમાં પરિણમી શકે છે.

(૨) “થેલેસેમિયા” એટલે કે એક આનુવંશિક રીતે પ્રાપ્ત વિકારોનો સમૂહ જેનું લક્ષણ યોગ્ય માત્રામાં હિમોગ્લોબિનનો અભાવ અથવા તેમાં ઊણપ છે.

(૩) “સિકલ સેલ રોગ” અર્થાત એક હિમોલિટિક વિકૃતિ જેના લક્ષણોમાં લાંબા સમયથી એનિમિયા, પીડાદાયક પરિણામો તેમજ તેની સાથે જોડાયેલ માંસપેશીઓના વિવિધ પ્રકારની ગૂંચવણભરી સ્થિતિ અને શરીરના અંગોને હાનિ જોવા મળે છે: “હિમોલિટિક”નો સંદર્ભ લાલ રક્ત કણોના કોષોની આંતરિક ત્વચાનો નાશ અને પરિણામે હિમોગ્લોબિનના છૂટા પડવા સાથે છે.

૫. બહુવિધ પ્રકારની વિકલાંગતા (ઉપર નિર્દેશિત કરેલ વિકલાંગતાઓ પૈકી એકથી વધારે)માં બહેરાશ અને અંધત્વ જેનો અર્થ વ્યક્તિ શ્રવણશક્તિ અને દ્રષ્ટિ બંનેની સંયુક્ત ખામી ધરાવે છે અને તેને લીધે વાતચીત, વિકાસાત્મક અને શૈક્ષણિક બાબતોની તીવ્ર સમસ્યાઓ સમસ્યાઓ સર્જાય છે.

૬. કેન્દ્ર સરકાર અધિસૂચિત કરે તેવા બીજા અન્ય વર્ગો.

—————————

ડૉ. જી. નારાયણ રાજુ,

સેક્રેટરી, ભારત સરકાર.

**ખાસ નોંધ :** વિશેષ કાયદાકીય માહિતી અને પરિભાષા માટે મૂળ અધિનિયમની અંગ્રેજી પ્રતનો આધાર લેવો. [www.disabilityaffairs.gov.in](http://www.disabilityaffairs.gov.in)

|  |  |
| --- | --- |
| **નેશનલ સેન્ટર ફોર પ્રમોશન ઑફ એમ્પ્લોયમેન્ટ**  **ફોર ડિસેબલ્ડ પીપલ (NCPEDP)**  **ઈ-૧૫૦**, **પૂર્વ કૈલાશ**,**નવી દિલ્હી – ૧૧૦ ૦૬૫**  **ટેલિફોન : ૦૧૧-૨૬૨૨૧૨૭૬ / ૨૬૨૨૧૨૭૭ / ૪૯૧૨૨૮૬૮**  **ફેક્સ : ૦૧૧-૨૬૨૨૧૨૭૫**  **વેબસાઈટ :**[www.ncpedp.org](http://www.ncpedp.org/)  ઈમેલ : [secretariat.ncpedp@gmail.com](mailto:secretariat.ncpedp@gmail.com) | **જેન્ડર ડિસેબિલિટી રિસોર્સ સેન્ટર (G.D.R.C)**  **બ્લોક નં. ૪૬/૫૪૧**  **નંદનવન આવાસ યોજના**  **નિર્ણય નગર**, **અમદાવાદ**  **ગુજરાત - ૩૮૨ ૪૮૧**  **ટેલિફોન : ૦૯૮૭૯૦૦૩૯૮૧**  ઈમેલ : nitappanchal83@gmail.com |
| **National Centre for Promotion of Employment**  **for Disabled People (NCPEDP)**  E-150, East of Kailash, New Delhi – 110 065  Tel.: 011 **–**26221276 / 26221277 / 49122868  Fax: 011 – 26221275  Website: [www.ncpedp.org](http://www.ncpedp.org/)  Email:[secretariat.ncpedp@gmail.com](mailto:secretariat.ncpedp@gmail.com) | **Gender Disability Resource Centre (GDRC)**  Block No. 46/541  NandanvanAwasYojana  Nirnay Nagar, Ahmedabad  Gujarat – 382 421  Tel.: 09879003981  Email:nitappanchal83@gmail.com |